(16 ސެޕްޓެމްބަރ 2021 އާ ގުޅޭ)\nގޭތެރޭގެ އަލި ފަނޑުކޮށްފައި އޮތުމުން ސުޖާއުއާއެކު ލަމްހާ ކޮޓަރިއަށް ވަނީކަން ނީރާއަށް އެނގުނެވެ. މީހެއްކައިރީ ބުނެލުމެއްނެތި ނީރާ ގެއިން ނުކުތީއެވެ.\nޓެކްސީއަށް އަރައި ޑްރައިވަރު ކައިރީ އެޑްރެސް ބުނީއްސުރެ ނީރާ އިނީ އަތުގައި އޮތް ފޯނަށް ގެއްލިފައެވެ. ދަތުރުގައި ހޭދަވީ ކިހާއިރެއްކަމެއް ނީރާ ނުދެނަހުއްޓެވެ. އަދި ޓެކްސީ ދަތުރު ކުރަމުން އައީ އޭނާ ބޭނުންވާ މަންޒިލާ ކައިރިއަށް ކަމެއް ވެސް ނުދެނަހުއްޓެވެ. ނީރާގެ ސަމާލުކަން އަތުލުމަށް ޑްރައިވަރު ދެތިން ފަހަރު ގޮވާލަން ޖެހުނެވެ. ޓެކްސީ ހުއްޓުމަކަށް އަތުވެއްޖެކަން އެނގުނީ ދެނެވެ. ފައިސާ ދީފައި ޓެކްސީއިން ނީރާ ފޭބިއެވެ. އެކުވެރީންގެ ގުރޫޕަށް އުޝާ ފޮނުވާފައިވާ އެޑްރެސް ޔަގީން ކޮށްލުމަށް އަލުން ފޯނު ބަލާލިއެވެ. ގޭގެ ދޮރޯށި ކައިރީވި ނަންބޯޑަށް ނީރާ ބަލާލިއެވެ. އެހިސާބަށް އައިސްފަ ކުރިއަށް ފިޔަވަޅެއް އެޅުމާމެދު ނީރާ ފިނިވާގޮތް ވިއެވެ. ވަގުތުކޮޅަކަށް އޭނާ ދޮރޯށި ކައިރީ މަޑުކޮށްލިއެވެ. ލައިޒަލްއާއި އުޝާއާ ކުރިމަތިލާނޭ ހިތްވަރު ހުރިތޯ އަމިއްލަ ނަފްސާ ނީރާ ސުވާލުކުރިއެވެ. އެހިސާބަށް އައީ ކޮންކަމެއް ހާސިލުވާނޭކަމަށް ހެއްޔެވެ. ލައިޒަލް ދެކެ ލޯބިވިޔަސް އެ ލޯބި ދެން ނީރާއަށް ހާސިލެއްނުވާނެއެވެ. ލައިޒަލް އޭނާއަށް ފުރުސަތު ދީފިއެވެ.\n"ދުވަހަކުވެސް ދެމީހުން ބައްދަލުނުވިނަމަ." ނީރާއަށް މަޑުމަޑުން ބުނެލެވުނެވެ. ލައިޒަލްއާ ބައްދަލުނުވިނަމަ އޭނާއަށް އީހާނާއެކު ދިރިއުޅޭން މަޖުބޫރުވިޔަސް މިހާރު ކުރެވޭހާ ޝަކުވާއެއް ނުކުރެވުނީހެވެ. އަދި އީހާނުދެކެ ނަފުރަތެއް ވެސް ނުކުރެވުނީހެވެ. އެކަމަކު އެހެންނުވާނެއެވެ. ލައިޒަލްއަށް އެހިތް ދެވުނީމައެވެ. ދެން ދުވަހަކުވެސް އެފަދަ ލޯތްބެއް ނީރާއަށް ނުވެވޭނެއެވެ. ހިތުގައި ލައިޒަލްއަށް ދެވިފައިވާ މަގާމަށް އެހެން ފިރިހެނަކަށް ނާދެވޭނެއެވެ.\nހަ މީހުން އިށީނުމަށް ހުރި ބިއްލޫރި ކާމޭޒުދޮށުގައި ލައިޒަލްއާއި އުޝާ އިނެވެ. އެމީހުން ކުރިމަތީ ޔަމާނާއި ރިދާއެވެ. އީހާނު އިނީ ރިދާއާ ޖެހިގެންނެވެ. އެންމެން ވެސް ކެއުމަށް އިންސާފުކުރަނީއެވެ. ރިދާގެ ފޯނު ރިންގުވުމާއެކު އޭނާ މޭޒުމަތީ ބާއްވާލާފަ އޮތް ފޮނު ނެގިއެވެ. ކައިރީ އިން އީހާނަށް ބަލާލާފައި ފޯނުކޯލަށް ރިދާ ޖަވާބުދިނެވެ. ދެން އޭނާ ތެދުވީއެވެ. އެބައަންނަމޭ ބުނުމުން ޔަމާނު ސުވާލު އުފެއްދިއެވެ. އެހިނދު ޔަމާނުގެ ކަންފަތް ދޮށުގައި ރިދާ ސިއްރު ވާހަކައެއް ދެއްކިއެވެ. ކަމަކާ އެއްބަސްވާ ފަދައިން ޔަމާނު ބޯޖަހާލީއެވެ. ރިދާ ހަލުވިކޮށް އެ ތަނުން ނުކުންނަން ދިޔައެވެ.\n"ކިހިނެއްވީ؟ ކޮންތާކަށް ރިދާ އެ ދިޔައީ؟" އުޝާ އަހާލިއެވެ.\n"ތި މީހުންނާ ބައްދަލުކުރަން އައިސް ހުރި އެކުވެރިއެއް ބަލާ." މާނަފުން ހިނިތުންވުމަކާއެކު ޔަމާނު ބުނެލިއެވެ. އަދި އޭނާގެ ނަޒަރު އީހާނަށް އަމާޒުވެލިއެވެ.\nގިނައިރެއްނުވެ ރިދާ އެނބުރި އައެވެ. ބަދިގެއާއި ކާބައި ހުރީ ގުޅުވާލާފައެވެ. ސިޓިންރޫމު ފެންނަން ހުއްޓަސް އެބަޔާއި ތަންކޮޅެއް ދުރުގައެވެ. ރިދާއާއެކު ކާމޭޒުދޮށަށް ނީރާއަށް އާދެވުމުގެ ކުރީން އީހާނުގެ ދުލުން ނީރާގެ ނަން ކިޔާލިއެވެ. އެ މޫނުން ވެސް ފާޅުވަނީ ހައިރާންކަމެވެ. ލައިޒަލް ވެސް އެނބުރިލީ އެ ދިމާއަށް ނީރާ އަންނަނީތޯ ޔަގީން ކުރާށެވެ. ދެމީހުންގެ ނަޒަރު ސީދާވެލީ އެވަގުތެވެ.\n"ޑޯލް ބަލިވެއޭ ބުނީ." ޔަމާނު ބުނެލިއެވެ.\n"ބޭސް ކައިގެން މިއައީ." ނީރާ ބޯޖަހާލަމުން ބުންޏެވެ.\nއުޝާގެ ކައިރީ ހުރި ހުސްގޮނޑީގައި ނީރާ އިށީންނަން ދެއްކީ ރިދާއެވެ. އުޝާގެ ނަޒަރު އޭރު ނީރާއަށް ހުރީ ހުއްޓިފައެވެ. ގޮނޑީގައި އިށީންނަމުން އުޝާއަށް ބަލާލައި ކައިވެނީގެ ތަހުނިޔާ ނީރާކިއެވެ. އުޝާ ބަދަލުކޮށްލީ ލުއި ހިނިތުންވުމެކެވެ. އެއްވެސް އެއްޗެއް ކާން ނީރާ އެއްބަހެއްނުވިއެވެ. އެހެންވިޔަސް ހަފުލާގައި ބައިވެރިކަމަށްވާނީ ކިތަންމެ ކުޑަކޮށް ވިޔަސް ކެއީމާކަން އުޝާ ބުނުމުން ނީރާ ބޯލީ ޖޫސްތަށްޓެކެވެ. އީހާނުގެ ކަންބޮޑުވުމުގެ ނަޒަރު ނީރާއަށް ހުއްޓިފައިވާކަން ފާހަގަވެ އޭނާ ވާހަކަދެއްކިއެވެ.\n"ކައިގެން ބޭސް ކާލީމާ ރަނގަޅު މިހާރު. އެހެންވެ އައީ." އީހާނުގެ ބެލުމުގައިވާ އަސަރުތައް ފެނި ނީރާ ބުނެލިއެވެ. އެއްޗެކޭ ބުނުމެއްނެތި އީހާނު ހަމައެކަނި ބޯޖަހާލީއެވެ.\nގޭގެ ބޮޑު ބެލްކަންޏަށް ނުކުމެވެން ހުރި ދޮރު ހުޅުވާލާފައި ހުރުމުން ވައިރޯޅިތަކާއެކު ފަރުދާތައް ހެލިލައެވެ. ގޭތެރެ ފެންނަނީ ކްރީމް ކުލަ އިން ޒީނަތްތެރިކޮށްފައިވާ ތަނެވެ. އެންމެން ސޯފާގައި ވާހަކައިގަ ތިއްބެވެ. ނީރާ މަޑުމަޑުން ތެދުވީ ރިދާ ބެލްކަންޏާ ދިމާއަށް ހިނގައިގަތްތަން ފެނިފައެވެ. ރިދާގެ ޝައުގު ހުރީ އެ ގޭގެ ހުރިހާތަނެއް ބެލުމަށެވެ. ނީރާ އައިސް މަޑުކޮށްލީ ސިޓިންރޫމު ސޯފާގައި އިން ލައިޒަލް ފެންނާނޭ ހެންނެވެ. ކަޅުކުލައިގެ ގަމީހާއި ފަޓުލޫނުގައި އޭނާ ފެންނަނީ ނީރާގެ ހިތުގައިވާ "ބްލެކް ނައިޓް" ފަދައިންނެވެ. އެ ހިޔާލާއެކު އެ ތުންފަތް ދެމިލާން އުޅުނެވެ. ނަމަވެސް އެ ކުޑަ ހަރަކާތް ފިލީ ލައިޒަލްގެ ކައިރިއަށް އުޝާ ޖެހިލީތަން ފެނިފައެވެ. ލައިޒަލްގެ ކަކުލުގައި އޭނާ އަތް ބާއްވާލައިގެން އިނެވެ. ރަތްކުލައިގެ "މާމެއިޑް" ހެދުން ހުރީ އުޝާގެ ހަށިގަނޑުގެ ބައްޓަމަށެވެ. މިރޭ އޭނާ ވެސް ފެންނަނީ ތަފާތު ރީތިކަމެއް ލިބިފައިވާތީއެވެ.\n"އަދިވެސް މިތާތަ؟" ރިދާ އައިސް ހުއްޓިލީ ނީރާގެ ގާތުގައެވެ.\nދެ އަންހެން ކުދީންގެ ސަމާލުކަން އަތުލީ އެތަނަށް ނުކުތް ލައިޒަލް ފެނިފައެވެ. ނީރާގެ ހިތުގެ ތެޅުން އަވަސްވެލީ ލައިޒަލް އޭނާއާ ދިމާއަށް އަންނަން ފެށުމުންނެވެ. ރިދާގެ ނަޒަރު ވެސް ހުރީ ލައިޒަލްއަށް ހުއްޓިފައެވެ.\n"ނާންނާނޭކަމަށް ހީކުރީ." ނީރާއާ ދާދި ކައިރީގަ ހުއްޓިލުމާއެކު ލައިޒަލް ވާހަކަދެއްކިއެވެ.\n"އައި އޭމް ހިއާ..." ލައިޒަލްއަށް ބަލަން ހުރެ ނީރާ ބުންޏެވެ. ލައިޒަލްގެ ވައަތް އުފުލީ އިހްތިޔާރެއް ނެތް ފަދައިންނެވެ. އޭނާ ހިފާލީ ނީރާގެ ކަނާއަތުގެ މުލައްދަނޑީގައެވެ. މަޑުމަޑުން ފިރުމާލީ ގޮތުން ނީރާ ކަންބޮޑުވިއެވެ. އެތަނުގައި އެމީހުންގެ ކޮންމެ ހަރަކާތަކަށް ބަލަން ރިދާ ހުރިކަން ލައިޒަލްއަށް ފާހަގަނުވާ ކަހަލައެވެ.\n"ނީ..." ހިތަށް ކެތްނުވެގެން ލައިޒަލް ގޮވާލީ ފަދައެވެ.\n"ކޮންގްރާ..." ނީރާ އަވަސްއަވަހަށް ބުނެލިއެވެ. އޭނާގެ އަޑުގައި މަޑު ތުރުތުރެއް ހުރެދާނޭކަން ހިޔެއްނުކުރެއެވެ. އެކަން ހާމަވީ ވާހަކަދެއްކުމުންނެވެ. އޭނާގެ ހިތުގެ ހާލު ބޭޒާރުވަނީއެވެ.\n"ނީރާއާ ވާހަކަދައްކާލަން ބޭނުން." މިފަހަރު ލައިޒަލްގެ ނަޒަރު ހުއްޓުނީ ރިދާއަށެވެ. އޭނާ ވަގުތުން ހާލަތު ނަގައިގަތެވެ. އެ ދެ ޒުވާނުންނަށް ފުރުސަތު ދީފައި ރިދާ އެއްފަރާތްވާން އުޅުނެވެ. އެކަން ނުވީ އޭނާގެ އަތުގައި ނީރާ ހިފުމުންނެވެ.\n"ޔޯ ވައިފް... އިޒް ހިއާ..." ނީރާ ބުނެލިއެވެ. ލައިޒަލްއާއި ރިދާގެ ނަޒަރު ދަތުރުކޮށްލީ ނީރާ ބަލަން ހުރި ދިމާއަށެވެ. އޭރު ބެލްކަންޏަށް ނުކުމެވެން ހުރި ދޮރު ކައިރީ އުޝާ ހުއްޓިލައިގެން ބަލަން ހުއްޓެވެ. ލައިޒަލްގެ އަތުން އަތްނައްޓާލުމަށް ނީރާ އަތް ދަމާލިއެވެ. އެއާއެކު ލައިޒަލް ވާހަކަދައްކަން ފެށީ އަތުގެ އިޝާރާތުންނެވެ. އެތަން ބަލަން ތިބި ރިދާއާއި އުޝާއަށް ލައިޒަލްއާއި ނީރާއާ ދެމެދު ދެކެވުނު ވާހަކައެއް އެއްގޮތަކަށް ވެސް ނޭނގުނެވެ. ނީރާ އިސްޖަހާލުމާއެކު ރިދާގެ އަތުގައި ހިފައިގެން ދުރަށް ހިނގައިގަތެވެ. ލައިޒަލް މަޑުކޮށްލާފައި އެނބުރުނީ އުޝާއާ ދިމާއަށެވެ. އޭނާ އުޝާގެ އުނަގަނޑުގައި ހިފާލައިގެން އެތެރެއަށް ވަންއިރު ނީރާގެ ދެ ލޯ ފުރިއްޖެއެވެ.\n"ނީރާ..." ރިދާ ގޮވާލީ މަޑުމަޑުންނެވެ.\n"އައި ލަވް ހިމް... ރިދާ! އައި ލަމް ހިމް." ރޮވޭތީ ދެ ލޯ ފުހެމުން ނީރާ ބުނެލިއެވެ. އޭނާގެ ކޮނޑުގައި ރިދާ އަތްލުމާއެކު އޭނާގެ ގައިގާ ނީރާ ބައްދާލައިފިއެވެ.\n"ރިދާ..." ނީރާގެ އަޑުން ވެސް އޭނާގެ ހިތް ހަލާކުވަނީކަން ރިދާއަށް އިހްސާސް ކުރެވެއެވެ. ނީރާގެ ބުރަކަށީގައި އޭނާ ފިރުމިއެވެ. ހަމަޖެހެންދެން ނީރާއާއެކު ރިދާ ހުންނަން ބޭނުންވިއެވެ. ނަމަވެސް އެތަނަށް އީހާން އަންނަތަން ފެނުނީއެވެ.\n"އީހާން އެބާދޭ... ނީރާ." ރިދާ ވަގުތުން ބުނެލިއެވެ. ރިދާއާ ދުރަށް ޖެހިލުމާއެކު ނީރާ ދެ ލޯ ފުހެލިއެވެ.\n"ކިހިނެއްވީ؟" އީހާނު އައިސް އެމީހުން ކައިރީ ހުއްޓިލަމުން އަހާލިއެވެ.\n"ނީރާ މާ ވީކްވީ ހެން ހީވަނީ." ރިދާ އަވަހަށް ބުނެލިއެވެ. އީހާނު އައިސް ނީރާއާ ގާތްވެލި ގޮތުން ރިދާއަށް ޖެހުނީ ދުރަށް ޖެހޭށެވެ. ވަރުބެލައިވާ މީހަކު ފަދައިން އީހާނުގެ ގައިގާ ނީރާ ލައްވެލި ގޮތް ރިދާއަށް ފެނުނެވެ. ސިކުނޑީގައި އެވަގުތު ހިނގައިގަތީ ޝީން ދެއްކި ވާހަކަތަކެވެ. އީހާނަށް ތަފާތު ނަޒަރަކުން ރިދާއަށް ބަލާލެވުނީ އެހެންވެއެވެ.\n"ޝީންއާ ދިމާވި." ކުއްލިއަކަށް ރިދާ ބުންޏެވެ. އީހާނުގެ ސަމާލުކަން ލިބުނެވެ. ނަމަވެސް އޭނާ އެކަމާ ގުޅުވާ އެއްޗެކޭ ނުބުންޏެވެ. ނީރާ ގޮވައިގެން ހިނގައިގަތީ އެތެރެއަށެވެ.\nސޯފާގައި އިން ލައިޒަލްގެ އަތްތިލަ މުއްކަވާލި ގޮތާއި ނިކަން އަވަހަށް ދެއަތުގެ އިނގިލިތައް މަހާލައި ޖޯޑުކޮށްލި ގޮތް އުޝާއަށް ފެނުނެވެ. ލައިޒަލްއަށް އެ ބަދަލުތައް އައީ އީހާނާގެ އަތުގެ ތެރޭގައި ނީރާ ހުރި ގޮތް ފެނިއެވެ. އެ ދެމީހުން އައިސް ސޯފާގައި އިށީނުމުގެ ބަދަލުގައި އީހާނު އެދުނީ އެމީހުން ގެއަށް ދިއުމުގެ ހުއްދައަށެވެ. ނީރާގެ ހާލު ގޯސްވާތީ އަނބިމީހާ ގޮވައިގެން ގެއަށްދާންކަން ބޭނުމީ އީހާނު އިއްވާލިއެވެ. ލައިޒަލް ބޯޖަހާލީއެވެ. އެއާއެކު ތަހުނިޔާގެ ބަސްތައް އީހާނު އަނެއްކާ ވެސް އިއްވާލަދިނެވެ. ރޭގަނޑުގެ ވަދާއުގެ ސަލާމްކޮށްލުމާއެކު ނީރާ ގޮވައިގެން އީހާނު ހިނގައިގަތީ އެތަނުން ނުކުންނާށެވެ. ލައިޒަލްގެ ކޮންމެ ހަރަކާތަކެއް އުޝާއަށް ފާހަގަވެއެވެ. އެ ހިތް އޭނާއަށް އެނގިފައި އޮތީމައެވެ. ޔަމާނާއި ރިދާ ވެސް އެގާރަ ޖަހަންވާއިރަށް އެގެއިން ނުކުމެއްޖެއެވެ.\n"އުޝާ ދޭ އަރާމުކޮށްލަން." ދެމަފިރިން އެކަނިވުމުން ލައިޒަލް ބުނެލިއެވެ.\n"އެހާ ޓަޔާޑްއެއް ނޫން. އަހަރެން ވެސް ހެލްޕްވާނަން." ތަށިތައް ނެގުމުގައި އުޅުނު ލައިޒަލްއާ އުޝާ އައިސް ބައިވެރިވިއެވެ.\n"ނީރާއާ ވާހަކަދެއްކީތަ؟." ސިންކު ކައިރީ ލައިޒަލް ހުރިއިރު ޖެހިގެން ތަށިދޮންނަ މެޝިނު ހުޅުވާލައިގެން އުޝާ ހުއްޓެވެ. އޭނާ ވާހަކަދެއްކީ ލައިޒަލް އެއްވެސް ވާހަކައެއް ނުދައްކާނޭ ހީވެގެންނެވެ.\n"ޝީ ކޭމް. ނާންނާނޭ ހީކުރީ. ބަލިވެ އުޅެމުން ވެސް އޭނާ އަތުވެއްޖެ..." ލައިޒަލްގެ އަޑުގައިވީ ހިތްހަމަޖެހުންކަމެއް ބުނާން އުޝާއަށް ދަތިވިއެވެ. އޭނާ ބަލާލީ ލައިޒަލްގެ މޫނުން އެއްޗެއް ދޭހަވޭތޯއެވެ. ނަމަވެސް އޭނާ ހުރި ގޮތުން އެ މޫނު އެއްކޮށް ފެންނަ ގޮތެއް ނުވިއެވެ.\n"މި ތްރީ މަންތްސްގައި ޓްރައިކުރާނަންތަ؟" އުޝާ އަހާލިއެވެ. މިފަހަރު ލައިޒަލް އޭނާއަށް ބަލާލިއެވެ.\n"ކިތަންމެ ޓްރައި ކުރިޔަސް އަހަންނަށް ނުވާނެ ކަންތައް ބުނީމެންނު. މީ ރަނގަޅު ނިންމުންކަން ވެސް އަހަންނަށް ޔަގީނެއްނޫން." ލައިޒަލް ބުންޏެވެ.\n"ޑޯންޓް ވޮރީ. ލައިޒަލް ބޭނުންނޫން ކަމެއް ކުރާކަށް ނުބުނާނަން. ކޮންމެ ކަމަކަށް ވެސް ވަގުތު ބޭނުންވާނެ. އަހަރެން މިހުރީ ލައިޒަލްއަށް ވަގުތުދޭން." އުޝާ ހިނިތުންވެލިއެވެ.\n"ދުވަސްކޮޅަކުން ހުރިހާ ކަމެއް ހަމައަކަށް އެޅިދާނެ. ކައިވެންޏެއްގައި ދެމީހުން ޝާމިލުވާއިރު، އޮތް ގުޅުން ވެސް ދުވަހަކަށްވުރެ ދުވަހެއްވާނީ ކައިރި. ލައިޒަލްއާއެކު ހުރިހާ ވަގުތެއް ހޭދަކުރާނެ މީހަކީ އަހަރެން. ފަހުރުވެރި އަނބިމީހާއަކީ އަހަރެން. ލައިޒަލްގެ ހިތް މިލްކުކުރެވޭނެ މީހަކީ ވެސް އަހަރެން. އެ ދުވަސް ދެން ލަހެއްނުވެ އަތުވެދާނެ." ހިނިތުންވެލައިގެން ހުރި އުޝާގެ ހިތުގައި ވިއެވެ. (ނުނިމޭ)


Vakeelukamakee ithubaaru hifey vafaatheringe masahkathakah hadhan jehey: Bisham\n"ވަކީލުކަމަކީ އިތުބާރުހިފޭ ވަފާތެރިންގެ މަސައްކަތަކަށް ހަދަންޖެހޭ"\nބީޖީ ބިޝާމް: ގާނޫނީ ވަކީލުން ސާބިތުވެ ވަފާތެރިކަމާއެކު މަސައްކަތް ކުރައްވަން އެދި ވަޑައިގެންނެވި -- ފޮޓޯ: އަވަސް\nގާނޫނީ ވަކީލުކަމަކީ އިތުބާރުހިފޭ ވަފާތެރިންގެ މަސައްކަތަކަށް ހަދަންޖެހޭ ކަަމަށް ޕްރޮސިއުޓާ ޖެނެރަލް (ޕީޖީ) އައިޝަތު ބިޝާމް ވިދާޅުވެއްޖެ އެވެ.\nއެކަމަނާ މިހެން ވިދާޅުވީ ރާއްޖޭގެ ގާނޫނީ ވަކީލުންގެ ހުރިހާ ކަމެއް ރެގިއުލޭޓް ކުރަން އުފެއްދި ބާ ކައުންސިލްގެ އެގެޒެކެޓިވް ކޮމެޓީއަށް މެންބަރުން ހޮވަން މިއަދު ވަނީ އިންތިހާބު ބާއްވާފައި ވަނިކޮށެވެ. -- މިހާރު ކުރިއަށްދަނީ އެ އިންތިހާބުގެ ވޯޓް ގުނުމުގެ މަސައްކަތެވެ.\nއެއާ ގުޅުވައިގެން ބިޝާމް، އޭނާގެ ފޭސްބުކްގައި ކުރެއްވި ޕޯސްޓެއްގައި ވިދާޅުވީ، މިއަދަކީ ރާއްޖޭގެ ގާނޫނީ ފަންނަށް ތާރީހީ ދުވަހެއް ކަމަށާއި އެއްވެސް ފަންނަކީ ދެގޮތެއް ނުވެ އަބަދު އެއްގޮތަކަށް އޮންނާނެ ފަންނެއް ނޫން ކަމަށެވެ. އަދި ވަކީލުކަމަކީ އިތުބާރު ހިފޭ، ބަރޯސާވެވޭ، ޝަރަފުވެރި އަދި ވަފާތެރިންގެ މަސައްކަތަކަށް ހަދަންޖެހޭ ކަމަށެވެ.\nބާ ކައުންސިލް އިންތިހާބުގައި ހޮވޭ ވަކީލުންނަށް މަރުހަބާ ދަންނަވާ ކަމަށާއި ސާބިތު ކަމަށް އެދިވަޑައިގަންނަވާ ކަމަށް ވެސް ބިޝާމް ވިދާޅުވި އެވެ.\nބާ ކައުންސިލަށް ރައީސާއި ނައިބް ރައީސެއްގެ އިތުރުން މެންބަރުންގެ ގޮތުގައި ހަ މީހަކު އިންތިހާބު ކުރާނެ އެވެ. އެ ކައުންސިލްގައި އިތުރަށް އިންނަވާނީ ބަންޑާރަ ނައިބެވެ. ބާ ކައުންސިލްގެ ވޯޓުލުން ކުރިއަށް ގެންގޮސްފައިވަނީ މާލެ އާއި އައްޑު އަތޮޅު ފޭދޫގަ އެވެ.\nބާ ކައުންސިލްގެ ރައީސް ކަމަށް ދެ ބޭފުޅަކު، ނައިބް ރައީސް ކަމަށް ދެ ބޭފުޅަކު އަދި މެމްބަރު ކަމަށް 19 ބޭފުޅަކު ކުރިމަތިލައްވާފައިވެ އެވެ. ރައީސް ކަމަށް ކުރިމަތިލާފައިވަނީ ކުރިން ބަންޑާރަ ނައިބުކަން ކުރައްވާފައިވާ ހުސްނުއްސުއޫދާއި މަޝްހޫރު ގާނޫނީ ވަކީލު މައުމޫން ހަމީދެވެ. ނައިބު ރައީސްގެ މަގާމަށް ކުރިމަތިލާފައިވަނީ ކުރިން ބަންޑާރަ ނައިބުކަން ކުރައްވާފައިވާ އަބުދުﷲ މުއިއްޒާއި ސިވިލް ކޯޓުގެ ކުރީގެ ގާޒީ މުހައްމަދު ހަލީމެވެ.\nކައުންސިލް މެމްބަރުކަމަށް ކުރިމަތިލާފައި ވަނީ އަލީ ނަސީރު ގާސިމް، ޝަބާބު ރަޝީދު، އައިމިނަތު އަރީޖު ހުސައިން، އަނާރާ ނައީމް، އަހުމަދު މުއިއްޒު، މުހައްމަދު ޝަފާޒު ވަޖީހު، ޑރ. މުހައްމަދު އިބްރާހިމް، ޒުބައިރު އަހުމަދު މަނިކު، މުހައްމަދު ފައިސަލް، އަބުދުއްސަލާމް އާރިފު، އަނަސް އަބުދުއްސައްތާރު، މުހައްމަދު ވަހީދު ނަޖީބު، ސަފާ ޝަރީފު، އަބުދުލް މާނިއު ހުސައިން، މުހައްމަދު ފަރީދު، ޒިމްނާ އަބުުދުލް މުހުސިން، އައިޝާ ސުޖޫން، މުހައްމަދު އަސީލާއި، އަލީ ޝާހު އެވެ.\nއައިޝަތު ބިޝާމް ބާ ކައުންސިލް ގާނޫނީ ވަކީލުން


Tiktok thari roomi drug aa eku hayyaru koffi | Mihaaru\nޓިކްޓޮކް ތަރި ރޫމީ ޑްރަގާ އެކު ހައްޔަރުކޮށްފި\n12 މެއި 2022 - 11:28\nޓިކްޓޮކްގައި މަޝްހޫރުވި، ފާތިމަތު ރޫމާ (ޕްރިޓީ ރޫމީ) ޑްރަގާ އެކު ރޭގެ ވަގުތެއްގައި ހައްޔަރުކޮށްފި އެވެ.\nމަސްތުވާތަކެތީގެ ވިޔަފާރިކުރާ ކަމުގެ ތުހުމަތުގައި ފުލުހުން ހިންގި ހާއްސަ އޮޕަރޭޝަނެއްގައި ރޫމީ އާ އެކު އޭނާގެ ފިރިމީހާ ވެސް ހައްޔަރުކުރި ކަމަށް ވެ އެވެ.\nއެ މައްސަލައާ ގުޅިގެން ފުލުހުން ބުނީ މަސްތުވާތަކެތީގެ މައްސަލައެއްގައި މާލެއިން ރޭގެ ވަގުތެއްގައި ދިވެހި އަންހެނަކާއި ފިރިހެނަކު ހައްޔަރުކޮށްފައިވާ ކަމަށެވެ. އެކަމަކު ތަހުގީގުކުރަމުންދާތީ އެ މައްސަލައިގެ ތަފްސީލެއް ނުދެ އެވެ.\nއެނގިފައިވާ ގޮތުގައި އެ މީހުން ހައްޔަރުކުރީ ހެންވޭރުގައި ހުންނަ ރޫމީ ދިރިއުޅޭ ގެއިންނެވެ. އަދި އެތަނުން ޑްރަގް ވެސް ފެނިފައިވާ ކަމަށްވެ އެވެ. އެކަމަކު އެތަނުން ފެނުނީ ކިހާ ޑްރަގެއް ކަމެއް ސާފެއް ނުވެ އެވެ.\n21 ކޮމެންޓް, 28 ރިއެކްޝަންސް\nމިމީހުން ގަންނަ ސަކަރާތް ވެސް ބަލާނެ ދިވެހިން، “ފޮލޯވާރސް” ތިބޭތީ ދޯ. އެމީހުން ނަށާ ތަން ބަލަން ޑިމާންޑް އޮތީމާނު އެމީހުން އެކަން އެކުރަނީ. ދިވެހި ގިނަ މީހުންނަކީ މަތިން މަތިން ދީންވެރިން ކަމުގައި ހެދިގެން ކޮމެންޓު ކުރަން ތިބޭ ބައެއް. ދެން ތި ޑްރަގްއެއް ވެސް ނުހުއްޓުވުނު.\nރޫމީ ޑްރަގް ގެންގުޅެފާނެ، އެކަމަކު ގެއިން ޑްރަގް ފެނުނޭ ލިޔެގެން ނުވާނެ ސަބަބަކީ ފުލުހުން މިއަދު ކޯޓުގައި ބުނެފައި އޮތީ އެގެއިން ނުފެންނަ ކަމަށް\nގޭންގްތައް ނުހުއްޓުވި ފުލުހުންނަށް އަމާޒުވާ ފާޑު ކިޔުން ހުއްޓުވަން ޖެހި ސްޓަންޓެއް. ތިކަހަލަ ކިތަންމެ ރޫމީ އެއް އެބަ އުޅޭ މިނިވަން ކަމާއި އެކު. އެމީހުންގެ ލިސްޓު ފުލުސް އޮފީހުގައި އޮންނާނެ.\nޓިކްޓޮކްގަ ގިނަވަނީ ބޭސްކައިގެން ނަށާ އެނބުރޭ ގްރޫޕް. ހަމައިގައި އުޅޭމީހުން ނަށާ ހުތުރު ވައްތަރު ޖައްސާފަ ވީޑިއޯ ޕަބްލިޝެއް ނުކުރާނެ.\nތަރިއޭ މިކިޔަނީ ކީއްވެގެންބާ؟؟ ހަމަ 30ސުކުންތުގެ2ވީޑިޔޯ ހަދާފަ އަޕްކޮއްލީ ހަމަ ތަރިއަކަށް، އަނެއްކާ މިކަހަލަ ހުރިހާ ތަރިއެއްގެ ނިމުންވެސް ހުންނަނީ ހަމަ އެއްގޮތަކަށް.\nތި ނޫން އެއްޗެއް އުޅޭތަ ތިޔައިގަ.\nކޮބާ މާލަސްތަކެއްނުވެ އަތުލަގެންފިތާ\nލޮލް. ތިޔަ ހަޔާތްކުޑަ ޓިކްޓޮކް "ތަރިން" ބަލާލީމާވެސް އިނގޭނެ އެއްގޮތަކުން ނޫނީ ވިއްޔާ އަނެއްގޮތަކުން ވިޔަސް ތިބެނީ ހަމައިގަ ނޫން ކަން. ހަތަރު ދަމު ކަމެއް ނުކޮށް ތިޔަ ހަޑިހާވާ އެ ބަލާ ހަދާ މީހުންނާ ހެދިވެސް އުނދަގޫވޭ. އޮފީސްގަޑީގަ ވެސް ތިޔަ ނުބެލިގެން. ތި މިހާރު ބޭން ކުރަން ވެެފަ އޮތް ދުއްޕާނެއް.\nހިސާބަށްވުރެއް މަޝްހޫރުވީމައި ދަނީ ހަކުރަށް ދޯ؟


މުހައްމަދު ޝުޖާއު – Vaguthu Elections\nފިނިވާގެ، ހއ. އުތީމު\nހއ. އުތީމު ރަށު ކައުންސިލް ރައީސްކަމަށް\nމުހައްމަދު ޝުޖާއު އުފަންވީ މެއި 29، 1972 ގައެވެ. ޝުޖާއު ވަނީ ހޮޓެލް މެނޭޖްމަންޓްއާއި ފްރޮންޓް އޮފީސްގެ ދާއިރާއިން މަތީ ތައުލީމު ހާސިލް ކޮށްފައިވެއެވެ. އަދި ޖަޕާން ބަހުގެ އާންމު ތައުލީމު ވެސް ހާސިލްކޮށްފައިވެއެވެ. ހޮސްޕިޓާލިޓީއާއި ޓޫރިޒަމް ދާއިރާގެ 26 އަހަރު ދުވަހުގެ ތަޖުރިބާ އެބަ ހުއްޓެވެ. މި ގޮތުން ފްރޮންޓް އޮފީހުގައި އެޖެންޓްކަމާއި ސުޕަވައިޒަރުކަމާއި މެނޭޖަރު ކަން ވެސް އޭނާ ކުރިއެވެ. ޓޫރިޒަމް ރިސޯޓްތަކުގެ ޓްރާންސްޕޯޓް ސެކްޝަންގެ މެނޭޖަރުގެ ކަމުގެ އިތުރުން ރިސޯޓް އޮޕަރޭޝަން މެނޭޖަރުގެ މަގާމު ވެސް އޭނާ ފުރާފައިވެއެވެ.\nކައުންސިލަށް ކުރިމަތިލާން ނިންމީ ކީއްވެ؟\nއުފަން ރަށަށް ޚިދުމަތް ކުރުމަކީ އަބަދުވެސް ދެކުނު ހުވަފެނެއް. އެއީ އެންމެ ކުޑައިރު ވެސް އަހަރެން ކުރަން ބޭނުންވި ކަންތައް. ކައުންސިލަށް ކުރިމަތިލާން ނިންމީ ޅައިރުގެ ހުވަފެން ހަގީގަތަކަށްވެ އުފަން ރަށަށް ބޭނުންވާ ކަންކަން ކޮށްދިނުމުގަައި މެދުވެރިއަކަށް ވުމަށް.\n1. ރަށުގެ މުޖުތަމައަށް ދެމެހެއްޓެނިވި ތަރައްގީ ގެނެސްދިނުން\n2. އިސްލާމީ ޑިމޮކްރެޓިކް ހަމަތައް މެދުވެރިކޮށް ރަށުގެ އެކުވެރިކަން އާލާކުރުން\n3. ރަށަށް ލޯކަލް ޓޫރިޒަމްގެ ވިޔަފާރި ތައާރަފްކޮށް އާމްދަނީ އިތުރުކުރުން\n4. އިންފޮމޭޝަން ޓެކްނޮލޮޖީގެ ދާއިރާއަށް ޒުވާނުން އަހުލުވެރިކުރުން\n5. ސިއްހީ ޚިދުމަތާއި ތައުލީމީ ޚިދުމަތުގެ ފެންވަރު ރަނގަޅުކުރުން\n6. ރަށުގެ މަގުތައް ތަރައްގީކޮށް ބޭނުން ކުރެވޭ ވަރު ކުރުން\nއަޅުގަނޑު މި ހުރީ އުތީމުގެ ރައްޔިތުންގެ އެންމެ މަތީ މަސްލަހަތުގައި މަސައްކަތް ކުރުމުގެ އަޒުމުގައި. އަޅުގަނޑަށް މިފުރުސަތު ދިނުމަށް އުތީމު ރައްޔިތުންގެ ކިބައިން އެދެން. އަޅުގަނޑަށް އިތުބާރު ކުރުމަށް އުތީމު ރައްޔިތުންގެ ކިބައިން އެދެން.


Covid-19 aa dhekolhah rangalhah masahkaiy kureveyne kan yageen: Dr. Ali Latheef | Mihaaru\nކޮވިޑް-19 ރާއްޖެއިން ފެނުނުކަން ހާމަކުރަން ދަރުބާރުގޭގައި ރޭ ބޭއްވި ޕްރެސްކޮންފަރެންސްގައި ޑރ. އަލީ ލަތީފް ވާހަކަ ދައްްކަވަނީ. އޭނާ ވިދާޅުވީ ރޯގާއާ ދެކޮޅަށް ރަނގަޅަށް މަސައްކަތް ކުރެވޭނެ ކަމަށް. ފޮޓޯ:އަހުމަދު އަވްޝަން/މިހާރު\nރޯގާއާ ދެކޮޅަށް ރަނގަޅަށް މަސައްްކަތް ކުރެވޭނެކަން ޔަގީން: ޑރ. އަލީ\n08 މާޗް 2020 - 12:52 35 comments\nކޮވިޑް-19 އާ ދެކޮޅަށް ރަނގަޅަށް މަަސައްކަތްކުރެވޭނެ ކަމުގެ ޔަގީންކަން އެބަ އޮތް ކަމަށް އެ ރޯގާއާ ގުޅޭ ކަންކަން ބަލަހައްޓާ ޓާސްކްްފޯހުން ރޭ ބުނެފި އެވެ.\nކޮވިޑް-19 އަށް ރާއްޖެއިން ދެ ބިދޭސީއަކު ޕޮޒިޓިވްވިކަން ހާމަކުރަން ޓާސްކް ފޯހުން ދަރުބާރުގޭގައި ބޭއްވި ޕްރެސްކޮންފަރެންސްގައި އައިޖީއެމްއެޗްގެ އެެތެެރެހަށީގެ ހާއްސަ ޑޮކްޓަރު އަލީ ލަތީފް ވިދާޅުވީ މީގެ ކުރިން އައި މިފަދަ ރޯގާތަކާ ދެކޮޅަށް ވެސް ރާއްޖެއިން ކުރި މަސައްކަތް ރަނގަަޅު ކަމަށެވެ. އެހެންކަމުން މިފަހަރު ވެސް ރަނގަޅަށް މަސައްކަތް ކުރެވޭނެ ކަމުގެ ޔަގީންކަން އެބަ އޮތް ކަމަށް އޭނާ ވިދާޅުވި އެވެ.\nޑރ. އަލީ ލަތީފު ވިދާޅުވީ ރާއްޖެއަށް އެ ރޯގާ އަޔަނުދީ ވޭތޯ ވަރަށް މަސައްކަތް ކުރި ކަމަށާއި އެކަމަކު އެންމެ ފަހުން އެއާ ކުރިމަތިލާން މި ޖެހުނީ "އެއީ ނުވެ ނުދާނެ ކަމަކަށް ވާތީ" ކަމަށެވެ.\nއާންމު ރައްޔިތުންނަށް ޔަގީންކަން ދެއްވަމުން އޭނާ މިސާލު ދެއްކެވީ 2017 ގައި ރާއްޖޭގައި ފެތުރުނު އިންފްލެއެންޒާ އިންނެވެ.\n"އޭގައި ވެސް އަޅުގަނޑުމެން ވަނީ ރަނގަޅު ރެސްޕޮންސެއް ދައްކުވައިދީފައި. އެހެންވީމާ މި ރޯގާގައި ވެސް އަޅުގަނޑުމެންނަށް ޔަގީން ފުދޭވަރަކަށް ރަނގަޅަށް މިކަން ކުރެވިދާނެ ކަަން،" ޑރ. އަލީ ލަތީފްް ވިދާޅުވި އެވެ.\nކޮވިޑް-19 އަށް ރާއްޖެއިން ޕޮޒިޓިވް ވީ ޅ. ކުރެއްދޫ އައިލެންޑް ރިސޯޓްގައި މަސައްކަތްކުރަމުން އަންނަ ދެ ބިދޭސީއެކެވެ. އެ މީހުންގެ ގަޔަށް ކޮރޯނާވައިރަަސް އެރި ކަމަށް ބެލެވެނީ އެ ރިސޯޓްގައި ޗުއްޓީ ހޭދަކުރި އިޓަލީ ޓޫރިސްޓެއްގެ ފަރާތުންނެވެ. އިޓަލީ މީހާ އެނބުރި ގައުމަށް ދިޔަ ފަހުން ކޮވިޑް-19 އަށް ޕޮޒިޓިވް ވުމުން އެކަން، ރިސޯޓަށް އެންގީ އެވެ. ސަރުކާރުން މިހާރު ވަނީ އެ ރިސޯޓަށް މީހުން އެރުމާއި ފޭބުން މަނާކޮށްފަ އެވެ.\nޑރ. އަލީ ލަތީފް ވިދާޅުވީ ރާއްޖޭގެ އެހެން ރަށްރަށުން ވެސް އެ ރޯގާ ފެނުމުގެ ފުރުސަތު މިހާރު އޮންނާނެ ކަމަށެވެ. އަދި ކޮރޯނާވައިރަސް ހަށިގަނޑަށް ވަނަސް، ގިނަ މީހުންގެ ފަރާތުން އޭގެ އެއްވެސް އަލާމާތެއް ނުފެންނަ ކަމަށް ވިދާޅުވި އެވެ.\n"އެހެންވީމާ މާލެއިން ވެސް ފެނުމުގެ ޗާންސް އޮންނާނެ އަދި އެހެން ރަށަކުން ވެސް ފެނުމުގެ ޗާންސް އޮންނާނެ. އަޅުގަނޑުމެން ކުރަން ޖެހޭނެ ކަމަކީ އަޅުގަނޑުމެންނަށް މިކަން އެނގޭތީ އަޅަން ޖެހޭ ފިޔަވަޅުތައް ބަރާބަރަށް އެޅުން. އެ މަސައްކަތްތައް އަޅުގަނޑުމެން މިހާރު ކުރަމުން މިދަނީ،" އޭނާ ވިދާޅުވި އެވެ.\nރައްކާތެރިވާން ކުރަންވީ ކަންތައްތައް\nކޮވިޑް-19 އަށް ދެ މީހަކު ޕޮޒިޓިވްކަން ޓާސްކް ފޯހުން އިއުލާންކުރަނީ -- ފޮޓޯ: އަހުމަދު އަވްޝަން/މިހާރު\nފަރުދީ ގޮތުން ކުރަން ޖެހޭ ކަންތައްތަކާ ބެހޭ ގޮތުން ޑރ. ނަޒްލާ މުސްތޮފާ ވިދާޅުވީ މި ހާލަތުގައި ކުރަން އޮތް އެންމެ މުހިއްމު އެއް ކަަމަކީ ސައިބޯނި ލައިގެން ރަނގަޅަށް އަތް ދޮވުން ކަމަށެވެ. އެގޮތުން ގާތްގަނޑަކަށް 20 ސިކުންތު ވަންދެން އަތް ދޮވުން މުހިއްމު ކަމަށް އޭނާ ވިދާޅުވި އެވެ.\n"ވަރަށް މުހިއްމު، އެއްވެސް ވަރަކަށް ރޯގާގެ އަސަރު ފެންނަންޏާ އާއްމުންގެ ތެރެއަށް ނުދިއުން. އަމިއްލައަށް ގޭގައި މަޑުކުރުން ވަރަށް މުހިއްމު،" އޭނާ ވިދާޅުވި އެވެ.\nޑރ. ނަޒްލާ ވިދާޅުވި ގޮތުގައި ރާއްޖެއިން ބޭރަށް ދަތުރުކޮށްފައި އަންނަ މީހުންގެ ކިބައިން ރޯގާގެ އަސަރެއް 14 ދުވަހުގެ ތެރޭގައި ފެނިއްޖެ ނަމަ އެޗްޕީއޭގެ ހޮޓްލައިނަށް ގުޅައިގެން މައުލޫމާތު ސާފުކުރުން ވަރަށް މުހިންމެވެ. ރޯގާ ޖެހިއްޖެ ނަމަ މާސްކް އެޅުން ވަރަށް މުހިއްމު ކަމަށް ވެސް ވިދާޅުވި އެވެ.\n"ރޯގާ ޖެހިފައި ހުންނަ މީހާ މާސްކް އެޅީމާ މާ ފައިދާ ބޮޑު. އެހެން މީހުންނަށް [ރޯގާ] ދިއުމުގެ ފުރުސަތު ވަރަށް ކުޑަކޮށްލާނެ،" ޑރ. ނަޒްލާ ވިދާޅުވި އެވެ.\nބޭނުންކުރާ މާސްކާއި ޓިޝޫ ފަދަ ތަކެތި އެކި ތަންތަނަށް އުކުމުގެ ބަދަލުގައި ރައްކާތެރިކަމާ އެކު ނައްތާލުން ވެސް މުހިއްމެވެ. އެއީ އެގޮތަށް އެއްލައިލާ އެއްޗެހީގައި ޖަރާސީމާއި ވައިރަަސްގެ އަސަރު ހުންނާނެތީ އެވެ.\n"ވަރަށް ބޮޑަށް ސަމާލުކަން ދޭން ޖެހޭނެ ކެއްސާ ހަދާއިރު އެ ޓިޝޫއާ އެއްޗިހި ކޮތަޅެއް ލައްވާފައި ހުރި ޑަސްބިނަކަށް ލައި، ކޮތަޅު ރަނގަށް ބަންދުކޮށްލާފައި އެއްލައިލުން،" ޑރ. ނަޒްލާ ވިދާޅުވި އެވެ.\nއިތުރު ލިޔުންތައް ސިއްހަތު ޕަބްލިކް ހެލްތު ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ\nއިންތިހާބުގެ ތާރީޚަށް ހާލަތު ރަނގަޅެއް ނުވާނެ: އަމީން\n1 week ago 108\nސާޖެއް ފެންނާނެ ކަމަށް ބެލެވެނީ ލުއިދިނުމުން: އަމީން


Sirru fenfushi gai MDP memberun ge maslahatheh noannaane: ADK Nashid | Mihaaru\nއޭޑީކޭ ނާޝިދު ހަފުލާއެއްގައި ބައިވެރިވެވަޑައިގަންނަވަނީ.---ފައިލް ފޮޓޯ: މިހާރު\nސިއްރު ފެންފުށީގައި އެމްޑީޕީގެ މެމްބަރުންގެ މަސްލަހަތެއް ނޯންނާނެ: ނާޝިދު\n28 ޖުލައި 2018 - 21:23 26 comments\nށ. އަތޮޅުގައި ހިންގާ ސިއްރު ފެންފުށި ރިސޯޓު ގައި އިދިކޮޅު އެމްޑީޕީގެ ރައްޔިތުންގެ މަޖިލީހުގެ މެމްބަރެއްގެ މަސްލަހަތެއް ނޯންނާނެ ކަމަށް ކޮމަންޑޫ ދާއިރާގެ މެމްބަރު އަދި އޭޑީކޭއާ ގުޅޭ ކުންފުނިތަކުގެ އިސްވެރިޔާ އަހުމަދު ނާޝިދު (އޭޑީކޭ ނާޝިދު) މިއަދު ވިދާޅުވެއްޖެ އެވެ.\nއޭނާ މިހެން ވިދާޅުވީ، ސިއްރު ފެންފުށި ރިސޯޓުގެ ފަޅުތެރޭގައި ހެދި މިއުޒިއަމެއްގައި ބުދުތަކެއް ބެހެއްޓި މައްސަލަ ވަރަށް ބޮޑަށް ހޫނުވެ، އެ ތަކެތި ނަގަން ސަރުކާރުން އެންގި މައްސަލައާ ގުޅުވައިގެން، ދައުލަތުގެ މީޑިއާ ޕީއެސްއެމުން ފެތުރި ޚަބަރަކާ ގުޅުވައިގެންނެވެ.\nއެ ޚަބަރު ގައި ބުނެފައިވާ ގޮތުން، ށ. ގާކޮށިބީ [މިހާރު ސިއްރު ފެންފުށި ރިސޯޓު] ގައި ރިސޯޓެއް ތަރައްގީ ކުރުމަށް ފުރަތަމަ ހަވާލުކޮށްފައި ވަނީ ރައްޔިތުންގެ މަޖިލީހުގެ އޭރުގެ އެމްޑީޕީގެ މެމްބަރު އަލީ ރިޒާއާ އެވެ. އެކަމަކު، ނާޝިދުގެ މަސްލަހަތު އޮންނަ ކުންފުންޏަކަށް ފަހުން އެ ރަށް ރިޒާ ވިއްކާލާފައިވާ ކަމަށް ޕީއެސްއެމްގެ ޚަބަރުގައި ވެ އެވެ.\nއަދި، ސިއްރު ފެންފުށި ރިސޯޓުގެ މިއުޒިއަމް ގައި ބުދުތަކެއް ބެހެއްޓީ، މިއީ މި އަހަރުގެ ރިޔާސީ އިންތިޚާބުގެ ކެމްޕެއިން ދުވަސްވަރު ކަމަށް ވާއިރު، އެމްޑީޕީގެ ޕާލަމެންޓްރީ ގުރޫޕުގެ އިސް މެމްބަރުންތަކެއްގެ މަސްލަހަތު އޮންނަ ރިސޯޓަކުން، ސަރުކާރު ބަދުނާމު ކުރުމުގެ ގޮތުން ކަމަށް ޕީއެސްއެމްގެ ޚަބަރު ގައި ތުހުމަތު ކޮށްފައިވާ ކަން، އެކަމާ ގުޅިގެން ނާޝިދު ނެރުއްވި ބަޔާނުގައި ފާހަގަ ކުރައްވާފައި ވެ އެވެ.\nނަމަވެސް، އެމްޑީޕީގެ މަޖިލިސް މެމްބަރު ނާޝިދު ނެރުއްވި ބަޔާނުގައި ވިދާޅުވީ، ގާކޮށިބީ އަކީ ކުރީގެ ރައްޔިތުންގެ މަޖިލީހުގެ ޚާއްސަ މަޖިލީހުގެ މެމްބަރު ހުސެއިން ވަހީދަށް އޯގަސްޓް 24، 2006 ގައި ޓޫރިޒަމް މިނިސްޓްރީން ކުއްޔަށް ދޫކޮށްފައިވާ ރަށެއް ކަމަށެވެ. އަދި، ގާކޮށިބީ ގައި ރިސޯޓެއް ހެދުމުގެ މަސައްކަތް ކުރުމަށްޓަކައި އެ ރަށުގެ ސަބްލީސް ނޮވެމްބަރު 1، 2007 ގައި އޭޑީކޭ އަކާސޫ ޑިޕެލޮޕްމަންޓްސް ޕްރައިވެޓް ލިމިޓެޑާއި ހެޑްލީސް އޯނަރާ ދެމެދު އެއްބަސްވި ކަމަށް ނާޝިދު ވިދާޅުވި އެވެ.\nއޭޑީކޭ އަކާސޫ ޑިޕެލޮޕްމަންޓްސް އަކީ ނާޝިދުގެ މަސްލަހަތު އޮންނަ ކުންފުންޏެކެވެ.\nއެކަމަކު، ނާޝިދު ވިދާޅުވީ އޭޑީކޭ އަކާސޫ ޑިޕެލޮޕްމަންޓްސް އިން ގާކޮށިބީ ގައި ކުރަމުން ދިޔަ މަސައްކަތްތައް އެކި ސަބަބުތަކާ ހެދި ނިންމައި ނުލެވެނީސް އެ ކުންފުނިން ވާނީ އެ ރަށުގެ ސަބްލީސް އާއި އެ ރަށުގައި ކޮށްފައިވާ އިންވެސްޓްމަންޓުތައް ޖީބީއެޗް މޯލްޑިވްސް ރިސޯޓްސް ޕްރައިވެޓް ލިމިޓެޑަށް ވިއްކާލާފައި ކަމަށެވެ. އެ މުއާމަލާތް ހިންގީ ނާޝިދުގެ ބަޔާނުގައި ވާ ގޮތުން ނަމަ ނޮވެމްބަރު 25، 2015 ގަ އެވެ.\n"އަދި ރަށުގެ ހެޑް ލީސް އޯނަރު ށ. ފޯކައިދޫ/ހުވަނދުމާގޭ ހުސައިން ވަހީދު ވެސް ވަނީ ރަށުގެ ހެޑްލީސް ޖީ.ބީ.އެޗް މޯލްޑިވްސް ރިސޯޓްސް ޕްރައިވެޓް ލިމިޓެޑަށް ވިއްކާލާފަ އެވެ. އެ ރަށުގެ ސަބްލީސް އާއި އިންވެސްޓަމްންޓް ވިއްކާލިއިރު، އެ ރަށުގެ ކޮންސެޕްޓްގައި ގަލުން މިއުޒިއަމެއް ހެދުމަށް ހިމަނާފައި ނުވާނެ އެވެ،" ނާޝިދު ވިދާޅުވި އެވެ.\nއޭނާ ވިދާޅުވީ، ރަށުގެ ސަބްލީސް އާއި އިންވެސްޓްމަންޓް ވިއްކާލުމުގެ މުއާމަލާތްތައް ހިންގާފައި ވަނީ ރާއްޖޭގެ ގާނޫނުތަކާއި ގަވައިދުތަކާ އެއްގޮތްވާ ގޮތުގެ މަތިން ކަމަށް ވާއިރު، އެއާ ގުޅޭ ލިޔެކިޔުންތައް ކަމާ ގުޅޭ ދައުލަތުގެ މުއައްސަސާތަކުގައި ހުންނާނެ ކަމަށެވެ. އެކަން އެހެން އޮތް އިރު، އަދި ގާކޮށިބީ ނުވަތަ ސިއްރު ފެންފުށި ރިސޯޓު މިހާރު ތަރައްގީ ކުރަނީ އޭނާ އާއި އަދި ރައްޔިތުންގެ މަޖިލީހުގެ އެމްޑީޕީގެ މެމްބަރަކާ އެއްވެސް ގުޅުމެއް، ވިޔަފާރީގެ މަސްލަހަތެއް ވެސް ނެތް ބައެއް ކަމަށް ނާޝިދު ވިދާޅުވި އެވެ.\nއެހެންވެ، ޕީއެސްއެމުން ޚަބަރު ފެތުރީ ހަގީގަތާ ޚިލާފަށް ކަމަށާއި އަބުރުގެ ގާނޫނުގެ ހަތަރު ވަނަ މާއްދާގެ ދަށުން އެ ޚަބަރު އިސްލާހު ކޮށްދިނުމަށް ނާޝިދު އެދިވަޑައިގަތެވެ.\nސިއްރު ފެންފުށި ރިސޯޓުގެ މިއުޒިއަމް ގައި ބެހެއްޓި ބުދުތައް ނެގުމަށް ރައީސް އޮފީހުން އިއްޔެ ވަނީ ޓޫރިޒަމް މިނިސްޓްރީ އަށް އަންގައިފަ އެވެ.\nSirru fenfushi gai budhu bahattaakah hudha eh nudhen: Zameer\nޓޫރިޒަމް މިނިސްޓަރު މޫސާ ޒަމީރު މިއަދު "މިހާރު" އަށް ވިދާޅުވީ، ސިއްރު ފެންފުށީގެ "ކަނޑު އަޑީގެ މިއުޒިއަމް" ގައި އަޅުކަން ކުރާ ޒާތުގެ ބުދު ބަހައްޓަން ހުއްދަ ނުދޭ ކަމަށެވެ. އަދި، އިސްލާމް ދީނުގެ އަސްލަކާއި އަދި ރާއްޖޭގެ ގާނޫނާ ޚިލާފު ކަމެއް ނުކުރާނެ ކަމުގެ ޔަގީންކަން އެ ރިސޯޓުން ކުރިން ދީފައިވާ ކަމަށް ޒަމީރު ވިދާޅުވި އެވެ.\nއިތުރު ލިޔުންތައް ޓޫރިޒަމް ޓޫރިޒަމް މިނިސްޓްރީ ރިސޯޓްތައް އޭޑީކޭ އަހުމަދު ނާޝިދު ސިއްރު ފެންފުށި ޕީއެސްއެމް މީޑިއާ އެމްޑީޕީ


Masreyhuge2Vana Buruves Westbeach Kaamiyaabu koffi | Ungoofaaru\nބަނޑޭރިގަނޑު/ޙަބަރު/މަސްރޭހުގެ2ވަނަ ބުރުވެސް ވެސްޓްބީޗް ކާމިޔާބުކޮށްފި\n0 358 މިނެޓެއް ނުވަނިސް ކިޔާލެވޭ\nއުފާއިން މިހާރު ކުރިއަށް ގެންދާ ވެސްޓްބީޗް އުފާ މަސް ރޭސް 1439 ގެ2ވަނަ ބުރު ވެސްޓްބީޗް ކާމިޔާބުކޮށްފިއެވެ. ޖުމްލަ5ޓީމް ވާދަ ކުރާ މި މުބާރާތުގެ2ވަނަ ބުރު ވެސްޓްބީޗް ކާމިޔާބު ކުރީ 85.2 ކިލޯގެ މަސް ބާނައިގެންނެވެ. މުބާރާތުގެ ފުރަތަމަ ބުރުވެސް ކާމިޔާބު ކުރީ ވެސްޓްބީޗެވެ.\nވެސްޓް ބީޗާ އެންމެ ގާތުން ވާދަކުރާ ޓީމް ބެސްޓް ޕްރައިޒް ރޭ ބާނާފައި ވަނީ 77.2 ކިލޯގެ މަހެވެ. މި ނަތީޖާއާ އެކު ބެސްޓް ޕްރައިޒް ވަނީ ފުރަތަމަ ބުރުގައި ވެސް އެ ޓީމުން ހޯދާފައިވާ2ދެވަނަ މަޤާމު ދިފާއުކޮށްފައެވެ.\nދެވަނަ ބުރުގެ3ވަނަ ހާސިލްކޮށްފައި ވަނީ 51.8 ކިލޯގެ މަސް ބާނައިގެން ޓީމް ރޮދި އެވެ. މީގެ އިތުރުން 48 ކިލޯގެ މަސް ބާނައިގެން ޓީމް2ލަކި ޗޫޒް ގޮސްފައި ވަނީ ރޭގެ ބުރުގެ4ވަނައަށެވެ. ޓީމް ރަވައިން ރޭ ބާނާފައި ވަނީ 33.4 ކިލޯގެ މަހެވެ.\nދެ ބުރުގެ ޖުމްލައަށް ބަލާ އިރު 230.2 ކިލޯ މަސް ބާނައިގެން 1 ވަނާގައި ވެސްޓް ބީޗް އުޅޭ އިރު 115.9 ކިލޯ ބާނާގެން2ވަނާގައި އުޅެނީ ބެސްޓް ޕްރައިޒްއެވެ. 83.9 ކިލޯ ބާނައިގެން3ވަނާގައި އުޅެނީ ޓީމް2ލަކި ޗީސްއެވެ. 76.4 ކިލޯ މަސް ބާނައިގެން ޓީމް ރޮދި މުބާރާތުގެ4ވަނާގައި އުޅޭ އިރު ރަވަ ޓީމް އުޅެނީ 33.4 ކިލޯގެ މަސް ބާނައިގެން5ވަނާގައެވެ.\nވެސްޓް ބީޗްއުފާ މަސްރޭސް 1439 ގެ އެއްވަނަ ޓީމަށް އިނާމެއްގެ ގޮތުގައި ސައިކަލެއް ހުށައަޅައިފިއެވެ. އިނާމެއްގެ ގޮތުގައި ސައިކަލެއް ހުށައަޅާފައިވަނީ މި މުބާރާތުގެ ކޯ ސްޕޮންސާ ރާއްޖޭގެ މަޝްހޫރު ލޮޓަސްބައިކް ޝޮޕްގެ ފަރާތުންނެވެ. އަށާރަހާސް ރުފިޔާގެ އަގުހުރި މިސައިކަލާއެކު ޗެމްޕިއަންޓީމަށް 8000ރ ގެ ފައިސާގެ އިނާމެއް އުފާއިން ދޭނެއެވެ.


Raees Solih Himeney Gothah 10 Faraathakaai Badhalu Kuran Adeeb Ge Aailaa In Edhijje - Vaguthu\nރައީސް ސޯލިހު ހިމެނޭ ގޮތަށް 10 ފަރާތަކާއި ބައްދަލު ކުރަން އަދީބުގެ އާއިލާއިން އެދިއްޖެ\nއަދީބު އަދި އަދީބުގެ އަނބިކަނބަލުން މަރިޔަމް ނަޝްވާ -- ފޮޓޯ: ޓްވިޓަރ\nކުރީގެ ނައިބްރައީސް އަހްމަދު އަދީބަށް ބޭނުންވާ ބޭސްފަރުވާއަށް ހުރަސްއަޅަމުންދާ ކަމަށް އާއިލާއަށް ގަބޫލުކުރެވޭތީ ރައީސް އިބްރާހިމް މުހައްމަދު ސާލިހާއެކު 10 ފަރާތަކާ ބައްދަލުކުރެވޭނެ އިންތިޒާމެއް ހަމަޖައްސައިދިނުމަށް އާއިލާއިން އެދިއްޖެއެވެ.\nމިކަން ހާމަކޮށް އަދީބުގެ އާއިލާއިން ނެރެފައިވާ ބަޔާނެއްގައި ބުނެފައިވަނީ 10 ބޭފުޅަކާއި ބައްދަލުކުރުމަށް އެދި ހުށަހަޅާފައިވާ ކަމަށެވެ.\nއަދީބުގެ އާއިލާއިން ބައްދަލު ކުރައްވަން ބޭނުންވާ ބޭފުޅުނަކީ ރައީސުލްޖުމްހޫރިއްޔާ އިބްރާހިމް މުހައްމަދު ޞޯލިހާއި، ރައްޔިތުންގެ މަޖިލީހުގެ ރައީސް ގާސިމް އިބްރާހިމާއި، ކުރީގެ ރައީސް މުހައްމަދު ނަޝީދާއި، ކުރީގެ ރައީސް އަލްއުސްތާޛް މައުމޫން އަބްދުލް ޤައްޔޫމާއި، އެކްޓިން ކޮމިޝަނަ އޮފް ޕޮލިސް މުހައްމަދު ހަމީދާއި، އެންޓި-ކޮރަޕްޝަން ކޮމިޝަންގެ ރައީސް ހަސަން ލަތީފާއި، މިނިސްޓަރ އޮފް ހެލްތު އަމީންއާ ކަމަށެވެ. އަދި ނެޝަނަލް އިންޓެގްރިޓީ ކޮމިޝަނާއި، މޯލްޑިވްސް މެޑިކަލް ކައުންސިލާއި ބައްދަލުކުރުމަށް އެދިފައިވާނެ ކަަމަށްވެސް އަދީބުގެ އާއިލާއިން ބުނެ އެވެ.\nއައިލާއިން ބުނީ މިބޭފުޅުންނާ ބައްދަލުކުރެއްވުމަށް ހުށަހެޅުއްވީ މި މައްސަލައިގައި ހުރި ކަންބޮޑުވުންތަކާއި އަދި އަދީބުގެ ބޭސްފަރުވާއަށް ހޯމް މިނިސްޓަރު އައްޝައިޚް އިމްރާން އަބްދުﷲ ހުރަސް އަޅުއްވަމުން ގެންދަވާތީ ކަމަށެވެ.\nއާއިލާއިން ބުނީ އަދީބުގެ ސިއްހީ ހާލަތު ގޯސްވެ، ކުއްލި ހާލަތުގައި އިންދިރާ ގާންދީ މެމޯރިއަލް ހޮސްޕިޓަލުގައި އެޑްމިޓްކުރެވި ފަރުވާދެމުން ދަނިކޮށް، ތަފާތު ނުފޫޒުތަކެއް ޑޮކްޓަރަށް މެދުވެރިވި ކަމަށާއި އަދި މަޖުބޫރީ ހާލަތެއް ކުރިމަތިވި ކަމަށް ވިދާޅުވެ ފަރުވާ ފުރިހަމަވުމުގެ ކުރިން ހޮސްޕިޓަލުން ދޫކޮށްލުމަށްފަހު އަބުރާ ޖަލަށް ގެންގޮސްފައިވާ ކަމަށެވެ.\nއަދީބަށް ކުރެވިފައިވާ ސިޔާސީ ޖަލު ހުކުމަކީ އަދީބުގެ ބޭސްފަރުވާގެ ކަންކަމާއި އަޅުވާ ކިޔޭނެ ކަމެއް ނޫން ކަމަށްވެސް އާއިލާއިން ބުނެއެވެ.\nއާއިލާއިން ބުނީ އަދީބަކީ ބޭއިންސާފުން 33 އަހަރުގެ ޖަލު ހުކުމެއްގައިވާ ފަރާތެއް ނަމަވެސް، ބޭސްފަރުވާގެ ހައްގަކީ އިންސާނީ ހައްގެއް ކަމަށެވެ.\nއަދި އާއިލާގެ ފަރާތުން އެދިފައިވާ ގޮތަށް މިބޭފުޅުންނާއި ބައްދަލުކުރެވޭނެ ކަމަށް އުއްމީދު ކުރާ ކަމަށްވެސް އަދީބްގެ އާއިލާ އިން ވަނީ ބުނެފައެވެ.\nޖެނުއަރީ 22, 2019 18:51\nާތިބުނަނީ އަދީބު ސިފައިގެ ހުރިމީހަކު ރައްޔިތުންގެ ލާރިކޮޅު ދިރުވާލީޔޭތަ\nޖެނުއަރީ 23, 2019 07:05\nތި ބޮޑު މުޖުރިމެއް.\nޜައްޔިތުންގެ ފައިސާ ދައްކާ.\nޖެނުއަރީ 23, 2019 08:05\nރައްޔިތުންގެ ފައިސާ ދައުލަތާއި ހަވާލުކޮށްފަ އެހެންކަމަކާއުޅޭ. މެދުފއ ދުޅަވިޔަސް ހެޔޮ\nއަދީބު ދުނިޔޭގައި އެބަހުރިތަ؟ އަހުން ހީކުރީ އަދީބު ކުއްލިހާލަތުގައި ޑޮކްޓަރަށްދައްކަންޖެހުނީ ފުރާނައަށްނުރައްކާ ބައްޔެއްވެގެންކަމުން. އަވަސްފަރުވާ ނުލިބިގެން އަދީބު މަރުވީކަމަށް.


މަޤާމް: ރިލީފް ޓީޗަރ (ޤްރުއާން)\nވަޒީފާއަދާކުރާ ސެކްޝަނާއި ތަން : އެކަޑަމިކް ސެކްޝަން / ށ.ބިލެތްފަހީ ސްކޫލް\nމުއްދަތު: ދުރާސީ އަހަރު ނިމެންދެން\n1. މާސްޓަރ ޓައިމްޓޭބަލްގައި ކަނޑައެޅިފައިވާ ގަޑިތަކަށް ކުލާހަށް ޙާޟިރުވެ ކިޔަވައިދިނުން.\n2. ޙަވާލުކުރެވޭ ކޯކަރިކިއުލާ ޙަރަކާތްތައް ދުވަހުން ދުވަހަށް ރާވައި ހިންގުން.\n3. ދަރިވަރުންގެ ކުރިއެރުމަށްޓަކައި އިތުރު ގަޑިތައް ނަގައިދިނުމާއި، ގަޑިތައް ރަނގަޅަށް ގެންދިއުމަށްޓަކައި ޓީޗަރެއްގެ ހައިސިއްޔަތުން ފުރިހަމަ ކުރާންޖެހޭ މަސައްކަތްތައް ކުރުން.\n4. ދަރިވަރުންގެ ކުރިއެރުމަށް ފުންކޮށް، ފުޅާކޮށް ވިސްނުންބަހައްޓައި ދަރިވަރުން ކުރިއަރަމުންދާ މިންވަރު ވަޒަންކޮށް ބެލެހެއްޓުން.\n5. ކިޔަވައި ދިނުމުގައި ގެންނަން ޖެހޭ ބަދަލުތައް ސްކޫލުން އަންގާ ގޮތެއްގެ މަތީން ގެނައުމާއި ކިޔަވައިދިނުމުގައި ސްކޫލުން ލިބެން ހުރި ވަޞީލަތްތަކުގެ ބޭނުން އެންމެ ފުރިހަމަގޮތުގައި ހިފުން.\n6. ކުލަބު ނުވަތަ ހައުސްއެއް ހިންގުމަށް ޙަވާލުކުރެވިއްޖެނަމަ އެޒިންމާއެއް އަދާކުރުން.\n7. ސްކޫލްގެ މެނޭޖްމަންޓުގެ ނުވަތަ މިނިސްޓްރީ އޮފް އެޑިޔުކޭޝަނުގެ ސިޔާސަތުތައް ތަންފީޒު ކުރުމުގައި ޓީމް މެމްބަރެއްގެ ގޮތުގައި ޙަރަކާތްތެރިވުން.\nއަސާސީ ޝަރުތު އަސާސީ މުސާރަ ސަރވިސް އެލަވަންސް\nސާނަވީ ތަޢުލީމް ފުރިހަމަކޮށްފައިވުން -/4500 -/1500\nމަތީ ސާނަވީ ތަޢުލީމު ފުރިހަމަކުރުން -/5500 -/1500\nކިޔަވައިދިނުމުގެ ރޮނގުން ޤަޢުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާޟިލްކުރުން -/6090 -/2500\nދިވެހި ސިވިލް ސަރވިސްގެ ގަވާއިދުގެ ޗެޕްޓަރ5ގައިވާގޮތުގެ މަތީން\n1. އިތުރުގަޑީގެ ފައިސާ ހަމަޖެހިފައިވާ އުސޫލުން އިތުރު ގަޑީގައި މަސައްކަތް ކޮށްފިނަމަ ފައިސާ ދެވޭނެއެވެ.\n2. ރަމަޟާންމަހުގެ ޚާއްޞަ އެލަވަންސް ހަމަޖެހިފައިވަ އުސޫލުން ދެވޭނެއެވެ.\n3. ކޮންޓްރެކްޓްގެ މުއްދަތުގެ ގިނަވެގެން ދެވޭނީ5ދުވަހުގެ ޢާއިލީ ޒިންމާގެ ޗުއްޓީއެވެ.\n4. ކޮންޓްރެކްޓްގެ މުއްދަތުގައި ގިނަވެގެން ދެވޭނީ9ދުވަހުގެ ސަލާމް ޗުއްޓީއެވެ.\n5. ސިވިލްސާރވިސް މުވައްޒިފުންނެކޭ އެއް އުސޫލުން ގަޑީލާރި ކެނޑޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ޖުލައި 19 އާއި 25 އާއި ދެމެދު، ށ.ބިލެތްފަހީ ސްކޫލް ގައެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 18 ވާ ބުރާސްފަތި ދުވަހުގެ 12:00 ގެ ކުރިން، ށ.ބިލެތްފަހީ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6540580 އަށެވެ. އީ-މެއިލް ކުރާނީ [email protected] އަށެވެ. ވީމާ، މިކަން އާއްމުކޮށް އެންގުމަށްޓަކައި އިއުލާނު ކުރީމެވެ.\nސުންގަޑި: 19 ޖުލައި 2019 1200


Truecaller Dhuniye Kaalan Beynunvefai | Mihaaru\nޓްރޫކޯލާ ވާވޭއާ ގުޅިގެން ދުނިޔެ ކާލަން މަސައްކަތްކުރަނީ\nޓްރުކޯލާ ވާވޭއާ ގުޅިގެން ވާވޭ ފޯނުތަކުގައި ހިމެނުމުން މިހާރު ޓްރޫކޯލާ ބޭނުންނުކުރާ ގައުމުތަކުގައި އެ އެޕްލިކޭޝަން ބޭނުންކުރުމަށް މަގުފަހިވާނެ. އެއީ އެޕަލް އާއި ގޫގުލް އަށް ވުރެ ކުރީގައި އޮތުމަށް ޓްރޫކޯލާ ކުރާ މަސައްކަތެއް\n27 އޯގަސްޓް 2016 - 07:51\nޓްރޫކޯލާ އަކީ މޮބައިލް އެޕްލިކޭޝަނެކެވެ. އެންޑްރޮއިޑް އަދި އައިއޯއެސްގައި ވެސް ބޭނުންކުރެވެ އެވެ. ޓްރޫކޯލާއިން "ކޯލާއައިޑީ" ބުނެ ދެވެ. އެ ނަމްބަރެއް ފޯނުގައި ނެތަސް، ގުޅަނީ ކާކުކަން ބުނެދެ އެވެ.\nގުޅާ މީހުންގެ ނަމާއި ނަމްބަރުތައް ޓްރޫކޯލާ ނަގަނީ އެ އެޕްލިކޭޝަން "އިންސްޓޯލް"ކުރާ ފޯނުތަކުންނެވެ. އެންޑްރޮއިޑް ފޯނުތަކަށް ކޮންމެ އެޕްލިކޭޝަނެއް އެޅި ނަމަވެސް، ފޯނުގެ ކޮންމެވެސް ހިސާބަކަށް އެ އެޕްލިކޭޝަނެއް ބާރުހިންގަ އެވެ. އެޕްލިކޭޝަން އަޅަން ފެށުމާ އެކު އެކަން ބުނެދެ އެވެ. ފޯނުގެ ކޮންޓެކްޓްތައް ބަލަން ހުއްދަ ދޭން ޖެހެ އެވެ. ފޯނު ގެންގުޅޭ ތަނަކާއި ފޯނު ބޭނުންކުރާ މީހާއާ ގާތް މީހުންނާ އޮންނަ އެކުވެރިކަމަށް ދާންދެން މޮބައިލް އެޕްލިކޭޝަންތަކުން ދަމައިގަނެ އެވެ.\nއައިފޯނުގައި ޓްރޫކޯލާ ބޭނުންކުރުމަކީ ރިހުމެކެވެ. އެންޑްރޮއިޑްގައި މަސައްކަތްކުރާހާ މޮޅަށް އައިފޯނުގައި ޓްރޫކޯލާ މަސައްކަތެއް ނުކުރެ އެވެ. ސަބަބަކީ އައިފޯނުގެ ކޮންޓެކްޓްތައް ބަލައި ކިޔުމަކީ އައިފޯނަށް އަޅާ އެޕްލިކޭޝަންތަކަށް ކުރެވޭ ކަމަކަށް ނުވުމެވެ. އެޕަލުން އެ ހުއްދައެއް ނުދެ އެވެ.\nޗައިނާގެ ވާވޭއާ ގުޅިގެން ޓްރޫކޯލާ ކުރާ މަސައްކަތުގައި، ވާވޭ ފޯނުތައް މާކެޓަށް ނެރޭއިރުވެސް ޓްރޫކޯލާ ހިމެނޭނެ އެވެ. ޓްރޫކޯލާ ނަމުގައި ނޫން ނަމަވެސް، ގުޅާ މީހުންގެ ނަމާއި ނަމްބަރުތައް ވާވޭ ފޯނުތަކުން ބުނެދޭނެ އެވެ. އެއީ ޓްރޫކޯލާ ހޯދާފައި ހުރި މައުލޫމާތު ބޭނުންކޮށްގެންނެވެ.\nޓްރޫކޯލާ ބޭނުންކޮށްގެން މަހަކު 500 މިލިއަން ކޯލް ކުރެވެ އެވެ. މަދަކަ ބައިވަރެއް ނޫނެވެ. ޓްރޫކޯލާ ދުނިޔެ ކަމުން ދާ ތަން ބަލަން އޮތުމަކީ އެޕަލް އަދި ގޫގުލް އަށް ވެސް ބޮޑު ވޭނެކެވެ. އެޕަލުން ވިސްނާފައި ވަނީ އައިއޯއެސް 10ގައި ކޯލާ އައިޑީ ހިމަނާށެވެ. ގޫގުލުން އެންޑްރޮއިޑް7ގައި އެ ފީޗާ ހިމަނާނެކަން ކަރުދާސްތަކުން އެނގެ އެވެ.\nވާވޭއާ ގުޅިގެން ޓްރޫކޯލާ ކުރާ މަސައްކަތުގައި އަދި ޒަމާންތަކެއް ވަންދެން، އެޕަލް އާއި ގޫގުލް އަށް ވުރެ ކުރީގައި ޓްރޫކޯލާ އުޅޭނެ އެވެ. ވާވޭއިން ދެއިރު ދަޅަ އަށް ފޯނުތައް ނެރެމުން ދާއިރު އެއިން ފޯނެއްގައި އަތްލައިފި މީހަކަށް ޓްރޫކޯލާ ބޭނުންކުރެވޭނެ އެވެ.\nގޫގްލް އެންޑްރޮއިޑް އެޕަލް އައިއޯއެސް ވާވޭ\nHuawei އަޅެ ވާވޭ ކިޔެ ގޮތެއް ބުނެދީބަލަ ދިވެހި ނުހަކުން ނޫން ތަކުން ވާވޭ ކިޔާ އަޑެއްނީވޭ\nދިވެހި ނޫން ނޫހަކުން ނީވެނެ. އެއީ ދިވެހި ނޫން ނޫސްތަކުގައި ލިޔެފައި އޮންނާނީ Huawei. ދެން ކިހިނެއް ވާވޭ "ކިޔާ އަޑު" އިވޭނީ؟\nހްވާވެއި - މިހެން ދޯ ކިޔަނީ\nWAH-WAY ކިޔަނީ ކިހިނެއް؟ ވާވޭ ކިޔާ ގޮތަށް Huawei ކިޔާނީ.


ތުނބުޅި ދިގު ކުރުމުގެ މާތްކަން.\nފުރަތަމަ ޞަފްޙާhadith ތުނބުޅި ދިގު ކުރުމުގެ މާތްކަން.\nAruzam 5:45 AM\nތުނބުޅި ދިގު ކުުރުމުގެ މާތްކަން.\nإن الحمد لله نحمده و نستعينه و نستغفره . الصلاة و السلام على حبيبنا و قدوتنا و أسوتنا محمد و آله و صحبه أجمعين.\nﷲ ސުބުހާނަހޫ ވަތަޢާލާ ގެ ދީނަށް ލޯބިކުރާ އަދި ނަބިއްޔާ ގެންނެވި ނަމޫނާއަށް ލޯބިކުރާ ޒުވާނުންނަށް ﷲ އާއި ރަސޫލާ ޞައްލަﷲ ޢަލައިހި ވަސައްލަމަގެ ސުންނަތުގެ މަގުގައި ފައިތިލި ސާބިތުކޮށްދެއްވުން އެދި ދުޢާކުރާ ހާލު މި ސިޓީއާއިގެން ފަށައިގަންނަމެވެ\nއެންމެހާ ލޮބުވެތި އަޚުންނޭވެ.\nއެންމެ ފުރިހަމަ ނަމޫނާއަކީ ނަބިއްޔާ ޞައްލަﷲ ޢަލައިހި ވަސައްލަމަ ކަމުގައި ބަޔާންކުރައްވަމުން ﷲ ސުބުހާނަހޫ ވަތަޢާލާ ވަޙީކުރައްވައެވެ.\nلَقَدْ كَانَ لَكُمْ فِي رَ‌سُولِ اللَّـهِ أُسْوَةٌ حَسَنَةٌ لِّمَن كَانَ يَرْ‌جُو اللَّـهَ وَالْيَوْمَ الْآخِرَ وَذَكَرَ اللَّـهَ كَثِيرً‌ا ﴿الأحزاب: ٢١﴾\nމާނައިގެ ތަރުޖަމާއީ: “ހަމަކަށަވަރުން، اللَّه ގެ ރަސޫލާ(މުޙައްމަދު صلى الله عليه وسلم) ގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. އެއީ ﷲ އާއި (ބައްދަލުކުރުމަށާއި) އަދި އާޚިރަތް ދުވަހަށް އުއްމީދުކޮށް އަދި ގިނަގިނައިން ﷲ ގެމަތިން ހަނދުމަކުރާމީހާއަށެވެ.”\nއެކަލޭގެފާނުގެ މަތިވެރި އަޚުލާޤުފުޅު ބަޔާންކޮށްދެއްވަމުން އެކަލޭގެފާނުވަނީ މަތިވެރިވެގެންވާ އަޚުލާޤުފުޅެއްގެ މަތީގައި ކަން ބަޔާންކޮށްދެއްވަމުން ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\nوَإِنَّكَ لَعَلَىٰ خُلُقٍ عَظِيمٍ ﴿القلم: ٤﴾\nމާނައިގެ ތަރުޖަމާއީ: ” އަދި ހަމަކަށަވަރުން ކަލޭގެފާނު (މުޙައްމަދު صلى الله عليه وسلم) ވާކަން ކަށަވަރީ މަތިވެރިވެގެންވާ ޚުލްޤުފުޅެއްގެ މަތީގައިކަން ކަށަވަރެވެ.”\nއަދި ނަބިއްޔާ ޞައްލަﷲ ޢަލައިހި ޥަސައްލަމަ ދެއްވި އެއްޗެއްގައި ހިފުމަށް އަމުރުކުރައްވައި އަދި މަނާކުރެއްވި ކަމެއް ކަންތައްތަކުން ބަރީޢަވުމަށް އަންގަވަމުން އެއިލާހު ބަޔާންކުރައްވަނީ މިފަދައިންނެވެ.\nوَمَا آتَاكُمُ الرَّ‌سُولُ فَخُذُوهُ وَمَا نَهَاكُمْ عَنْهُ فَانتَهُوا ﴿٧ الحشر﴾\nމާނައިގެ ތަރުޖަމާއި: އަދި ރަސޫލާ (ﷲގެ ރަސޫލާ މުޙައްމަދު ޞައްލަﷲ ޢަލައިހި ޥަސައްލަމަ) ގެންނެވި އެއްޗެއްކަމުގައި ވާނަމަ އޭގައި ހިފާށެވެ. އަދި އެކަލޭގެފާނު މަނާކުރެއްވި ކަމެއްކަމުގައިވާނަމަ އެކަމުން ދުރުވެގަންނާށެވެ."\nއަދި ނަބިއްޔާއަށް ކިޔަމަންވެއްޖެ މީހަކީ ﷲ އަށް ކިޔަމަންވެއްޖެ މީހާކަމުގައި ﷲ ސުބުހާނަހޫ ވަތަޢާލާ އަންގަވާފައިވެއެވެ.\n(مَّن يُطِعِ الرَّسُولَ فَقَدْ أَطَاعَ اللَّـهَ ۖ وَمَن تَوَلَّىٰ فَمَا أَرْسَلْنَاكَ عَلَيْهِمْ حَفِيظًا) النساء 80 މާނައިގެ ތަރުޖަމާއީ: ” ރަސޫލާއަށް ކިޔަމަންވާ މީހާ، ފަހެ، ހަމަކަށަވަރުން الله އަށް ކިޔަމަންވެއްޖެއެވެ. އަދި، ފުރަގަސް ދީފި މީހާ (ދަންނާށެވެ!) ފަހެ، އެއުރެންގެ ކަންތައްތައް ބަލަހައްޓަވަން ހުންނެވި ބޭކަލަކު ކަމުގައި ތިމަންރަސްކަލާނގެ ކަލޭގެފާނު ނުފޮނުއްވަމެވެ. “\nވީމާ އަޅުގަނޑުމެންނަށް ނަބިއްޔާ ޞައްލަﷲ ޢަލައިހި ވަސައްލަމަ ކަމަކަށް އަމުރުފުޅު ކުރައްވައިފިނަމަ ކުރުމަކީ ވާޖިބުވެގެންވާ ކަމެކެވެ.\nއެކަލޭގެފާނުގެ މި ޙަދީޘްބަސްފުޅުތަކާ މެދު ވިސްނާލުން ކީއްތޯއެވެ؟\nރަސޫލުﷲ ޞައްލަﷲ ޢަލައިހި ވަސައްލަމްގެ ޙަދީޘްފުޅެއްގައި އައިސްފައިވެއެވެ. ((عَنْ ابْنِ عُمَرَ رَضِيَ اللَّهُ عَنْهُمَا قَالَ : قَالَ رَسُولُ اللَّهِ -صَلَّى اللَّهُ عَلَيْهِ وَسَلَّمَ -: أنْهِكُوا الشَّوَارِبَ وَأَعْفُوا اللِّحَى)) متفق عليه މާނައީ: “ތިޔަބައިމީހުން މަތިމަސް ކުރުކުރާށެވެ. އަދި ތުނބުޅިއަށް މާފު ކުރާށެވެ. (އެބަހީ: ދިގުކުރަން ދޫކޮށްލާށެވެ.)”\nއަދިވެސް ޙަދީޘް ކުރައްވާފައިވެއެވެ.\n((عَنْ أَبِي هُرَيْرَةَ قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: جُزُّوا الشَّوَارِبَ وَأَرْخُوا اللِّحَى ، خَالِفُوا الْمَجُوسَ)) رَوَاهُ أَحْمَدُ وَمُسْلِمٌ މާނައީ: އަބޫ ހުރައިރާ ޜަޟިޔާﷲ ޢަންހުގެ އަރިހުން ރިވާވެގެގެން ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްފުޅު ކުރެއްވިއެވެ. ތިޔަބައިމީހުންގެ މަތިމަސްތައް ކުރުކުރާށެވެ. އަދި ތުނބުޅިތައް ދިގު ކުރާށެވެ. މަޖޫސީންނާއި (އަލިފާނަށް އަޅުކަންކުރާ މީހުން) ޚިލާފުވާށެވެ. “\nއެންމެ ފުރިހަމަ ނަމޫނާ ވަނީ އެކަލޭގެފާނުގެ ކިބައިގައި ކަން ﷲ ގެ ބަސްފުޅުން އިސްވެ ހިނގައްޖެއެވެ.\nހުދު މާތް ނަބިއްޔާ ޞައްލަﷲ ޢަލައިހި ވަސައްލަމަގެ އަމަލުފުޅުން އެކަލޭގެފާނު ތުނބުޅިފުޅު ދިގުކުރައްވައި މުޝްރިކުންނާއި ޚިލާފު ވެވަޑައިގަތެވެ.\n((كَانَ رَسُولُ اللَّهِ كَثِيرَ شَعْرِ اللِّحْيَةِ)) رواه مسلم މާނައި: “ﷲ ތަޢާލާގެ ރަސޫލާގެ ތުނބުޅިފިޅުގެ އިސްތަށިތައް ގިނައެވެ.” ޢަލީ ރަޟިޔަﷲ ޢަންހު ވިދާޅުވެފައިވެއެވެ. ((كَانَ رَسُوْلُ اللهِ ضخمَ الهَامَةِ ، عَظِيْمَ اللِّحْيَةِ)) حسنه الألباني މާނައީ: “ރަސޫލުﷲ ޞައްލަﷲގެ އިސްތަށިފުޅު ބޮޑުކަމުގައި ވިއެވެ. އެކަލޭގެފާނުގެ ތުނބުޅިފުޅުވެސް ބޮޑެވެ.”\nއަލްބަރާއު ރަޟިޔަﷲ ޢަންހު ވިދާޅުވިއެވެ. ((كَانَ رَسُولُ الله رَجُلَا مرْبُوْعَا, عَرِيْضَ ما بَيْنَ المَنْكِبَيْنِ, كثَّ اللِّحْية )) صححه الألباني މާނައީ: އެކަލޭގެފާނަކީ އިސްކޮޅުގައި މެދުމިނުގެ ބޭކަލެކެވެ. އެކަލޭގޭފާނުގެ ބައިމަތިފުޅު ފުޅަލެވެ. އަދި ތުނބުޅިފުޅު އިސްތަށިން ބޯވެފައިވެއެވެ.”\nހަމައެހެންމެ، ތުނބުޅި ދިގުކުރުމަކީ އެކަލޭގެފާނުގެ ހިދާޔަތްވެސްމެވެ. އެކަލޭގެފާނުގެ ޚުތުބާފުޅުގައި ޙަދީޘް ކުރައްވާފައިވެއެވެ. ((وَ خَيْرَ الهَدْيِ هَدْيُ مُحَمَّدٍ –صلى الله عليه و سلم- )) رواه مسلم މާނައީ: “އަދި އެންމެ ހެޔޮވެގެންވާ ގޮތަކީ މުޙައްމަދު –صلى الله عليه و سلم- ގެ ގޮތެވެ.”\nﷲ ގެ މިއާޔަތް ނުދެކެމުތޯއެވެ؟\n(لَقَدْ خَلَقْنَا الْإِنسَانَ فِي أَحْسَنِ تَقْوِيمٍ) التين4މާނައީ: ” ހަމަކަށަވަރުން، ތިމަންރަސްކަލާނގެ، އެންމެ ރިވެތި ސޫރައިގައި އިންސާނާ ހެއްދެވީމެވެ. “\nއެޔަށްފަހު ނިކަން ތިބާގެ މޫނުން އެއްޗެއް މަދު ކަމުގައި އިހުސާސް ނުކުރެވޭތޯއެވެ؟ އަންހެނުންނާއި ޚިލާފަށް އެލެއްވި ސިފަ ނައްތާލެވުނު ކަމުގައި އިހުސާސް ނުކުރެވޭތޯއެވެ. ޝެއިޚު ބިން ބާޒު ރަޙިމަހުﷲ ވިދާޅުވާގޮތުން ތުނބުޅި ބޭލުން އަންހެނުންނާއި ވައްތަރުވުމުގެ ތެރެއަށް ވަދެއެވެ.\n((لَعَنَ رَسُوْلُ اللهِ المُتَشَبِّهِيْنَ مِنْ الرِّجَالِ بِالنِّسَاءِ وَ المُتَشَبِّهَاتِ مِنْ النِّسَاءِ بِالرِّجَالِ)) رواه البخاري މާނައީ: “ފިރިހެނުންގެ ތެރެއިން އަންހެނުންނާއި އެއްގޮތއްވާ މީހުންނަށާއި އަންހެނުންގެ ތެރެއިން ފިރިހެނުންނާއި އެއްގޮތަވާ މީހުންނަށް ﷲ ގެ ރަސޫލާ ޞައްލަﷲ ޢަލައިހި ވަސައްލަމް ލަޢްނަތްލެއްވިއެވެ.”\nއޭ އަޚާއެވެ. ﷲ ތިބާއަށް ރަޙުމަތް ލައްވައި އަޅުގަނޑަށާއި ތިބާއަށް ހިދާޔަތު ދައްކަވާށިއެވެ. ތިބާ މިކަމާއި މެދު ވިސްނާލައި ނަބިއްޔާ ޞައްލަﷲ ޢަލައިހި ވަސައްލަމަގެ ނަމޫނާ އަމަލީ ގޮތުން ދައްކަން ފަށަމާ ހިނގާށެވެ. އަންހެނުންނާއި ވައްތަރުވެ ގަންނަ މީހުން ކަމުގައި ނުވާށެވެ. ކާފަރުންހެން އޮފުކުރި ދަޅައަޅާ ދަތްދޮޅިއެއްގެ ބަދަލުގައި ﷲ ގެ ރުއްސެވުން ލިބެނިވި ތުނބުޅިން ޖަރީވެފައިވާ ދަތްދޮޅިއެއްގެ ވެރިއެއްކަމުގައިވާށިއެވެ. މުއުމިނުންގެ މައިކަނބަލުން ޢާއިޝާ ރަޟިޔަﷲ ޢަންހާ ވިދާޅުވެފައިވާ ބަސްފުޅުގައިވެއެވެ. سبحان الذى زين الرجال باللحى. "ތުނބުޅިން ފިރިހެނާ ޒީނަތްތެރިކުރެއްވި ﷲ ގެ ހުސްތާހިރުވަންތަކަމާއެވެ"\nسُبْحَانَ رَ‌بِّكَ رَ‌بِّ الْعِزَّةِ عَمَّا يَصِفُونَ . وَسَلَامٌ عَلَى الْمُرْ‌سَلِينَ . وَالْحَمْدُ لِلَّـهِ رَ‌بِّ الْعَالَمِينَ .


Saudi Arabia ah amaazukoh fonuvaali missile eh anekkaaves vattaalaifi\nސައުދީ އަރަބިއްޔާއަށް އަމާޒުކޮށް ހޫސީން ފޮނުވާލި މިސައިލެއް އަނެއްކާވެސް ވައްޓާލައިފި\nޔަމަނުގެ ހަނގުރާމައިގެ ތެރެެއަށް ސައުދީ ވަދެފައިވަނީ 2015 ވަނަ އަހަރު\nމި މަހުގެ ތިންވަނަ ދުވަހުވެސް ހޫސީންވަނީ މިސައިލެއް ފޮނުވާލާފައި\nކ. މާލެ 11 ޖުލައި 2018 | ބުދަ 08:29 2,567\nސައުދީއަށް އަމާޒުކޮށް ހޫސީން ފޮނުވާލާފައިވާ މިސައިލެއް ވައްޓާލާފައި - އަލްއަރަބިއްޔާ\nޔަމަނުގެ ހަތިޔާރު އެޅި ހޫސީ ހަނގުރާމަވެރިން ސައުދީ އަރަބިއްޔާގެ ހުޅަނގު ދެކުނު ޖިޒާންއަށް އަމާޒުކޮށް ފޮނުވާލި މިސައިލެއް ސައުދީގެ އެއަރ ޑިފެންސް ފޯސްއިން ވައްޓާލައިިފިއެވެ.\nހޫސީން ހިންގާ އަލް މަސީރާ ޓީވީއިން ކުރިިން ބުނެފައިވަނީ ބަދްރު 1 ނަމަކަށް ކިޔާ މިސައިލް އަމާޒުކޮށްފައިވަނީ އިގްތިސާދީ ސިޓީއެއްކަމަށްވާ ޖިޒާންއަށް ކަމަށެވެ. އެ ސިޓީއަކީ ސައުދީ އަރަމްކޯއިން މިހާރު އިމާރާތް ކުރަމުން އަންނަ ތެޔޮ ސާފުކުރާ ކާރުޚާނާގެ މަސައްކަތްކުރަމުން އަންނަ ސިޓީއެވެ. އެތަން ފުރިހަމައަށް ހިންގަން ފެށޭނެ ކަމަށް ބެލެވެނީ 2019 ވަނަ އަހަރުއެވެ.\nއެއްވެސް މީހަކަށް ހާނީއްކައެއްވެ އަދި ތަނަކަށް ގެއްލުންވިކަމުގެ ރިޕޯޓްތަކެއް ލިބިފައެއް ނުވެއެވެ.\nއީރާނާއި ގުޅިފައިވާ ހޫސީ ހަނގުރާމަވެރިން ކޮންޓްރޯލް ކުރަމުން އަންނަ ޔަމަނުގެ ވެރިރަށް ސަންއާގެ ތެރެއިން މި ވޭތުވެޔަ މަސްތަކުގައި އެތައް މިސައިލް ހަމަލާތަކެއް ސައުދީއަށް އަމާޒުކޮށް ފޮނުވާލާފައިވެއެވެ.\nސައުދީގެ އަސްކަރިއްޔާއިންވަނީ ގިނަ މިސައިލްތައް ވައްޓާލާފައެެވެ.\nސައުދީ އަރައްބިއްޔާއާއި ޔުނައިޓެޑް އަރަބް އެމިރޭޓްސް އިސްވެ އޮވެ ޔަމަނުގެ ހަނގުރާމައިގެ ތެރެެއަށް ވަދެފައިވަނީ 2015 ވަނަ އަހަރުއެވެ. އެ ކޯލިޝަނުން މަސައްކަތްކުރީ ހޫސީންގެ ބާރު ކަނޑުވާލައި، ބައިނަލްްއަގްވާމީ މުޖުތަމައުއިން ބަލައިގަންނަ އެ ގައުމުގެ ސަރުކާރުގެ ބާރުތައް އަލުން އިއާދަ ކޮށްދިނުމަަށެވެ.\nޔަމަނުގެ ހޫސީ ހަނގުރާމަވެރިންވަނީ މިދިޔަ އަންގާރަ ދުވަހުވެސް ސައުދީ އަރަބިއްޔާގެ ދެކުނުގައި އޮންނަ ޖިޒާން ޕްރޮވިންސަށް އަމާޒުކޮށް ރޮކެޓް ހަމަލާއެއްވެސް ދީފައެވެ. އެ ހަމަލާގައި އުމުރުން ފަސް އަހަރުގެ ކުއްޖަކުވަނީ ޒަަަޚަމްވެފައެވެ.


Dho?! Maseeh: PES ge raajjeyge champion\nމަސީހް: ޕެސްގެ ރާއްޖޭގެ ޗެމްޕިއަން\nއަބްދުލް މަސީހް އަބްދުއްރަހީމް ވީޑިއޯ ގޭމް ކުޅެން ފެށީ ސްކޫލުގައި އުޅެމުންނެވެ. މަންމަ އިންޑިއާ އަށް ދިޔަ ފަހަރަކު ގެނެސްދިން ޕްލޭސްޓޭޝަނަކުން އެކި ގޭމްތައް ކުޅެމުން ގޮސް، ޕްރޯ އިވޮލިއުޝަން ސޮކާ ނުވަތަ ޕެސް އަށް ހާއްސަވީ އެވެ.\nމިދިޔަ މަހު އިންޑިއާގައި ބޭއްވި ޕެސްގެ އިންޓަނޭޝަނަލް ޓޯނަމެންޓް "ނޭޝަން ކަޕް" ގައި ރާއްޖެ ތަމްސީލުކޮށް އުމުރުން 22 އަހަރުގެ މަސީހް ވަނީ3ވަނަ ހޯދައިފަ އެވެ. މިއީ ޕެސްގެ އިންޓަނޭޝަނަލް މުބާރާތެއްގައި ރާއްޖޭން ބައިވެރިވި ފުރަތަމަ ފަހަރު ވެސް މެ އެވެ.\nއުފަން ރަށް، ލ.ހިތަދޫގައި ދިރިއުޅޭ މަސީހް މާލެ އައިސް ފުރަތަމަ ބައިވެރިވީ، މި ޓޯނަމެންޓުން އޭނާ އަށް ފުރުސަތު ހޯދައިދިން މޯލްޑިވްސް އީސްޕޯޓްސް އެސޯސިއޭޝަންގެ ފަރާތުން ބޭއްވި ޕެސްގެ ގައުމީ ޓޯނަމެންޓެއްގަ އެވެ.\nއިންޑިއާގައި ބޭއްވި ޕެސްގެ އިންޓަނޭޝަނަލް ޓޯނަމެންޓްގައި މަސީހް ތައްޓާ ހަވާލުވަނީ.\n"ރަށުގައި ހުއްޓައި ފޭސްބުކުން ފެނުނީ އީސްޕޯޓްސްގެ ޕޯސްޓެއް. ނޭޝަނަލް އެތުލީޓެއް ސެލެކްޓުކުރުމަށް ގައުމީ ޓޯނަމެންޓެއް އެމީހުން ބޭއްވީ. އެއިން ޗެމްޕިއަންކަން ހޯދީ. ހޯދީމަ ލިބުނީ މި ފުރުސަތު،" މިދިޔަ މަހު 26 އިން 28 އަށް އިންޑިއާގައި ކުރިއަށް ދިޔަ މުބާރާތުން ފުރުސަތު ލިބުނު ގޮތް މަސީހް ކިޔައިދިނެވެ.\n"ނޭޝަނަލް ޓޯނަމެންޓަަށް މާލެ އައީ އެހާ ބޮޑަށް ރެޑީވެގެންނެއް ނޫން. އެކަމަކު އިންޑިއާ އަށް ދިޔައީ ވަރަށް ބޮޑަށް ޕްރެކްޓިސްކޮށް ރެޑީވެގެން،" ފިޒިކަލް އެޑިއުކޭޝަން އިން ޓީޗިން ކިޔަވަމުން، ރަށުގައި އުޅޭ މަސީހް ބުންޏެވެ.\nމި މުބާރާތުގައި ވަރަށް ގިނަ ގައުމުތަކުން ބައިވެރިވި އެވެ. އެއީ ރާއްޖެ އާއި އިންޑިއާގެ އިތުރުން އިންޑޮނީޝިއާ، ވިއެޓްނާމް، ނޭޕާލް، ސްރީ ލަންކާ، ޖަޕާން، ސައޫދީ އަރަބިއާ، ނިއުޒިލޭންޑް، އޮސްޓްރޭލިއާ، ސައުތު އެފްރިކާ އަދި ކޮރެއާ އެވެ.\nމަސީހް އިންޑިއާގައި ބޭއްވި ޕެސްގެ އިންޓަނޭޝަނަލް ޓޯނަމެންޓްގައި.\nކުއާޓާ ފައިނަލްގައި ސްރީ ލަންކާގެ ކުޅުންތެރިޔާގެ މައްޗަށް 8-0 ގެ ނަތީޖާއަކުން ކުރި ހޯދައިގެން ސެމީ ފައިނަލަށް ދަތުރުކުރި އެވެ. އެކަމަކު ސެމީ ފައިނަލްގައި އިންޑިއާ ކުޅުންތެރިޔާ ފަހު ވަގުތު ކާމިޔާބު ކުރި ޕެނަލްޓީއަކުން މަސީހް ބަލިވީ އެވެ.\nތިން ވަނަ ލިބުނީ، މުބާރާތުގެ ތިން ވަނަ ހޮވި މެޗްގައި އުޒްބެކިސްތާނުގެ ކުޅުންތެރިޔާ 4-0 އިން ބަލިކޮށްގެންނެވެ.\n"އެކޮޅުގައި ޗެލެންޖަކަށްވީ މިކޮޅުން ރެޑީވެގެން ދިޔައީ އެންމެ ފަހުގެ ވާޝަން އަށް ކުޅެން، އެކަމަކު އެކޮޅުގައި ކުޅެންޖެހުނީ ކުރީގެ ވާޝަންއަކަށް،" ޕްރެކްޓިސް ކުރީ އިންޓަނެޓް ބޭނުންކޮށްގެން ކަމަށް ވެފައި މުބާރާތުގައި އިންޓަނެޓް ބޭނުން ނުކުރާތީ ވެސް އުނދަގޫވި ކަމަށް މަސީހް ބުންޏެވެ.\nއެކަމަކު މި ކަހަލަ މުބާރާތަކުން ތިން ވަނަ ވެސް ލިބުމުން މަސީހް ހުރީ ވަރަށް ހިތްހަމަޖެހިފަ އެވެ.\n"މިހާރު މި އެނގުނީ މިކަން ކޮށްގެން ވެސް މީހާ އަށް ކުރިއެރުމެއް ލިބިދާނެކަން،" މިކަން ކުރަން ބޭނުންވާ މީހެއް ހުރި ނަމަ، މަސީހް ބުނީ މިކަން ހަމަ "ސަޅި" މަށެވެ.\nމަސީހް ދެން ތައްޔާރުވާނީ އަންނަ އަހަރު ފެބްރުއަރީ މަހު ޗައިނާގައި ބާއްވާ ޕެސްގެ އިންޓަނޭޝަނަލް ޓޯނަމެންޓަށެވެ.\nވީޑިއޯ ގޭމް ޕްލޭސްޓޭޝަން


Roadhaige Dharuma: Rasoola roadha mas heydha kurehvee kihineh?\nރޯދައިގެ ދަރުމަ: ރަސޫލާ ރޯދަ މަސް ހޭދަކުރެއްވީ ކިހިނެތް؟\nރަމަޟާން މަހުގެ "އަވަސް"އިން ކިޔުންތެރިންނަށް ހަދިޔާއެއްގެ ގޮތުގައި ގެނެސްދޭ "ރޯދައިގެ ދަރުމައިގެ" ހުކުރު ދުވަހަށް ހާއްސަ މައުލޫއަކީ "ރަސޫލާ މުހައްމަދު صلى الله عليه وسلم ރަމަޟާން މަސް ހޭދަކުރެއްވި ގޮތެވެ." ރޯދައިގެ ދަރުމައަކީ އިސްލާމިކް ޔުނިވާސިޓީގެ ޗާންސެލާ ޑރ. މުހައްމަދު ޝަހީމް އަލީ ސައީދާއެކު އަވަސްއިން ޕްރޮގްރާމެކެވެ.\nރަސޫލާ މުހައްމަދު صلى الله عليه وسلم ރަމަޟާން މަސް ހޭދަކުރެއްވީ ކިހިނެއް ހެއްޔެވެ؟\nރަމަޟާން މަސް ފާހަގަވެގެން ދިޔައީ ކީރިތި ރަސޫލާގެ އަޅުވެރިކަމާއި ދީލަތްތެރިކަމާއި ހުލުގުހެޔޮފުޅުކަމާއި މާތްކަން މި އުއްމަތަށް އިތުރަށް ބަޔާންކޮށްދިން ދުވަސްތަކެއްގެ ގޮތުގަ އެވެ. އެކަލޭގަފާނު ރޯދަ މަހަށް އެ މަސް އައުމުގެ އެތައް ދުވަހެއް ކުރިން ތައްޔާރުވެ ވަޑައިގަންނަވަ އެވެ. އަދި އެ މައްސަރުގެ މާތް ކަމާއި އެ މަހުގައި ލައިލަތުލް ގަދުރިވިލޭ ރޭ ހިމެނޭ ކަމުގެ އުފާވެރި ހަބަރުތައް ރޯދަ މަސް ގާތްވުމުން ސަހާބީންއަށް ދެއްވަ އެވެ.\nރޯދަ މަސް ފެށުމާއެކު ރޯދަ ހިއްފެވުމާއި އަޅުކަންތައް ރަސޫލާ އިތުރުކުރައްވަ އެވެ. ރަސޫލާ ރޯދަ ފައްޓަވަނީ ހާރު ފަރިއްކުޅުވަމުންނެވެ. ބައެއް ފަހަރު އަނބިކަނބަލަކާއެކު އަނެއް ބައި ފަހަރު ސަހާބީންއާއެކު އެކަލޭގަފާނު ހާރު ފަރިއްކުޅުވަ އެވެ. ރަސޫލާ ވަނީ ކަދުރުންނާއި ހަމައެކަނި ފެން ފޮދަކުން ވެސް ހާރު ފަރިއްކުޅުވާފަ އެވެ.\nދެން އެކަލޭގަފާނު އިންތިޒާރުކުރައްވަނީ ފަތިސް ނަމާދު ވަގުތަށެވެ. ފަތިސް ނަމާދު ވަގުތާއި ހާރު ކެއުމާ ދޭތެރޭ 50 އާޔަތް ކިޔޭ މިންވަރުގެ ވަގުތެއް ސުންނަތް ނަމާދު ކުރެއްވުމުގައި ވަގުތު ހޭދަކުރައްވާ ކަމަށް ބައެއް ހަދީޘްތަކުގައިވެ އެވެ. އެއަށްފަހު ފަތިސް ވަގުތު ޖެހުމުން ފަތިސް ނަމާދު ޖަމާއަތުގައި ކުރައްވަ އެވެ.\nފަތިސް ނަމާދަށްފަހު އިރު އަރަންދެން ޒިކުރު ކުރެއްވުމުގައި ރަސޫލާ މިސްކިތުގައި އިންނަވަ އެވެ. އަދި އިރުއެރުމާއެކު ދެ ރަކުއަތުގެ ނަމާދެއް ކުރައްވަ އެވެ. ހަދީޘްތަކުގައިވާ ގޮތުގައި ފަތިސް ނަމާދަށްފަހު ޒިކުރުކުރުމަށްފަހު އިރު އެރުމުން ދެ ރަކުއަތުގެ ސުންނަތް ނަމާދެއް ކުރުމަކީ އުމްރާއެއްގެ ސަވާބު ލިބޭ ކަމެކެވެ. އެ ނަމާދަށްފަހު ހެނދުނާއި ހަވީރުގެ ދުއާތައް ކިޔުއްވަ އެވެ.\nމިސްކިތުން ނިކުމެވަޑައިގެން އާއިލާ ބޭފުޅުންނާއި އަނބިއަނބިކަނބަލުންނަށް ހިދުމަތް ކުރެއްވުމަށް ދެން އެކަލޭގެފާނު ވަޑައިގަންނަވީ ކޮޓަރިކޮޅަށެވެ. ރަސޫލާއަކީ ގޭތެރޭގެ މަސައްކަތް ވެސް ކުރައްވައި، އަނބިއަނބިކަނބަލުންނަށް ހިދުމަތް ކޮށްދެވި ރަސޫލެކެވެ.\nރަސޫލާ ރޯދަ ވިއްލަނީ ކަދުރުންނެވެ. އެއީ މަތިވެރިވެގެންވާ ސުންނަތެކެވެ. ކަދުރު ނުލިބިއްޖެނަމަ ރޯދަ ވިއްލަވަނީ ފެނުންނެވެ. ބަންގި ގޮވުމާއެކު ރޯދަ ވިއްލުން އަވަސްކުރުމަކީ ވެސް އެކަލޭގެފާނުގެ ސުންނަތެކެވެ. އެއަށްފަހު އެކަލޭގެފާނު މަޣްރިބު ނަމާދު ކުރައްވަ އެވެ. އެ ނަމާދަށްފަހު ކޮޓަރިކޮޅަށް ވަޑައިގެން ދެ ރަކުއަތުގެ ނަމާދެއް ކުރައްވައި އިޝާ ނަމާދަށް އިންތިޒާރުކުރައްވަ އެވެ. އިޝާ ނަމާދަށްފަހު ތަރާވީސް ނަމާދު ކުރައްވަ އެވެ.\nރަމަޟާން މަހުގެ ފަހު ދިހައިގައި އިއުތިކާފު ރަސޫލާ ކުރައްވަ އެވެ. އިއުތިކާފަށް އިނުމަކީ މިސްކިތުގައި ޤުރުއާން ކިޔުމާއި ޒިކުރުކުރުމާއި އަޅުކަމުގައި ހޭދަކުރުމެވެ. އެއީ މާތް ސުންނަތެކެވެ. ރަސޫލާ ވަނީ ރަމަޟާން މަހު، ފިތުރު ޒަކާތް ވެސް ދައްކަވާފަ އެވެ.


ބާޣީންނާއި ކުރިމަތިލުމަށް އަހަރެމެން މިތައްޔާރުވީއެވެ – Maldivian Democratic Party\nބާޣީންނާއި ކުރިމަތިލުމަށް އަހަރެމެން މިތައްޔާރުވީއެވެ\nމިގައުމުގެ ފަހުގެ ތާރީޚުގައި އުފެދުނު އެންމެ ނުބައި ނުލަފާ ޚާއިނުން ކަމުގައި ބެލެވޭ ، މިހާރުގެ ބާޣީ ސަރުކާރުގައި އެތިބަ ބާޣީ އިއްތިޙާދާއި ކުރިމަތިލުމަށް އަހަރެމެން ނުކުމެ މިތިބީ އެމީހުންނަކީ ކިހާވަރެއްގެ އަނިޔާވެރި، ލާއިންސާނީ ބައެއްކަން އެނގިތިބެއެވެ. އެމީހުންނާއި އިދިކޮޅަށް ބަހެއްބުނާ ކޮންމެ މީހަކު ކަތިލައި ލުމަށްވެސް އެމީހުންގެ ތެރެއިން ގުންޑާއިން ނެރެ ވަގުތެއް ލިބޭތޯ ބަލަމުން ގެންދާކަން އަހަރެމެން ދަންނަމެވެ. ގާނޫނަކަށް، އިންސާފަކަށް އެމީހުން ބޯނުލަނބާނެކަން އަހަރެމެންނަށް އެނގެއެވެ.\nރައްޔިތުންގެ ވެރިކަމެއް ބަޣާވާތަކުން ފޭރިގަތް ބަޔަކީ ކިހާވަރެއްގެ ހިޔަޅު އަދި ކޮންފަދަ ބޮޑު ޖަރީމާއެއް ހިންގި ބައެއް ހެއްޔެވެ؟ މިއީ ރައްޔިތުންގެ ވެރިކަމެއް ހިންގަމުން ގެންދިޔަ ގައުމެކެވެ. އެރައްޔިތުންގެ ހައްގުގައި މެދުނުކެނޑި ޚިދުމަތް ކުރަމުންގެންދެވި، ރައްޔިތުން އާނާދެކެ ލޯބިވާ، އަދި އޭނާ ރައްޔިތުންދެކެ އިންތިހާއަށް ލޯބިވާ ވެރިޔަކު މިގައުމުގައި ހުންނެވިއެވެ. ނަމަވެސް ވެރިކަމުގެ ފަރާތުން ރައްޔިތުންނަށް ދެމުންގެންދިޔަ ޚިދުމަތްތަކާއި، ގައުމަށް ކުރުމުއްދަތެއްގެ ތެރޭގައި ގެންނަމުން ގެންދިޔަ ކުރިއެރުންތައް ފެނިގެން ހިތައް ކުޅަދާނަ ނުވެފައި ތިބި ޣައިރަތްތެރި ، އަނިޔާވެރި، ފިތުނަވެރީން އެއްވެ އެމީހުންގެ އަމުރުވެރިކަން ހިނގި ދިގުމުއްދަތުގައި މިފަދަ ކާމިޔާބީތަކެއް ރައްޔިތުންނަށް ދެއްކިފައި ނުވާތީވެ ، ލަގޮނޑީގައި އަޅާ ވޭނުން ކެއްނުވެ އެންމެ ފަހުން ވެރިކަމުގައި ރައްޔިތުންގެ ލޯތްބާއި އިޙްތިރާމް ލިބިވަޑައިގެން ހުންނެވި ވެރިޔާ ވެރިކަމުން ދުރުކޮށް އެވަރުން ނުވެގެން ޝަހީދު ކޮށްލަންވެސް ރޭވީއެވެ. އެކަމަށް މަސައްކަތްވެސް ކުރިއެވެ. ނަމަވެސް ރައްޔިތުންގެ ލޯތްބާއި ހެޔޮދުޢާތައް ރައީސް ނަޝީދުއާ އެކުގައި ވާތީވެ ﷲގެ މިންވަރުފުޅުން އެކަން މިއަދާ ހަމަޔަށް އަދި ނުވެ އޮތީއެވެ. މިހާރުވެސް އެކަމަށް މަސައްކަތްތަކެއް އެގެންދަނީ ކުރަމުންނެވެ.\nވެރިކަން ބަޣާވާތަކުން ބަދަލު ކުރުމަށްފަހު ، ބަޣާވާތް ކުރުމަށް ރޭވި އިސް މީހުންނާއި އެމީހުންނަށް އެހީތެރިވެދިން ފުލުހުންނާއި ސިފައިންނާޢި ، އެމީހުންނަށް ރިޝްވަތުދިން ކަމުގައި ބުނެވޭ މަހުޖަނުންނާއި ، އިސްލާމް ދީނާއި ޚިލާފަށް ވެރިކަމުގެ ދަހިވެތި ކަމުގައި ނުކުމެ ކުފުރުގެ ހައްދާއި ހަމަޔަށް ގާތްވެގަތް ތުނބުޅިލީ ” ފަހަރި ޝޭޚުން ” އެންމެން ވެގެން އިއްތިޙާދެއް ހަދައި އެންމެންނަކީވެސް ބާޣީން ކަމުގައި އެތިބީ އަމިއްލަޔަށް އިޢުލާނު ކޮށްގެންނެވެ. އެމީހުން ބުނަނީވެސް ބާޣީންނޭ އެމީހުންނާއި ދިމާލަށް ދިވެހި ރައްޔިތުން ގޮވާތީވެ ފަޚުރު ވެރިވާ ކަމުގައެވެ. މިޔަށްވުރެ ގޮތެއް ނެތް ބަޔަކު މިދުނިޔޭގައި އުޅޭވާހަކަ އެހީމުހެއްޔެވެ؟\nމިއަދު މިގައުމުގައި ވެރިވެގަނެގެން މިތިބަ މީހުންނަކީ އެމީހުންގެ ކިބައިގައި ލަދެއް ޙަޔާތެއްގެ ކަންފުޅެއްވެސް އަމުދުންނެތް ، މުޅީން މަގުފުރެދި ގެއްލިފައި ތިބި ބައެކެވެ. ސަރުކާރެކޭ ކިޔައިގެން އެމީހުން އެހިންގަނީ މުޖުރިމުންގެ ގޭންގެކެވެ. އެމީހުންގެ އަތްތަކާއި މުގުރުތަކާއި ، ބަޑިތަކުގެ ކުރިމަތީގައި މިގައުމުގެ އެންމެހައި މިނިވަން މުއައްސަސާތަކާއި ޖޫޑިޝަރީ މިވަނީ ބަނދެވިފައެވެ. ކޮންމެ ގޮތަކުންވެސް ވެރިކަމުގައި ގަދަފައި ވިއްދައިގެން ތިބުމަކީ އެމީހުންނަށް ކޮންމެހެން ބޭނުން ކަމެކެވެ. ވާނީވެސް އެހެންތާއެވެ؟ މާދަމާވެސް އެމީހުންގެ އާރާއި ބާރު ގެއްލިއްޖެނަމަ އެމީހުންގެ މައްޗަށް ރައްޔިތުން ޖެހިގަންނާނެއެވެ. ނިގުޅައިގަތް ރައްޔިތުންގެ ޙައްގުތަކުގެ ބަދަލުގައި އެމީހުންގެ މައްޗަށް ރައްޔިތުން ދަޢުވާ އުފުލާނެއެވެ. އަދި ޢިބުރަތުން ފުރިގެންވާ ގޮތެއްގައި އެމީހުންނަށް ޙައްގުވާ އަދަބުތައް ދިނުމަށް ރައްޔިތުން އަވަސްވެ ގަންނާނެއެވެ. މިކަން ބާޣީންނަށް އެނގޭހިނދު އެންމެހައި ރައްޔިތުން މަރައިގެން ނަމަވެސް ވެރިކަމުގައި ބަގުޑި ބައްދައިގެން ތިބެން އެމީހުން ބޭނުންވާނެއެވެ. އެކަމަކު ދުނިޔޭގެ ލޯތަކަށް ޢާންމުވާނެހެން އެހެރަ އެހެރަ ކަންކަން ކުރުމަށް ޚޮދު އެމީހުންގެ ތެރެއިންވެސް ބަޔަކު އެއްބަސްނުވެ ތިބޭނެތާއެވެ. އިންސާނުން ލަދުހަޔާތް ކެނޑި ދެފުށުއެޅުނަސް ޖަނަވާރަށްވުރެ ސަހަލުވެސް ވާނެކަމުގައި ގަބޫލުކުރާންވެސް ޖެހެއެވެ. މިއަދު އެމީހުންގެ ތެރެއިން ގިނަބަޔަކުވެސް އުޅޭގޮތުން ހީވަނީ ހޭވުނު ހަޑީގެ ސަބަބުން ބިރުން ލަދުން އުޅޭހެންނެވެ.\nތިމާމެންނަށް މިވަނީ ކިހިނެއްކަން ނޭނގި ، ނުވަތަ މަޖުބޫެރު ޙާލަތެއްގައި ތިބެގެން ކުރެވޭ ކަންކަމާ ބައެއްފަހަރު ޖެހިލުންވެ ބިރުވެސް ގަންނާނެއެވެ. މިއަދު ވެގެން މިއުޅެނީ އެފަދަ ގޮތެކެވެ. ފޮރުވޭނެ ކަމުގައި ޔަގީންކުރި ބޮޑެތި ޖަރީމާތައް ފަޅާއަރައި ބޭޒާރުވެ އެންމެން އޮރިޔާންވީއެވެ. ހެދިހައި ދޮގުތައް އިދިކޮޅަށްޖެހި ބާޣީންގެ ސޯޓު ބޭލުނީއެވެ. ރައްޔިތުންގެ ލެޔަށް ފެންބޮވާފައިތިބި ބާޣީ ލަޝްކަރުގެ ތެރޭގައި އެކަމާ ސީދާ ބަހުން އިދިކޮޅު ހަދާ މީހުން ތިބިކަން ޔަގީންވެ އެނގުނީއެވެ. ތިމަންނާމެންގެ އަމިއްލަ އޮރިޔާން މެންދުރުގެ އަވީގެ ތެރޭގައި ހަނާވެދާކަން މިހާރު އެއަނިޔާވެރި، މުޖުރިމުން ކަމުގައިވާ ބާޣީންނަށް އެނގި ޔަގީން ވެއްޖެއެވެ.\nބާޣީ ޣާއިނުންނާއި އިދިކޮޅަށް އަހަރެމެން ނުކުމެ މިތިބީ ފިސާރި ކެރިގެން ކަމުން އަހަރެމެންގެ ސަފުތައް ރޫޅާލައި ސުންނާފަތި ކޮއްލުމުގެ ބޭނުމުގައި އަހަރެމެންގެ ތެރޭގައި ތިބި ދަތްތަކުގައި ރިޝްވަތުގެ ކުލަ އުނގުޅިފައިވާ ބަޔަކު ހޯދައިގެން އަހަރެމެންގެ ބައިގެ ތެރެއިން ބަޔަކު އެމީހުންނަށް ނޭނގިވާ ޙާލު ބާޣީ އިއްތިހާދުގައި ހިމެނޭ ގޭންގު ތަކަށް ނަން ބަދަލު ކޮށްލައިފިއެވެ. މިމަހުގެ 16ވަނަ ދުވަހު ބޭއްވުނު އެމްޑީޕީގެ ޕްރައިމަރީގައި ވޯޓުލުމަށް ޕާޓިއަށް ހެޔޮއެދޭ ކިތަންމެ މެންބަރަކު ދިޔައިރު އެމީހުންގެ ނަންތައް އެވަނީ ކޮށާލައި ބާޣީންގެ އޮޅީގެ ތެރޭގައި ހިމަނާފައެވެ. މިކަމުގައި ބަޣާވާތަކުން މިޕާޓީގެ ވެރިކަން ފެލާލާށާ ، އޭގެ ފަހުންވެސް މަސައްކަތް ކުރިއިރު ބާޣީންނާއި ސިއްރުން ބައިޢަތު ހިފައިގެންތިބި އަމިއްލަ އެދުމުން ފުރިގެން މިޕާޓީގެ އިސްސަފުގައި ޙަރަކާތްތެރިވި މަދުބަޔަކު ތިބިކަން މިއަދުމިވަނީ ، ޝައްކުފިލައި ޔަގީންވެފައެވެ. އެހެންނޫންނަމަ އެފަދަ މީހުން އޮޑިއަޑިޔަށް ދިޔައިމާ ފުންމާލާ މީދާފަދައިން ދުވެފިލައި އެހެން ދިމަދިމާލަކަށް ނުދިޔައީހެވެ. އެމީހުންނަށް މިޕާޓީން ކޮށްދިން ޚިދުމަތްތަކުގެ އަގުވަޒަން ކުރީހެވެ. އެމީހުންގެ ނަމާއި ޝަރަފާއި ، އަބުރު އުފުލުމުގައި މިޕާޓީން ނުފޮރަޅަނީ ކޮންގާބުރިއެއް ހެއްޔެވެ؟ އެކަމަކު ޖާހިލުންގެ ސިކުނޑިއަކަށް މިއިން އެއްވެސް ކަމެއް ނުވަންނާނެކަމުން އެމީހުން އެތިބީ އެމީހުންގެ އަސްލު ހުތުރު ސިފަ އެންމެންނަށް ދައްކައިގެންނެވެ.\nމިނުބައި ނުލަފާ ޚާއިނު ބާޣީންނާއި ކުރިމަތިލުމަށް އެންމެ ފުރަތަމަ ދުވަހުވެސް އަހަރެމެން މިތިބީ އެއްސަފެއްގައި ބަދަހިކަމާއެކު ނުކުމެއެވެ. އެކަމަކު އަހަރެމެންނަކީ މިގައުމުގެ މިއަދުގެ ގާނޫނުއަސާސީގެ މަފްހޫމްތައް ފުރިހަމަޔަށް އެނގޭ އެއަށް އިޙުތިރާމު ކުރާ ، ދުނިޔޭގައި މިއަަދު އެންމެ މަގުބޫލު ޑިމޮކްރެޓިކް ހަމަތައް ދަންނަ ބަޔަކީމުއެވެ. ވަގުތު އަންނަކަން އެނގި ފުރިހަމަޔަށް ތައްޔާރުވުމަކީ އަހަރެމެން އަބަދުވެސް އެންމެ މުހިންމުކަންދޭ ކަމެކެވެ. އަހަރެމެންނަށް ހަމައެކަނި އޮޅުނީ ނުވަތަ ގަބޫލުކުރަން އުނދަގޫވީ ﷲގަންދީ ހުވާކޮށް މިގައުމާއި ރައްޔިތުންގެ ދިފާޢުގައި ތިބި އަހަރެމެން މީގެކުރީން އެމީހުންގެ މައްޗަށް ފަޚުރުވެރިވާ ފުލުހުންނާއި ސިފައިންގެ ތެރެއިން މަދުބަޔަކު ނަމަވެސް މިގައުމާއި ރައްޔިތުންނަށް ޚިޔާނާތްތެރިވެ ރިޝްވަތަށާއި މަގާމަށްޓަކައި އެމީހުންގެ ހިތްތައް މަގުފުރެއްދި ދާނެކަމެވެ. ނަމަވެސް މިގައުމުގެ ވެރިކަން ދެތިން ސަތޭކަ ބާޣީންނަށް ވަށްޓާލެވުނީ ހަމަޔަގީނުންވެސް ސިފައިންނާއި ފުލުހުން އެމީހުންނަށް ވިކިގެން ހަތިޔާރު ހިފައިގެން ނުކުމެ މިގައުމުގެ ރައްޔިތުން އިންތިޚާބުކޮށްފއިވާ ރައީސުލް ޖުމްހޫރިއްޔާގެ އިތުރުން އެމީހުންގެ އެންމެ އިސްވެރިޔާއަށާއި ، ދިވެހި އެންމެހައި ލޮބުވެތި ރައްޔިތުންނަށް ޣައްދާރު ވުމުގެ ސަބަބުންނެވެ. އެހެންނޫންނަމަ މިގައުމުގެ ވެރިކަން މިލުޓޭރުންގެ އަތްމަތީގައި އެންމެ ހިނދު ކޮޅަކަށް ނަމަވެސް ނޯތީހެވެ.\nމިމަހުގެ 16ވަނަ ދުވަހު އަހަރެމެން މިނިންމީ ނިންމުމެކެވެ. އަހަރެމެންގެ ދަހަނާތައް ވަރުވަނީ ކޮންބައެއްގެ ގަޔަށްތޯ ބަލައި ނިންމީއެވެ. މިޕާޓީގެ އެންމެ އިސް ލީޑަރެއްގެ ގޮތުގައި ހުންނަވާނީ އަހަރެމެންގެ ލޮބުވެތި ރައީސުލް ޖުމްހޫރިއްޔާކަން މިޕާޓީގެ މުޅިމެންބަރުންހެން އެކަނޑަ އެޅީއެވެ. އެމަނިކުފާނުންގެ ކޮމާންޑުއާއި އެއްގޮތަށް ކަންކަން ހިންގައި ކުރިއަށްދާނެ މަގުހޯދުމަށް އިސްކުރާނެ ފަރާތްތައްވެސް އަހަރެމެން މިކަނޑަ އެޅީއެވެ. މިޕާޓީ މިއަދުން ފެށިގެން ދިވެހި އެންމެހައި ލޮބުވެތި ރައްޔިތުންގެ ތެރެއިން ޚިޔާނާތްތެރި ބާގީންނާއި ގުޅުމެއްނެތް ހުރިހައި ދިވެހި ރައްޔިތުންނާއި އެކުގައި ބާޣީންނާއި ކުރިމަތި ލުމަށް އެންމެ ފަހުގެ ތައްޔާރީތައް ވެމިނިންމަނީއެވެ. ނުވަތަ ގާތްގަނޑަކަށް ނިންމާލީއެވެ. އެހަރެމެންނާއި ކުރިމަތިލައި ގާނޫނީގޮތުން މިގައުމުގައި ބާއްވަންޖެހޭ ރިޔާސީ އިންތިޚާބުގައި ނިކަން ވާދަކޮށްލަން ބާޣީން ނުކުމެ ބަލާށެވެ. ގައިމުވެސް ނުކެރޭނެއެވެ. ބަލިވާނެކަން އެހެރަ އުޑުފެންނަހެން އެބަޔަގީންވެއެވެ. އެހެންވެ އެތިބީ ބަސްހުސްވެ ބޮނދައެވެ. އަހަރެމެން މިތައްޔާރުވީ ގާނޫނީ ގޮތުން ކަމަރުބަނދެ ފިސާރި ފޯރައިގެންނެވެ. ނިކަން ކުރިމަތިލާ ބަލާށެވެ. ރީތި ބޭޒާރަކުން ބޭޒާރުވެ ބާޣީން ހެދިހައި އެއްޗެއް އެމީހުންގެ އުނގަށް ގޮވައި ނިމިދާނެއެވެ. ނިކަން ރައްޔިތުންގެ ވޯޓަކަށް ނިކުމެލަ ބަލާށެވެ. ހަކިވެސް ނުހިފާ ބާޣީންގެ ނިމުން ކުރިމަތިވާނެކަން މިއަދު އެމީހުންނަށްވެސް ޔަގީންވާނެއެވެ.


Ranbir ge aaila ah ehbaarulun dhinumah Alia New York ah\nރަންބީރުގެ އާއިލާއަށް އެއްބާރުލުން ދިނުމަށް އާލިއާ ނިއުޔޯކަށް\nރިޝީ ކަޕޫރު ނިއުޔޯކް ގައި މިވަގުތު ދަނީ ކޮން ބައްޔެއްކަން ޔަގީން ނުވާ ބައްޔަކަށް ފަރުވާ ހޯދަމުން\nކ. މާލެ 15 އޮކްޓޯބަރ 2018 | ހޯމަ 22:15 4,509\nއާލިއާ ބަޓް ނިއުޔޯކް ގައި - އިންސްޓަގްރާމް\nރަންބީރު ކަޕޫރާއި އޭނާގެ އާއިލާއަށް އެއްބާރުލުން ދިނުމަށް ރަންބީރުގެ ލޯބިވެރިޔާ އާލިއާ ބަޓް ނިއުޔޯކަށް ގޮސްފިއެވެ.\nރަންބީރްގެ ބައްޕަ ރިޝީ ކަޕޫރު ނިއުޔޯކް ގައި މިވަގުތު ދަނީ ކޮން ބައްޔެއްކަން ޔަގީން ނުވާ ބައްޔަކަށް ފަރުވާ ހޯދަމުންނެވެ.\nއާލިއާ ވަނީ އޭނާގެ އިންސްޓަގްރާމްގައި ނިއުޔޯކްގެ މަގުމަތީގައި ނަގާފައިވާ ފޮޓޯއެއް ޕޯސްޓް ކޮށްފައެވެ. އެ ފޮޓޯގައި ޢޭނާގެ މޫނުމަތިން ފެނިގެން ދަނީ އުންމީދުން ފުރިގެންވާ ހިނިތުންވުމެއްގައެވެ. އެ ފޮޓޯގެ ކެޕްޝަންގައި ލިޔެފައިވަނީ "ދަ ބިގް އެޕަލް" އެވެ.\nރިޝީ ނިއުޔޯކްގައި ހޭދަކުރަމުންދާ ދުވަސްތަކުގައި އޭނާއަށް ވަނީ ބޮލީވުޑްގެ ބައެއް ފަންނާނުން ވިޒިޓް ކޮށްފައެވެ. އޭގެ ތެރޭގައި އެ ސިޓީގައި މިވަގުތު ކެންސަރު ބައްޔަށް ފަރުވާ ހޯދަމުންދާ ސޮނާލީ ބެންޑްރޭ އާއި މިވަގުތު އޭނާގެ އާ ޝޯގެ ޝޫޓިންތައް ނެގުމަށްޓކައި ނިއުޔޯކް ގައި ހުރި އަނޫޕަމް ކޭރް އަދި ޕްރިޔަންކާ ޗޯޕްރާ ހިމެނެއެވެ.\nގައުމުން ބޭރުގައި ތިބުމުގެ ސަބަބުން ރިޝީ އާއި އޭނާގެ އަންހެނުން ނީތޫ އަދި ރަންބީރު އަށް ވަނީ މރިޝީގެ މަންމަ ކްރިޝްނާ ރާޖް ކަޕޫރުގެ ޖަނާޒާގައި ވެސް ބައިވެރި ނުވެވިފައެވެ.\nޓައިމްސް އޮފް އިންޑިއާއަށް ދިން އިންޓަވިއު އެއްގައި ރިޝީގެ ބޭބެ ރަންދީރް ކަޕޫރު ބުނެފައިވަނީ ރިޝީއަށް ޖެހިފައިވަނީ އަސްލު ކޮންބައްޔެއް ކަމެއް މިހާތަނަށް ޔަޤީން ނުވާކަމަށާއި މީހުން ރިޝީއަށް ކެންސަރު ޖެހިފައިވާ ކަމަށް ބުނުމަކީ އެއްވެސް އިންސާފެއް ނޫން ކަމަށެވެ. އަދި ޓެސްޓްތައް ހަދަން ނުފަށާ ކަމަށާއިރު ކެންސަރުކަމަށް ކަނޑައަޅައި އަދި އެ އެންޑްވާންސް ސްޓޭޖްކަށް ވާސިލުވެފައިވާކަމަށް ކަނޑައަޅާނީ ކިހިނެތްތޯ އޭނާވަނީ އަހާފައެވެ.\nފުރުމުގެ ކުރިން ސެޕްޓެމްބަރު 29 ގައި ރިޝީ އޭނާގެ ފޭނުންނަށް ކޮށްފައިވާ ޓްވީޓްގައި ބުނެފައިވަނީ ބޭސްފަރުވާއަށް އެމެރިކާއަށް ދިއުމަށްޓަކައި މަސައްކަތާއި ދުރުވެ ކުޑަ ދުވަސް ކޮޅަކަށް ޗުއްޓީއެއް ނަގާ ކަމަށް ބުނެފައެވެ. އަދި އޭނާއަށް ހެޔޮއެދޭމީހުންގެ ކިބައިން ކަންބޮޑު ނުވުމަށް ވަނީ އެދިފައެވެ.\nމީގެ އިތުރުން ރިޝީ ބުނެފައިވަނީ ބޮލީވުޑްގެ ފިލްމުތައް ކުޅެ އުޅޭތާ 45 އަހަރުވެފައިވާ ކަމަށާއި ފޭނުންގެ ލޯތްބާއި ހެޔޮއެދުމާއެކު ވަރަށް އަވަހަށް އެނބުރި އަންނާނެ ކަމަށެވެ.


20 aharah fahu Imran football alwadhaau\n20 އަހަރަށްފަހު އިމްރާން ފުޓްބޯޅައަށް އަލުވަދާއު\nވިހި އަހަރުގެ ދިގު މުއްދަތަކަށް ރާއްޖޭގެ އެންމެ މަތީ ޑިވިޝަންގައި ކުޅުމަށް ފަހު ލެޖެންޑަރީ ގޯލްކީޕަރު އިމްރާން މުހައްމަދު ފުޓްބޯޅަ ކުޅުން ހުއްޓާލިކަން އިއުލާން ކޮށްފި އެވެ.\nކުޅިވަރަށް ހިދުމަތް ކުރުމުގެ ރޮނގުން، މި އަހަރު އުމީ އިނާމު ހާސިލު ކުރި އިމްރާން، ފުޓްބޯޅަ ކުޅުން ހުއްޓާލިކަން އިއުލާން ކުރީ އެވޯޑް ލިބުނުތާ ތިން ދުވަސް ފަހުންނެވެ.\nފުޓްބޯޅައިން ރާއްޖެއިން ފުރަތަމަ ތައްޓެއް ހޯދިއިރު އިމްރާން ވަނީ ގައުމީ ޓީމުގައި މުހިންމު ދައުރެއް އަދާ ކޮށްފަ އެވެ. ގައުމީ ޓީމުގައި އިންޓަނޭޝަނަލް މުބާރާތްތަކުން އެންމެ ގިނައިން މެޑަލް އެޅި ކުޅުންތެރިންގެ ތެރޭގައި އިމްރާން ހިމެނެ އެވެ. ގައުމީ ޖޯޒީގައި ބޮޑު ފަސް މުބާރާތުން މެޑަލް ކަރުގައި އަޅުވާލި އެވެ.\nއެއީ، 2000 ވަނަ އަހަރު ބޭއްވި ގޯލްޑަން ޖުބްލީ ފުޓްބޯޅަ މުބާރާތުގެ ރިހި މެޑަލް، 2003 ވަނަ އަހަރުގެ ސާފް ޗެމްޕިއަންޝިޕްގެ ރިހި މެޑަލް، 2008 ވަނަ އަހަރުގެ ސާފް ޗެމްޕިއަންޝިޕްގެ ކާމިޔާބުކޮށް ރަން މެޑަލް، 2009 ވަނަ އަހަރުގެ ސާފް ޗެމްޕިއަންޝިޕްގެ ރިހި މެޑަލް، 2014 ވަނަ އަހަރު އޭއެފްސީ ޗެލެންޖު ކަޕްގެ ތިން ވަނަ ރާއްޖެއަށް ހޯދައިދީ ބްރޯންޒް މެޑަލް ކަރުގައި އަޅުވާލި އެވެ. 20 އަހަރުގެ ތެރެއިން 17 އަހަރު ވަންދެން ގައުމީ ޓީމަށް ކުޅުނެވެ. ގައުމީ ޓީމަށް ކުޅުން ހުއްޓާލީ 2016 ވަނަ އަހަރު އެވެ.\n"ފުޓްބޯޅަ ކުޅުން ހުއްޓާލަން އަހަރެން ނިންމައިފިން، އަހަރެން ގަބޫލު ކުރަނީ މިއީ އެކަމަށް އެންމެ ރަނގަޅު ވަގުތު ކަމަށް." އިމްރާން ބުނެފައި ވެއެވެ.\nކުލަބު ކެރިއަރުގައި، އިމްރާންގެ ކެރިޔާ ފެށީ ކުލަބު އީގަލްސްއިންނެވެ. އެއަށް ފަހު އޭނާ ބަދުލުވީ ވިކްޓަރީ އަށެވެ. އޭރު ވިކްޓަރީގެ ކީޕަރަކަށް ހުރީ ރާއްޖޭގެ އުފެދުނު މޮޅު ކީޕަރުންގެ ތެރޭގައި ހިމެނޭ އިސްމާއީލް ޒަރިއަންދެވެ. އޭނާ ވިކްޓަރީގައި ހުރެ އިމްރާން ވަނީ ފުރަތަމަ 11 ގައި ގިނަ މެޗުތަކެއް ކުޅެފަ އެވެ. ވިކްޓަރީގައި ނުވަ އަހަރު ވަންދެން ހޭދަ ކުރުމަށް ފަހު ދެން އޭނާ ބަދަލުވީ ވީބީ ސްޕޯޓްސް ކުލަބަށެވެ. އެއަށް ފަހު ނިއު ރޭޑިއަންޓަށް ބަދަލުވެ އެކުލަބަށް ގިނަ ކާމިޔާބުތަކެއް ހޯދައިދިނެވެ. މާޒިޔާއަށް ބަދަލުވެ އެ ކުލަބާއެކު ދވެހި ޕްރިމިއާ ލީގް ކާމިޔާބު ކުރި އެވެ. މި ސީޒަންގައި އޭނާ ކުޅުނީ ޓީސީ އަށެވެ. އެ ކުލަބަށް ދިމާވި މާލީ މައްސަލަތަކާ ހުރެ މުސާރަ ނުދެވުމުން އިމްރާންގެ އެދުމަށް އެ ކުލަބުން އޭނާއަށް ރިލީޒް ދިނެވެ. ޓީސީ އާއެކު ޗެރިޓީ ޝީލްޑް ހޯދި އެވެ.\nދިވެހި ގޯލްކީޕަރުންގެ އެންމެ ބޮޑު ސަޕޯޓަރުގެ ގޮތުގައި އަބަދު ވެސް ފާހަގަ ކުރެވޭ އިމްރާން ރިޓަޔާމެންޓް މެސެޖު ނިންމާލަމުން އޭނާގެ ންމީދެއް ހިއްސާކޮށްފައި ވެއެވެ.\n"އަހަރެން އުންމީދު ކުރަން ހުނަރުވެރި ޒުވާން ގިނަ ގޯލްކީޕަރުންތަކެއް ކުރިމަގުގައި އުފެދިގެން އަންނާނެ ކަމަށް."\nއިމްރާން ފާހަގަ ކުރެވިފައި ވަނީ މިޑީއާ އާއި ޕަބްލިކާވެސް ރަނގަޅު ގުޅުމެއް ބޭއްވި ކުޅުންތެރިޔެއްގެ ގޮތުގަ އެވެ. ދަނޑުމަތީގަ އާއި ދަނޑުން ބޭރުގައިވެސް އިމްރާން ފާހަގަ ކުރެވެނީ ވަރުގަދަ ލީޑަރެއްގެ ގޮތުގަ އެވެ.\nނިއު ރޭޑިއަންޓަށް ކުރިން ކޯޗް ކޮށްދިން ޕޯޗްގަލްގެ ބެނާޑޯ ޓަވަރޭޒް ބުނީ އޭނާއަށް ރާއްޖެއިން ފެނުނު އެންމެ ފާހަގަ ކުރެވޭ ކަމަކީ އިމްރާންގެ ލީޑާޝިޕް ކަމަށެވެ. ހަގީގީ އެތުލީޓެއްގެ ކިބައިގައި ހުންނަން ޖެހޭ ހުރިހާ ސިފައެއް ހުރި ސްޕޯޓްސްމަނެއްގެ ގޮތުގައި އިމްރާން ފާހަގަ ކުރެވެ އެވެ. އެތައް ފަހަރަކު ބޮޑެތި އަނިޔާތަކެއް ލިބުނު އިރުވެސް އެއިން ކޮންމެ ފަހަރަކު ވެސް އެއަށް ވުރެ މާ ވަރުގަދަ އޭނާ އެނބުރި އައުމުގެ ސިއްރަކީ އޭނާގެ ކިބައި ހުރި އެތުލެޓިސިޒަމްގެ ސިފަތަކެވެ.


BREAKING NEWS: Mishkage Maraai Gulhey Report: ihumaalvi Evves Meehakah Adhives Fiyavalheh Naalhha - Vaguthu\nމިޝްކާގެ މަރު: އިހުމާލުވި އެއްވެސް މީހަކަށް އަދިވެސް ފިޔަވަޅެއް ނާޅާ!\nފާތިމަތު މިޝްކާ މުހައްމަދު ނިޔާވުމުގައި އެޗްއީއޯސީގެ އިހުމާލު އޮތް ކަމަށް އޭނާ ނިޔާވުމާއި ގުޅިގެން ކުރިއަށް ގެންދިޔަ ތަހްގީގަށް ފަހު އާއްމު ކުރި ރިޕޯޓުން ވެސް އިތުރަށް ހާމަވެއްޖެއެވެ.\nނަމަވެސް އަދި މިހާތަނަށް އިހުމާލުވި އެއްވެސް މީހަކަށް އެއްވެސް ފިޔަވަޅެއް އަޅާފައިވާ ކަމަކަށް ރިޕޯޓްގައި ބުނެފައެއް ނެތެވެ.\nމިޝްކާގެ މަރަށް ފަހު މިހާތަނަށް އެޅި ފިޔަވަޅުތައް ކަމަށް ބުނެ ރިޕޯޓްގައި ފާހަގަ ކޮށްފައި ވަނީ ކޯލް ސެންޓަރަށް އަންނަ އިމަރޖެންސީ ކޯލްތަކަށް އަވަސް މިނުގައި ހުރިހާ ކްލަސްޓަރތަކުން ފިޔަވަޅު އަޅަމުންދޭތޯ މޮނިޓަރކުރެވޭނެ ގޮތްތަކެއް ހަމަޖެއްސުމާއި ކޯލް ސެންޓަރަށް އަންނަ ކޯލްތަކުގެ ތެރެއިން އިމަރޖެންސީ ކޯލްތައް ރަނގަޅަށް ކެޓަގަރައިޒްކުރެވޭނެ ނިޒާމް ހަރުދަނާކުރުމެވެ.\nއޭގެ އިތުރން އިމަރޖެންސީ ރެސްޕޮންސްގެ މުޅި ޕްރޮސެސްގައި ކޯޑިނޭޓްކުރަންޖެހޭ އެކި ފަރާތްތައް މަދުކޮށް، އިމަރޖެންސީ ކޭސްއަކަށް ޑޮކްޓަރަށް އަވަހަށް އެޓެންޑްވެވޭނެ އިންތިޒާމްތައް ހަމަޖެއްސުމަށާއި އަދި މަދު ވަގުތުކޮޅެއްގެ ތެރޭގައި އިމަރޖެންސީ ކޭސްއަކަށް ބޭނުންވާ އެމްބިއުލަންސް ޓްރިގަރކުރެވޭނެ ގޮތަށް ނިޒާމަށް ބަދަލު ގެނެސްފައިވާ ކަމަށް ވެސް ރިޕޯޓްގައި ބުނެފައި ވެއެވެ.\nއިމަރޖެންސީ ކޭސްއަކާ ގުޅޭ މަޢުލޫމާތު ޑީއެމްއާރްޓީއަށް ސީދާ ވަގުތުން ދާނެ ގޮތްތަކާއި، މި ކޭސްތަކަށް ޑޮކްޓަރުންނަށް އެޓެންޑްވެވޭކަން ކަށަވަރުކުރެވޭނެ އިންތިޒާމްތައް ހަމަޖެއްސުމަށާއި ކޯލް ސެންޓަރަށް ގުޅާ ފަރާތްތަކުގެ ތެރެއިން، އިމަރޖެންސީ ކޭސްތަކުގައި، ޑީއެމްއާރްޓީއިން ގުޅުމުން ދިމާނުވާ ފަރާތްތަކަށް އެޓެންޑްކުރެވޭނެ އިންތިޒާމްތައް ރާވާފައިވާ ކަމަށް ވެސް ރިޕޯޓްގައި ވެއެވެ.\nމިކަމަށް ހާއްސަކޮށް ތައްޔާރުކުރެވިފައިވާ އޯބީ ސިސްޓަމް ހުރިހާ ކްލަސްޓަރތަކަކުން، ގަވައިދުން ބޭނުންކުރަމުންގެންދާކަން ކަށަވަރުކުރުމަށާއި އަދި ސިސްޓަމަށް މައްސަލައެއް ދިމާވެއްޖެނަމަ ބެކަޕް ނިޒާމެއް ބޭނުންކުރެވޭނެ އިންތިޒާމެއް ހަމަޖެހިފައިވާ ކަމަށް ވެސް ރިޕޯޓްގައި ބުނެފައި ވެއެވެ.\nމިޝްކާގެ މަރާއި ގުޅިގެން ހެދި ރިވިއުއިން ފާހަގަ ކުރެވުނު ކަންކަމަށް ބަލައި ފިޔަވަޅުތައް އަޅަމުން ގެންދާނެ ކަމަށް މިރޭ އާއްމު ކުރި ހެލްތު މިނިސްޓްރީގެ ރިޕޯޓްގައި ބުނެފައި ވެއެވެ.\nޖޫން 5, 2021 00:36\nކުއްޖާގެ މައިންބަފައިން ބޭނުންވީ އިތުރައް އެހެންބަޔަކަށް މިފަދަކަމެއް ދިމާނުވާނެގޮތަކަށް ކަންކަންރޭވިގެންދިއުން. ތަހުގީގުކޮށް ހިންގުން އެއޮތީ ހަރުދަނާ ކޮށްފަ. ކަންކަމުގަ ގަސްތުގަ ިއހުމާލުނުވަންޏާ ހަރުކަށި ފިޔަވަޅެއްނޭޅޭނެ. ޢެޅިދާނެ ފިޔަވަޅުތަކާ ބެހޭގޮތުން ވަގުތުން އަލިއަޅުވާލިނަމަ ރަގަޅުވީސް.\nޖޫން 5, 2021 08:19\nފިޔަވަޅު އެޅެން ޖެހޭނެ... އެޗްއީއޯސީ އަކީ 17 - 25 އަހަރުގެ ޒުވާނުން މަޖާކޮށްލަން ދާތާކަށް ވެއްޖެ.... އެއްވެސް ތަސައްރަފެއް ނެތް ޒިންމާ ދާރުކަމެއް ނެތް ޅަ ޒުވާނުންތަކާ އެޗްއޯއޯސީގެ ކްލަސްޓަރ މަސެއްކަތް ކުރަން ޖައްސާފަ ސުޕަވައިޒް ކުރަން ހުންނަވާ އެޗްޕީއޭ ނޫނީ ހެލްތުގެ ސްޓާފުން މިތިބެނީ ގޭގަ.... މިކަމުގަ އިހުމާލުވި ކްލަސްޓަރ ހެޑުންނަށް ވެސް ފިޔަވަޅު އަޅަން ޖެހޭ...\nޖޫން 5, 2021 01:25\nއެއްވެސް މީހަކަށް ފިޔަވަޅުއަޅާކަށް ތަނެއް ނެތް. މިހާރު އެންމެން އުޅެނީ ފިޔަވަޅުއަޅައިގެނެއް ނޫން. އެންމެންވެސް އުޅެނީ ސައިކަލުގައި. ފިޔަވަޅު ނޭޅިޔަސް ފުމެއަރާ ދުވެހަދާ ގޮނޑިދުއްވާ ހެދޭނެ. މިހާރު އޮންނަ ގޮތަކީ ޒިންމާ ނަގާފައި ޒިންމާ ބޭއްވުން. ނަގައިފި އެއްޗެއް ބޭއްވީމާ އެކަން ނިމުނީ ނޫންތަ! އިހުމާލަކީ އަދި މާފާޑެއްގެ އެއްޗެއް. އިހުމާލު އުފުލާފައި ނެގުނުހައި މައްޗަކަން ނަގާފައި ގައިގައި ހުރިވަރެއް ބަލާފައި ބޯމަތިން ވާނެއެއްޗެއް ވާން ދޫކޮށްލީމާ އިހުމާލުވެސް އެއަށް ވެވުނު ގޮތަކަށް އެކަން ކޮށްލާނެ. އެއީ ދެން މީހަކު ކުރާނެ ކަމެއް ނޫންތާ!\nޖޫން 5, 2021 01:39\nމީހަކަ ފިޔަވަޅު އަޅައްޏާ ކްލަސްޓާ ހިންގާހުރި މީހާ އަޅަ..\nޖޫން 5, 2021 04:49\nހާދަ ބޮޑެތި އިހުމާލެއްވެފައޭ މިއޮތީ. އިބޫ ސޯލިހު އެބަޖެހެ ނުހިންގުނުކަމަށް ބުނެ އިސްތިއުފާދޭން.\nޖޫން 5, 2021 08:42\nޖޫން 5, 2021 08:04\nޖޫން 5, 2021 08:13\nކޮންފިޔަވަޅެއްތޯ އަޅާނީ މުޅިއެތި ރޭވިފައިވަނީ ސިސްޓަމަށް މައުލޫމާތު އެޅުމަށް. ބައެއް ފަހަރު ހީވޭ ރައީސް އޮފީހުން ޑިވޮލޮޕްކޮށްފައިވާ ސޮފްޓްވެއަރ އަކަށް މައުލޫމާތު އެެއްކުރުމަށޭ ނެޝިނަލް އެެމަޖަންސީ ސެންޓަރެއް ހަދާ ކުއްލި ހާލަތެއް އިއުލާންކޮށްގެން މިއުޅެނީ. އެތައް ބައެއްގެ އެތައް ޒާތީ މައުލޫމާތެއް އެމީހުން ކިޑްނެޕްކޮށްފައި އިންނަ މީހެއްގެ ފަރާތުން ހޯދާހެން ހޯދާގެން ސިޔާސީ ބޭނުމަށް ބޭނުންކުރަން ގަންނަހާ ގަނޑުތަކެއް. ހިދުމަތާއި އެހީތެރިކަން ދިނުމަށްވުރެ އެޗްއޯސީގެ ބޭނުންކޮށް އެހެން ސަކަރާތެއް ޖަހަމުން ގެންދާތަން ފެންނަނީ. ތިތަނަކަށް ރައީސް އޮފީސް ވަނުން ހުރިހާވެސް މަައްސަލައަކީ. ތިތަން ލީޑް ކުރަންޖެހޭނީ ސިއްހީ މާހިރުންނާއި ޑިޒާސްޓާ މެނޭޖްމަންޓާއި އެމްއެންޑީއެފް ފަދަ ތަންތަނުން. އެމީހުންނަށްވެރެ ސިޔާސީ މީހުން ބާރުުގަދަވާ ގޮތައް އޮތީމާ ވާނެހާ އެއްޗެއް ވަމުން އެދަނީ\nޖޫން 5, 2021 08:40\nރިޕޯޓްގައި އޮތީ އެޗްއީއޯސީގެ އިހްމާލު އޮތްކަމަށް. އެޗްއީއޯސީއަކީ ތަނަކަށް ކިޔާމަނެއް. އެތަނުން އިހުމާލު ވީކަމަށްވިއަސް އެއްވެސް މީހަކު ޒިންމާ އުފުލާކަށް ނުޖެހޭނެ. ތިތަން އުވާލީމާ އެއޮތީ ފިޔަވަޅު އެޅިފާ. މިނިސްޓަރ ނަސީމު އިސްތިއުފާދޭކަށް ނުޖެހޭ. ނަސީމަކީ ކޯލްސެންޓަރުގައި ކޯލްލޮގްކޮށް އެމްބިޔުލެންސް ފޮނުވާމީހެއްނޫން. އެއްވެސް މީހަކު މިނިސްޓަރަކާ ނުވެސްގުޅާ. ވީމާ އިހުމާލުވެފައި ތިޔައޮތީ އެ ސެންޓަރު. އަޅަންވީ ފިޔަވަޅުތައް ރިޕޯޓްގައި އެޮތީ ސެންޓަރަށް އަންގާފައި.\nޖޫން 5, 2021 10:53\nސެންޓަރެ ތެރޭ ސެންޓަރެ.\nޖޫން 5, 2021 09:04\nވަގުތުން ވަގުތަށް މިނިސްޓަރ އިސްތިއުފާ ދޭން ޖެހޭނެ ، ނޫނީ މިސަރު ކާރު އިސްތިއުފާން ދޭން ޖެހޭނެ .\nކޮވީޑް ބަލި މަދޫކަމުގައި މަރުވި ގިނަމީހުން މަރުވީ މި ނާގާބިލު ސަރުކާރުގެ އިހުމާލުން ވެރިކަން ބަދަލު ކުރަން ރައްޔިތުން ނުނުކުންނަނީސް އިސްތިއުފާދީފަ ގެޔަށްދޭ\nޖޫން 5, 2021 09:25\nޤައުމެއް މިޙާލަތަށް ދާއިރު ވަލިއްޔުލް އަމުރު ލަދުގަންނަން ޖެހޭ.\nނާޤާބިލް މީހުންނާއި ކަންކަން ޙަވާލު ކޮށްގެން މުޅިޤައުމު މީންޒަމާނަކު ނުދާހާ ދަށުދަރަޖައަކަށް ވެއްޓިއްޖެ.\nއިހްމާލު އޮތީ މިޝްކާފަކީރަށް އެކަންނޫން. މިހާރުން މިހާރަށް އިސްތިއުފާ ދޭންޖެހޭ\n" މެކުނު ފުމުނަކަސް ގާހަކައަކަށް ނުފުމުވޭނެ" މީވ. ވާހަކަ\nޖޫން 5, 2021 10:20\nމިވެރިން ގެ އޮންނަނީ މިވެރިން ބޭނުން ނުވަތަ ވަރުގަދަ ބޮޑު އާއިލާއެއްނަމަ އެކަމެއްކުރާ ފަލްސަފާ ކޮބާ އީވާން މަރާލީ މައުމޫނުކަމުގާ ބުނެގެން ކިހާވަރެއްކުރި\nޖޫން 5, 2021 10:23\nމިހާރު ހެލްތު މިނިސްޓަރަކައް ދިވެހިންގެ ބަހުން ވާހަކަވެސް ދައްކާކައްނޭގޭ އިގިރޭސިބަސްއެކަނިއެގެނީ ދެން ދިވެހިބަހުން ކޮންމެ އެއްހެކޭބުންޏަސް އެގޭނެތަ މިހާރު މިކަލޭގެއައް ތަރުޖަމާނަކު ހަމަޖައްސާގޮތައް މި މައްސަލަ ބަލާނިމުނީ ކުރިޔައް އޮތްތާގާ އަވަސްހިދުމަތްބޭނުންވާ މީހުން އިގިރޭސި ބަސްދަސްކުރަން މިސަރުކާރުން މަޖުބޫރު ކުރާނެ\nޖޫން 5, 2021 11:54\nއިހުމާލުވި ބޮސްއެބުނަނީ މަރުވާރޭޓާ، މަރާރޭޓާ، ބަލިވާރޭޓް ރަނގަޅުކަމަށް މީބޮޑުވަރު މިޝްކާގެ މަރުގެމައްސަލާގައި އިހުމާލުވީ އެތައްނައިބަކާއެކުހިންގާ މިނިސްޓްރީއެއްގެ ބޮޑުބޮސް އިސްތިއުފާ\nޖޫން 5, 2021 14:32\nމިނިސްޓަރު ކަމާ ހަވާލުވި ގޮތައް ދިމާކޮށްލިކަމށްވަނީ ޕްރޮފެޝަނަލް ކައުންސިލްތައް ފުނޑާލަން. މީނާޔާ މިހާރުގެ ޕީއެސް އާ ޓްރާންސްޕޯޓް މިނިސްޓާރީއަށް ނުކަތައިގެނ ް ހެލްތު މިނިސްޓާރީއަށް ބަދަލު ކުރި މީހާޔާ އަމިއްލަ ފައިދާއަށް ކައުންސިލްތަކާއި ޖައްސާލި ކަމަށް ވަނީ. ރައީސް މީހާއަނެއްކާވެސް ސްޓޭޓް މިނިސްޓަރަކު ޢައްޔަންކުރާނެ. އެނޫންތަ އެޅޭނެ ބޮޑފިޔަވަޅަކީ.


Bengaluru aa kurimathilaa iru TC aadhayaahilaafu hiyvarrehgai | Mihaaru\nބެންގަލޫރާ ދެކޮޅަށް މާލޭގައި ކުޅުނު މެޗަށް ނުކުތް ޓީސީގެ ފުރަތަމަ އެގާރަ ކުޅުންތެރިން.-- ފޮޓޯ: ނިޝާން އަލީ/ މިހާރު\nބެންގަލޫރާ ކުރިމަތިލާއިރު ޓީސީ އާދަޔާހިލާފު ހިތްވަރެއްގައި\n20 ފެބުރުއަރީ 2018 - 10:056comments\nއޭއެފްސީ ކަޕްގެ ގްރޫޕް ސްޓޭޖުގެ ޖާގަ އަކަށް މިރޭ އިންޑިއާގައި ބެންގަލޫރާ ދެކޮޅަށް ކުޅޭ މެޗަށް ޓީސީ ސްޕޯޓްސް ކްލަބް ނުކުންނާނީ އެ ޓީމުގެ ވަރުގަދަކަން އެނގި ހުރެ ވެސް މޮޅެއް ހޯދުމުގެ އުއްމީދުގައި ކަމަށް ޓީސީގެ ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nމިިދިޔަ ހަފްތާގައި މާލޭގައި ކުޅުނު މެޗުން ޓީސީ ބަލިވީ 3-2 އިންނެވެ. ގްރޫޕް ސްޓޭޖަށް ދާން ބޭނުންނަމަ ބެންގަލޫރުގެ މައްޗަށް ދެ ލަނޑުގެ ތަފާތުން ޓީސީ ކުރި ހޯދާން ޖެހެ އެވެ. އެހެން ނޫނީ ޓީސީ އަށް ފުރުސަތު ލިބޭނީ 3-2 އަށް ވުރެން ބޮޑު ސްކޯ އަކުން އެއް ލަނޑުގެ ތަފާތުން މޮޅުވެގެންނެވެ.\nމެޗުގެ ކުރިން އޮތް ނޫސްވެރިންގެ ބައްދަލުވުމުގައި ނިޒާމްބެ ބުނީ ބޭނުންވަނީ ވޭތުވެދިޔަ ތަނުގެ ވާހަކަތަށް ދޫކޮށްލުމަށް ކަމަށެވެ.\n"ކުރީގެ މެޗަކީ ވެ ނިމިފައި އޮތް ކަމެއް. މިހާރު ކުރިމަތިލާން މި ޖެހެނީ މުޅިން އާ މެޗަކާ. އެ މެޗުން ނަގާނެ ހަމަ އެކަނި އެއްޗަކީ ލިބުނު ފިލާވަޅު. އެ އަށް ބަލައިގެން މި މެޗަށް މި ތައްޔާރުވަނީ. މޮޅުވާން މި މެޗަށް މި ނުކުންނަން ޖެހެނީ. އެ ނޫން ގޮތެއް ނެތް ކުރިއަށް ދެވެން،" އޭނާ ބުންޏެވެ.\nބެންގަލޫރަކީ ސަރަހައްދީ ލެވެލަށް ބަލާއިރު އެންމެ ރަނގަޅު ނަތީޖާތަށް ނެރެފައިވާ ޓީމެވެ. ނިޒާމްބެ ބުނީ އެ ހުރިހާ ކަމަކަށް ބަލާފައި ވެސް ޓީސީން ނުކުންނާނީ މި މެޗު ކާމިޔާބު ކުރުމަށް ކަމަށެވެ.\n"އަހަރެމެން ކުޅެން މި ޖެހެނީ ވަރަށް ވަރުގަދަ ޓީމަކާ އެ ޓީމުގެ ދަނޑުގައި. އެކަން އަހަރެމެން ގަބޫލުކުރަން އަދި ދޭން ޖެހޭ އިހުތިރާމް ވެސް ދެން. ބޭނުމެއް ނެތް ކޮންދިފެންޓޭ ވެސް ނޫނީ އޯވަ ކޮންފިޑެންޓޭ ވެސް ބުނަން. ޔަގީނުން ވެސް އެނގޭ އެއްޗަކީ ދެވެން ހުރި ހުރިހާ އެއްޗެއް ދޭނަން،" އޭނާ ބުންޏެވެ.\nމާލޭގައި ކުޅުނު މެޗުގައި ބެންގަލޫރުން ދެ ގޯލު ޖަހާފައިވަނިކޮށް ޓީސީން ވަނީ ފަހަތުން އަރައި އެއްވަރުކޮށްފަ އެވެ. އެހެން ނަމަވެސް އަނެއްކާ ވެސް ލަނޑެއް ޖަހައި ބެންގަލޫރު ފުރަތަމަ ލެގުގައި އެޑްވާންޓޭޖް ހޯދި އެވެ. ނިޒާމްބެ ބުނީ އެ މެޗުގައި ދެ ޓީމުން ވެސް މޮޅަށް ކުޅުނު ކަމަށާއި ޓީސީ އަށް ގޯސްކޮށް ދިޔައީ ހަމައެކަނި ނަތީޖާ ކަމަށެވެ. އެހެން ކަމުން މި ފަހަރު ނުކުންނާނީ އެކަން ރަނގަޅު ކުރުމަށް ކަމަށް ބުންޏެވެ.\n"ލަސް ކުޅުމެއް ނޫން މިދިޔަ މެޗު ފެށުނު އިރު ވެސް ފެނިގެންދިޔައީ. އެއީ ވެސް ވަރަށް އަވަސް މެޗެއް. ދެ ޓީމު ވެސް ކުޅުނީ ވަރަށް މޮޅަށް. މި ކަހަލަ މެޗަކަށް ނުކުންނައިރު ލަސް ކޮށްލެވެން ނެތް. ވަރަށް އަވަސް ގޭމެއް ކުޅެން ޖެހެނީ. މިދިޔަ މެޗުގެ ދެ ވަނަ ހާފްގައި ޕްލޭން ވޯކްކުރި ހަމައެކަނި ސްކޯ ގޯހީ. މި ފަހަރު އެކަން ރަނގަޅު ކުރެވޭތޯ ބަލާނަން،" އޭނާ ބުންޏެވެ.\nބެންގަލޫރުގެ ނިޝޫ (ކ) ކައިރިން ޓީސީގެ ފޭދޫ އިއްބެ ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nބެންގަލޫރަށް މާލޭގައި އެންމެ ޕްރެޝަރު ބޮޑު ކުރި ކުޅުންތެރިޔަކީ ޓީސީގެ އިބްރާހިމް މަހުދީ (ފޭދޫ އިއްބެ) އެވެ. އޭނާ ވަނީ އެ މެޗުގައި ބެންގަލޫރު ކޮޅަށް ލަނޑު ޖަަހައި އަނެއް ލަނޑު ޖަހަން ފުރުސަތު ވެސް ތަނަވަސްކޮށްދީފަ އެވެ. އެހެން ނަމަވެސް އޭނާ އަތުން ލަނޑު ޖަހާނެ ރަނގަޅު ފުރުސަތުތަކެއް ވެސް އެ މެޗުގައި ބޭކާރުވި އެވެ. އެކަމު އޭނާ ހުރީ މިރޭގެ މެޗުގައި އެކަން ބަދަލުކުރަން ތައްޔާރަށެވެ.\n"މާލޭގައި ކުޅެފައި އޮތް މެޗުން ބަލިވެފައި އޮތަސް މި ކޮޅުގައި ކުޅޭ މެޗުން މޮޅަކަށް މި ބަލަނީ. އިރާދަކުރެއްވިއްޔާ މޮޅަކާ އެކު ގައުމަށް ދާން ބޭނުންވަނީ. ކުރިން މެޗުގައި ދިޔަ ޗާްންސްތަކުގެ ބޭނުން ނުހިފި ދިޔައީމަ ގޯސްވީ. މި ފަހަރު ބޭނުންވަނީ ލަނޑު ޖަހަން ލިބޭ ފުރުސަތުތަކުގެ ބޭނުން ހިފަން. ލިބޭ ހަމަ އެންމެ ބޯޅައެއް ވެސް ގޯލުގެ ތެރެއަށް ލެވޭތޯ މަސައްކަތް ކުރާނީ. ޖެހިލުންވެގެން މި ކަމެއް ނުވާނެ. ހަމަ މޮޅަކަށް ބަލަން ޖެހޭނީ،" ފޭދޫ އިއްބެ ބުންޏެވެ.\nފުރަތަމަ ލެގުގެ މެޗަށް ފަހު ބެންގަލޫރުގެ ކޯޗު އަލްބާޓް ރޮކާ ވަނީ އެ މެޗުން މޮޅުވިޔަސް އެ ޓީމަށް މާ ބޮޑު އެޑްވާންޓޭޖެއް ނެތް ކަމަށް ބުނެފަ އެވެ.\nމާލޭގައި ބެންގަލޫރުން ކުޅުނީ ސީނިއާ ބައެއް ކުޅުންތެރިން ނުލަ އެވެ. އޭގެ ތެރޭގައި ސިނުލް ޗެތުރީ، ގުރްޕްރީތު ސިންގް، ލެނީ ރޮޑްރިގޭޒް އަދި ހުއަނަން ހިމެނެ އެވެ. މިރޭގެ މެޗުގައި ވެސް އެ ކުޅުންތެރިން ބޭނުން ކުރުމާ މެދު އަދި ގޮތެއް ނުނިންމާ ކަމަށް ރޮކާ ވަނީ ބުނެފަ އެވެ.\n"ޒުވާން ކުޅުންތެރިންނާ ހަވާލުކުރާ ޒިންމާ ވަރަށް ފުރިހަމަ އަށް އެ ކުޅުންތެރިން އެބަ އަދާކުރޭ. އަހަރެން ސީނިއާ ކުޅުންތެރިން ބޭނުންކުރުމާ މެދު އަދި ގޮތެއް ނުނިންމަން. އެކަން ދޫކޮށްލާނީ ވަރަށް ފަހަށް،" ކުރިން ބާސެލޯނާގައި މަސައްކަތްކުރި ރޮކާ ބުންޏެވެ.\nމެޗު އެއްވަރުކޮށްލައިގެން ވެސް ބެންގަލޫރަށް ގްރޫޕް ސްޓޭޖުގެ ޖާގައެއް ކަށަވަރުކޮށްލެވެން އެބައޮތެވެ. އެހެން ނަމަވެސް ރޮކާ ހުރީ އެ އަށް ވުރެ ސަމާލުވެގެންނެވެ. އޭނާ ބުނީ ޓީސީ އަތުން މެޗަކުން މޮޅުވެފައި އޮތުމަކީ މިރޭގެ މެޗު ފަސޭހަކޮށްލެވޭނެ ސަބަބެއް ނޫން ކަމަށެވެ.\n"ވަރަށް ރަނގަޅު ކުޅުންތެރިން އެބަތިބި އެ ޓީމުގައި. ލޯކަލް މޮޅު ކުޅުންތެރިން ހަލުވި ކުޅުންތެރިން. ދެން އަދި ސަމާލުވާން ޖެހޭ އެ ޓީމުގެ ބިދޭސީ ކުޅުންތެރިޔާ (އަނަޓޯލީ) އަށް. އޭނާ އަކީ މޮޅު ކުޅުންތެރިޔެއް. އޭޝިއާގެ ކޮންމެ ލީގެއްގައި ވެސް ކުޅެވޭނެ އޭނަ އަށް،" ރޮކާ ބުންޏެވެ.\nބެންގަލޫރު މިހާރު އަންނަނީ އިންޑިއަން ސުޕަ ލީގުގައި ވެސް ވާދަކުރަމުންނެވެ. އެ ލީގުގެ އެއް ވަނައިގައި އެ ޓީމު އޮތްއިރު، ތިން ދުވަހުން ކަހަލަ ގޮތަކަށް މެޗު ކުޅެން ޖެހެ އެވެ. ރޮކާ ބުނީ މިއީ ކަލަންޑަރަށް ބަލާއިރު ބެންގަލޫރަށް ރަނގަޅު ވަގުތެއް ނޫން ނަމަވެސް އަދި ހާލަތު އޮތީ އެ ޓީމަށް ރަނގަޅަށް ކަމަށެވެ.\nޓީސީ އާއި ބެންގަލޫރުގެ ތެެރެއިން ގްރޫޕް ސްޓޭޖަށް ހޮވޭ ޓީމެއް ވާދަކުރަން ޖެހޭނީ ރާއްޖޭގެ ނިއު ރޭޑިއަންޓާއި އިންޑިއާގެ އައިޒޯލް އެފްސީ އަދި ބަންގްލަދޭޝްގެ ޑާކާ އަބަހާނީއާ އެވެ.\nބެންގަލޫރު ދަނޑުގައި ޓީސީއާ ދެކޮޅަށް ކުޅޭ މެޗު ފަށާނީ މިރޭ ރާއްޖެ ގަޑިން 19:30 ގަ އެވެ.


އީދު ކުޅިވަރުތައް ފެށުމުގެ ގޮތުން ހަވާ އަރުވައިފި\nއީދު ފެށުމުގެ ގޮތުން އޭދަފުށީގައި މިރޭ ހަވާ އަރުވަނީ\nއޭދަފުށީގައި އީދު ކުޅިވަރުތައް ފެށުމުގެ ގޮތުން މިރޭ ހަވާ އަރުވައިފި އެވެ.\nމި އަޟްހާ އީދުގެ ބަންދުގައި އޭދަފުށީގައި “އީދު ފޯރި”ގެ ނަމުގައި ފޯރިގަދަ ހަރަކާތްތަކެއް ހިންގުމަށް ވަނީ ނިންމައިފި އެވެ. ހަރަކާތްތައް ރާވާފައިވާ ގޮތަށް ބަލާއިރު، މިއީ މާދަމާ ފާހަގަކުރާ މި އަހަރުގެ ބޮޑު އީދުގައި މިފަހަކަށް އައިސް އެންމެ ބޮޑު ފޯރިއެއް ނަގާ ފަހަރަށް ވާނެއެވެ.\nއޭދަފުށީ ކައުންސިލުން ބުނީ މިރަށުގައި މިފަހަރު ކުލަ ގަދަކޮށް އީދު ފާހަގަ ކުރަނީ ދިވެހިންގެ ތެރޭގައި އޮންނަ އިޖުތިމާއީ އެއްބައިވަންތަކަމާއި އަހުވަންތަކަން އާލާކޮށް، ގުޅުން ވަރުގަދަކޮށް، ރަހްމަތްތެރިންނާއެކުގައި އުފާވެރި މާހައުލެއް ހޯދައިނުމަށް ކަމަށެވެ. އެގޮތުން އީދުގެ ހަރަކާތްތަށް މިފަހަރު ކުރިއަށްގެންދަނީ ރަށުގެ ކްލަބް ޖަމިއްޔާތަކާއި ރައްޔިތު އެންމެން ގުޅިގެންނެވެ.\nއޭދަފުށީގައި ބޮޑު ޖަމާއަތުގައި އީދު ނަމާދު ކުރުން އޮންނާނީ ރަސްމީ ފުޓްބޯޅަ ދަނޑު (ވެލި ދަނޑު) ގަ އެވެ. އީދު ނަމާދަށް ފަހު، ބޯޅަ ދަނޑު ސަރަހައްދުގައި އީދު ސައި އޮންނާނެ އެވެ.\nއީދާ ގުޅިގެން މިފަހަރު މަޝްހޫރު މޫނުތަކާ އެކު އޭދަފުށީގައި ފޯރިގަދަ މިއުޒިކް ޝޯތަކެއް ބޭއްވުމަށްވަނީ ހަމަޖެހިފަ އެވެ. އީދު ޝޯތަކުގައި ގައި މަޝްހޫރު އެތައް ނެށުންތެރިންނެއް ބައިވެރިވާނެ ކަމަށެވެ. އޭގެ ތެރޭގައި އައްޒަ، ޖާދޫ، ދޮންއަލީ އަދި ޓިކްޓޮކް އިން މަޝްހޫރު ވި އާޝާ އާއި ޝެރާ ހިމެނެ އެވެ.\nމީގެ އިތުރުން، އީދު ފާހަގަ ކުރުމުގެ ގޮތުން ފެންކުޅީގެ ހަރަކާތްތަކެއް ކުރިއަށް ގެންދާނެ އެވެ. އަދި ސަގާފީ ކުޅިވަރުތަކުގެ އިތުރުން ތަފާތު ކުޅިވަރު މުބާރާތްތަކާއި އީދު ފުޓްބޯޅަ މުބާރާތް ވެސް ކުރިއަށްދާނެ އެވެ.\nމި ހުރިހާ ހަރަކާތެއްގައި ވީހާވެސް ގިނަ ބަޔަކު ބައިވެރިވުމަށް އީދު ކުޅިވަރުތައް އިންތިޒާމުކުރާ ފަރާތުން އެދެއެވެ.\nއޭދަފުށީގައި ބާއްވާ އީދު ހަރަކާތްތަކުގެ ޝެޑިއުލް:\n11 އޯގަސްޓް 2019 (އާދީއްތަ)\n– ފުޓްބޯޅަ ދަނޑުގައި (ވެލި ދަނޑު) ބޮޑު ޖަމާއަތުގައި އީދު ނަމާދު ކުރުން. އީދު ނަމާދަށް ފަހު، ބޯޅަ ދަނޑު ސަރަހައްދުގައި އީދު ސައި އޮންނާނެ.\n– ފެންކުލަ ޖެހުން – ރަށު ތެރޭގައި (10:00 – 13:00)\n– ކުރުފަލި، ދަފިނެގުން، ކޯޑިކުޅުން ((16:00)\n– އީދު ޕެރޭޑް ރަށުގެ ބޮޑެތި މަގުތަކުގައި (16:45 – 18:00)\n– ޓީބީ މަސްރޭސް ބަނދަރު ސަރަހައްދުގައި (16:00 – 22:30)\n12 އޯގަސްޓް 2019 (ހޯމަ)\n– އަންހެނުންގެ ކޯޑި ކުޅުން – އޭދަފުށީގެ ބޮޑެތި މަގުތަކުގައި (9:00)\n– ކޯޑި ކެނޑި މީހުންގެ ގައިގައި ދެލިލުން (16:00)\n– ކަލަރ ފެސްޓިވަލް – ސަންސެޓް ބީޗުގައި (16:00 – 18:00)\n– އީދު ފޯރި ސްޓޭޖް ޝޯ 1 – ރަސްމީ ސްޓޭޖުގައި (21:00 – 00:30)\n13 އޯގަސްޓް 2019 (އަންގާރަ)\nދަތި ރޭސް – ބަނދަރު ސަރަހައްދުގައި (9:00 އިން 11:00 އަށް)\nތިންމު ގޯލި، ވާދެމުން، ތަފާތު ކުޅިވަރުތައް – ހުޅަނގު ސަރަހައްދުގައި (9:00)\nކަލަރ ފެސްޓިވަލް މޫދު ކުޅިވަރު – ދިރާގު ބީޗް ސަރަހައްދުގައި (12:30 – 15:30)\nއަންހެނުންގެ މަސް ރޭސް – ފާލަން ސަރަހައްދު (15:00)\nޓީބީ މަސްރޭސް – ބަނދަރު ސަރަހައްދުގައި (16:00 – 22:30)\nތްރީ އެން ބޭކާސް އީދު ބަދިގެ – ސްޓޭޖް ސަރަހައްދުގައި (20:45 – 22:30)\n14 އޯގަސްޓް 2019 (ބުދަ)\nއީދު ފޯރި ޕިކްނިކް ދަތުރު – ބަނދަރު ސަރަހައްދުއި (9:00 – 13:30 އަށް)\nފިރިހެނުންގެ ލައިވް ބާބަކިއު – ހުޅަނގު ސަރަހައްދުގައި (20:30)\nއީދު ފޯރި ސްތޭޖް ޝޯ2(21:00 – 00:30)\n15 އޯގަސްޓް 2019 (ބުރާސްފަތި)\nޓީބީ މަސްރޭސް – ބަނދަރު ސަރަހައްދުގައި (21:00 – 00:30)\nއީދު ފޯރި ޝޯ3– ސްޓޭޖު ސަރަހައްދުގައި (21:00 – 00:30)\nޑީއައިސީ ކަޕް: ދޮންފަނު އަތުން ދަރަވަންދޫ އަށް މޮޅެއް


FIFA Club World Cup Ge Thashi Bayern Munich Ufulaalaifi - Vaguthu\nފީފާ ކުލަބް ވޯލްޑް ކަޕުގެ ފައިނަލުގައި މެކްސިކޯގެ ޓިގްރެސް ބަލިކޮށް މުބާރާތުގެ ޗެމްޕިއަންކަން ޖަރުމަނުގެ ބަޔާން މިއުނިކް ހޯދައިފިއެވެ.\nގަތަރުގެ އެޑިއުކޭޝަން ސިޓީ ސްޓޭޑިއަމްގައި ކުޅުނު މެޗުން މޮޅުވެ ބަޔާން މިއުނިކް މި މުބާރާތުގެ ޗެމްޕިއަންކަން ހޯދީ 1-0 އިން ޓިގްރެސް ބަލިކޮށްގެންނެވެ. ޓިގްރެސް އަކީ މެކްސިކޯގެ ޓީމެކެވެ. މިއީ ކުލަބް ވޯލްޑް ކަޕެއްގެ ފައިނަލުގައި މެކްސިކޯގެ ޓީމެއް ވާދަކުރި ފުރަތަމަ ފަހަރެވެ. އަދި އުތުރު އެމެރިކާ ބައްރުން މި މުބާރާތުގެ ފައިނަލުގައި ޓީމެއް ވާދަކުރި ފުރަތަމަ ފަހަރެވެ.\nމިއީ ވޭތުވެދިޔަ ނުވަ މަސްދުވަހުގެ ތެރޭގައި ބަޔާން މިއުނިކް އުފުލާލި ހަ ވަނަ ޓްރޮފީއެވެ. ޔުއެފާ ޗެމްޕިއަންސް ލީގު ބަޔާން ވަނީ ޔުއެފާ ސުޕަ ކަޕް އަދި ޖަރުމަނު ލީގާއި ޖަރުމަނު ކަޕުވެސް އެ ޓީމު ކާމިޔާބުކުރިއެވެ. މި ރެކޯޑުގައި ދެން އޮތް ޓީމަކީ 2009 ގެ ބާސެލޯނާ ޓީމެވެ.\nމި މެޗުގައި ޓިގްރެސް އާއި ހިލާފަށް ބަޔާން މިއުނިކަށް ލަނޑުޖަހާނެ ގިނަ ފުރުސަތުތަކެއް ލިބިގެންދިޔައެވެ. މެޗުގައި ބަޔާން މިއުނިކްގެ ހަަމައެކަނި ލަނޑު ފެނިގެންދިޔައީ 59 ވަނަ މިނެޓުގައެވެ. ރޮބާޓް ލެވަންޑޯސްކީ ގެ އެހީއާއެކު މި ލަނޑު ކާމިިޔާބުކޮށްދިނީ ބެންޖަމިން ޕަވާޑްއެވެ. މިއީ ލަނޑެއް ކަމަށް ނިންމީ ވީއޭއާރު ބެލުމަށްފަހުއެވެ. އެއީ ލެވަންޑޯސްކީ އޮފްސައިޑު މަގާމެއްގައި ހުރިކަމަށް ބަލައިގެންނެވެ. ނަމަވެސް ވީއޭއާރުން ބެލި ބެލުމުން ލެވަންޑޮސްކީ އަށް ބޯޅަ ލިބުނީ ޓިިގްރެސް ކުޅުންތެރިއެއް ފައިގައި ބޯޅަ ޖެހިފައެވެ.\nމިއީ ކުލަބް ވޯލްޑްކަޕުގެ ތަށި ބަޔާން މިއުނިކް އުފުލާލި ދެވަނަ ފަހަރެވެ. މީގެކުރިން އެ ޓީމު ޗެމްޕިއަންކަން ހޯދީ 2013 ވަނަ އަހަރުގައެވެ. ބަޔާން މިއުނިކްގެ ކޯޗުކަމާއި ހަންސީ ފްލިކް ހަވާލުވީ 2019 ގައެވެ. އޭނާގެ ކޯޗުކަމުގެ ދަށުން ބަޔާން މިއުނިކް މިހާތަނަށް ކުޅުނު 68 މެޗުގެ ތެރެއިން 58 މެޗުން ވަނީ މޮޅުވެފައެވެ. މެޗުތަކުގެ ރޭޓުން ބަލާނަމަ އެއީ ކޮންމެ 11.3 މެޗަކުން ޓްރޮފީއެކެވެ.


އެކަންކަމުގަ ހިފަހައްޓައިފިނަމަ އެއްވެސް މީހަކަށް ތިބާގެ ދިރިއުޅުމަށް އަތްނުބޭނޭނެ3ކަންތައް!\nދިރިއުޅުމުގައި ބައްދަލުވާ ކޮންމެ މީހެއްގެ ކިބައިން ހިތްހަމަޖެހުމާއި އުފާވެރިކަން އަދި އެހީތެރިކަން ލިބޭނެ ކަމަށް ނުދެކޭށެވެ! އެކަންކަން އެކިމީހުންގެ ކިބައިގައި ހުންނާނީ އެކިވަރަށެވެ.\nއެކުވެރިއެއްގެ ކިބައިން ހިތްހަމަނުޖެހޭ ކަމެއް މެދުވެރިވިނަމަވެސް އޭނާއަށް ދެރަބަހެއް ނުބުނާށެވެ! އިތުރަށް ސަމާލުކަންދޭށެވެ!\nއެންމެ މުހިންމުކަމަކީ އެހެން މީހަކަށް ތިބާގެ ދިރިއުޅުމަށް ގެއްލުމެއް ނުދެވޭނެ ގޮތަށް ޢަމަލުތައް ބެހެއްޓުމެވެ. އެކަމަށް ކުރަން އޮތް އެންމެ މުހިންމުކަމަކީ އެހެން މީހަކަށް ދިރިއުޅުމަށް އަތް ނުބޭނޭނެ ގޮތަށް ކަންކަން ކުރުމެވެ.\nމިބަހުގެ މާނައަކީ ޙަޔާތުގެ ހުރިހާ ކަންކަން އެއްވެސް މީހަކާއި ހިއްޞާނުކުރުމެވެ. އަދި އެކުވެރިންގެ ގާތު ކަންކަމުކިޔާ މީހަކަށް ނުވުމެވެ. މިދެ ކަންތަކަކީ ތިބާގެ ދިރިއުޅުމަށް އަތްބާނަން އެހެން މީހުންނަށް އެންމެ ބޮޑަށް ފުރުޞަތުލިބިގެންދާ ދެކަންތަކެވެ.\nމީގެ އިތުރުން3ވަނަކަމެއްގެ ގޮތުން ތިމާއަށް ކުރެވިފައި ހުރި، އަދި ކުރެވޭ ކުށްތަކުގެ ވާހަކަ އެއްވެސް މީހަކާއި ހިއްޞާ ނުކުރާށެވެ! ފާފަފުއްސަވައިދެއްވެވުން އޮތީ ﷲ ތަޢާލާއަށެވެ. ކުރެވޭ ފާފަތައް ބަޔާންކޮށް ފާފަތައް ފުއްސަވައިދެއްވެވުން އެދިދަންނަވަންވީ ހަމައެކަނި ﷲ ތަޢާލާގެ ޙަޟްރަތުގައެވެ.


Hathiyaaru bahattai, hamalaathah huttaalan Taliban ah govaalaifi\nދޯހާގައި ކުރިއަށްދާ މަޝްވަރާތަކަށް ތާލިބާނުން ވަނީ ބޮޑު ވަފުދެއް ފޮނުވާފައި. -- ފޮޓޯ: ރޮއިޓާސް\nދޯހާ (ސެޕްޓެމްބަރު 13) - އަފްޣާނިސްތާނުގައި ހަރަކާތްތެރިވާ ހަރުކަށި ފިކުރުގެ ހަނގުރާމަވެރި ޖަމާއަތެއް ކަމުގައިވާ ތާލިބާނުން ހަތިޔާރު ބަހައްޓައި، ހަމަލާތައް ދިނުން ހުއްޓާލަން އެ ގައުމުގެ ސަރުކާރުން ގޮވާލައިފި އެވެ.\nއެތައް އަހަރެއްގެ ހަނގުރާމައަށް ފަހު، ގަތަރުގެ ވެރިރަށް ދޯހާގައި މިހާރު ފަށާފައިވާ ސުލްހައިގެ މަޝްވަރާތަކުގައި، ސަރުކާރުގެ ވަފުދުގައި އިސްކޮށް ހުންނެވި އަބްދުﷲ އަބްދުﷲ ވިދާޅުވީ، ހަނގުރާމަކޮށްގެން އެއްވެސް ފަރާތަކަށް ކާމިޔާބެއް ނެތް ކަމަށެވެ.\nއަފްޣާނު ސަރުކާރުގެ ފަރާތުން 21 މެމްބަރުންގެ މަޝްވަރާގެ ވަފްދުގައި އިސްކޮށް ހުންނެވީ ކުރީގެ އިންޓެލިޖެންސް ވެރިއެއް ކަމަށްވާ މައުސޫމް ސްޓަނެކްޒާއީ އެވެ.\nތާލިބާނުގެ ޓީމުގައި އިސްކޮށް ހުރީ އެ ޖަމާއަތުގެ ވެރިޔާ ހައިބަތުﷲ އަހުންޒާދާގެ އެޑްވައިޒަރު އަދި އެ ޖަމާއަތުގެ އުއްތަމަ ފަނޑިޔާރު މައުލަވީ އަބްދުލް ހަކީމެވެ.\nމީގެ އިތުރުން އެ މަޝްވަރާތަކުގައި އަފްޣާނިސްތާނުގެ ހައި ކައުންސިލްގެ ޗެއާޕާސަން އަބްދުﷲ އަބްދުﷲ އާއި އެމެރިކާގެ ހާރިޖީ ވަޒީރު މައިކް ޕޮމްޕިއޯގެ އިތުރުން ތަލިބާނުގެ ޑެޕިއުޓީ ލީޑަރު މުއްލާ ބަރަދާރު ވެސް ބައިވެރިވެވަޑައިގަންނަވަ އެވެ.\nމި ތާރީހީ މަޝްވަރާތަކުގެ ދަށުން، ދެ ފަރާތުން އެއް މޭޒެއްގެ ދޮށަށް ފުރަތަމަ ފަހަރަށް ދާން ހަމަޖެހިފައި ވަނީ ހޯމަ ދުވަހެވެ.\nމަޝްވަރާތައް ފެށުމުގެ ގޮތުން ބޭއްވި ރަސްމިއްޔާތުގައި ހަމަލާ ދިނުން ހުއްޓާލުމުގެ އެއްވެސް އިޝާރާތެއް ތާލިބާނުން ދީފައެއް ނުވެ އެވެ. ނަމަވެސް، އަފްޣާނިސްތާނުގައި ހިނގަން ޖެހޭނީ އިސްލާމީ ޝަރީއާ ކަމަށް ވަފްދުން ވަނީ ބުނެފަ އެވެ.\nއެ މަޝްވަރާތައް އިންތިޒާ މުކުރުމުގެ ފަހަތުގައި އޮތް އެމެރިކާއިން ވަނީ ދެ ފަރާތުން ވެސް އެއްބަސްވުމަކަށް އައުމަށް ގޮވާލައިފަ އެވެ.\nމިދިއަ މާޗް މަހު ތާވަލުކުރި މަޝްވަރާތައް ލަސްވެގެން ދިއައީ، ގައިދީން ބަދަލުކުރުމާމެދު އުފެދުނު ދެބަސްވުންތަކުގެ ތެރެއިންނެވެ. ހަނގުރާމައިގެ ތެރެއިން ހައްޔަރު ކޮށްފައިވާ ގައިދީން ބަދަލުކުރުމުގެ އެއްބަސްވުމަކީ އެމެރިކާ އާއި ތާލިބާނާ ދެމެދު މިދިއަ ފެބްރުއަރީ މަހު ސޮއި ކުރި އެއްބަސްވުމެކެވެ.\nއެ އެއްބަސްވުމުގެ ދަށުން އަފްޣާނުގެ 1،000 ސިފައިން ދޫކޮށްލަން އެއްބަސްވެފައިވާއިރު، އަފްޣާނު ސަރުކާރުން 5،000 ތާލިބާނުގެ ގައިދީން ދޫކޮށްލަން ވަނީ އެއްބަސްވެފަ އެވެ. އޭގެ ތެރޭގައި ހިމެނޭ ތާލިބާނުންގެ ހަ ގައިދީން ދޫކޮށްލުމާމެދު ފްރާންސްގެ އިތުރުން އޮސްޓްރޭލިއާއިން ވަނީ ނުރުހުން ފާޅުކޮށްފަ އެވެ. އެ ހަ މީހުނަކީ އެ ދެ ގައުމުގެ ރައްޔިތުންތަކެއް މަރުވި ހަމަލާތަކެއްގެ ފަހަތުގައި އިސްކޮށް ތިބި މީހުންކަމަށް އެ ދެ ގައުމުން ބުނެ އެވެ.\nއަފްޣާނު ސިފައިންނަށް އަމާޒުކޮށް މިދިއަ ފެބްރުއަރީ މަހުން ފެށިގެން ދިން އެކި އެކި ހަމަލާތަކުގައި އާއްމުންގެ 12،000 އެއްހާ މީހުން މަރުވެފައިވާ ކަމަށް ސަރުކާރުން ވަނީ ބުނެފަ އެވެ.\nމަޝްވަރާގެ މޭޒު ދޮށަށް ދެ ފަރާތުން ދާން ހަ މަސް ދުވަސް ނެގިއިރު، މި މަޝްވަރާތަކުގެ ތެރެއިން އެދެވޭ ނަތީޖާއެއް ނެރުމަކީ ގޮންޖެހުންތައް ގިނަ ކަމެއްގެ ގޮތުގައި މަސްރަހު ދިރާސާ ކުރާ ފަރާތްތަކުން ވަނީ ބުނެފަ އެވެ.\nކާބުލްގެ ފިލްމީ ތަރިއެއްގެ ގަޔަށް ބަޑިޖަހައިފި


ރައީސުލްޖުމްހޫރިއްޔާ ރ. މަޑުއްވަރީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިމުމުގެ ރަސްމިއްޔާތު އިފްތިތާޙްކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ ރައީސުލްޖުމްހޫރިއްޔާ ރ. މަޑުއްވަރީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިމުމުގެ ރަސްމިއްޔާތު އިފްތިތާޙްކޮށްފި – މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ\nރައީސުލްޖުމްހޫރިއްޔާ ރ. މަޑުއްވަރީގެ ގޮނޑުދޮށް ހިމާޔަތްކުރުމުގެ މަޝްރޫޢު ނިމުމުގެ ރަސްމިއްޔާތު އިފްތިތާޙްކޮށްފި\nރ. މަޑުއްވަރީގެ ގޮނޑުދޮށް ހިމާޔަތްކުރުމުގެ މަޝްރޫޢުގެ ނިމުން ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް އިފްތިތާޙްކޮށްދެއްވައިފިއެވެ. ރައީސް މިކަން އިފްތިތާޙްކޮށްދެއްވީ އެކަމަށްޓަކައި ރ. މަޑުއްވަރީގައި މިއަދު ހެނދުނު ބޭއްވި ޚާއްސަ ރަސްމިއްޔާތެއްގައެވެ.\nމި މަޝްރޫޢުއަކީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމް.ޓީ.ސީ.ސީ) އާއި ޙަވާލުކޮށްގެން ކުރިއަށް ގެންދިޔަ މަޝްރޫޢުއެކެވެ. މި މަޝްރޫޢުގެ ޢަމަލީ މަސައްކަތް ފަށާފައިވަނީ 04 ސެޕްޓެމްބަރ 2014 ގައެވެ. އަދި މި މަސައްކަތް ނިމިފައިވަނީ 01 އޯގަސްޓް 2015 ގައެވެ. މި މަޝްރޫޢުގެ ދަށުން މަޑުއްވަރީ ގިރާ ސަރަޙައްދުގައި 10187.50 ކޮޑިމީޓަރުގެ ވެލިއަޅައި 890 މީޓަރު ދިގުމިނަށް ބޮޑު ހިލައިގެ ރިވެޓްމަންޓް ޖަހާ މި ސަރަޙައްދުވަނީ ހިމާޔަތްކޮށްފައެވެ.\nމި މަޝްރޫޢުގެ ޖުމްލަ އަގަކީ 29, 318, 263.10 (ނަވާވީސް މިލިއަން، ތިންސަތޭކަ އަޝާރަ ހާސް، ދުއިސައްތަ ފަސްދޮޅަސްތިން ރުފިޔާ، ދިހަ ލާރި) ދިވެހި ރުފިޔާއެވެ. އަދި މި މަޝްރޫޢުއަކީ ދައުލަތުގެ ބަޖެޓުން ޚަރަދުކޮށްގެން ކުރިއަށްގެންދިޔަ މަޝްރޫޢުއެކެވެ.


އެނގުމެއްނެތި…14 – Esfiya\n“ކޮންތާކު ތިއިނީ؟” އީތަންއަށް ވަގުތުން ގޮނޑިއެއްގައި ބަނދެވިފައި އިން އަލީޝާ ސިފަކުރެވުނީ މާ ގިނައިން ފިލްމު ބަލާތީކަންނޭންގެއެވެ. ފޯނުން ނޯށަން އަޑެއް ނޫނީ ނީވުނެވެ. އަލީޝާ އިނީ ޖަވާބުދެވޭނެ ހާލަތެއްގައި ނޫންކަން އިނގިހުރެވެސް އީތަންއަށް ކޮށްލެވުނީ މޮޔަ ސުވާލެކެވެ. “އޭތް މަ ކުރާ ސުވާލަށް ޖަވާބުދޭން ފޯނުގަ ޖަހާލާއިނގޭ. އާނއެކޭ ވެއްޖިއްޔާ ދެ ފަހަރު ނޫނެކޭ ވެއްޖިއްޔާ ތިން ފަހަރު.” ފޯނުން ގުޅުނީ ކޮންމެވެސް ގޮތަކުން އަތްލައިގެންކަމަށް ވިސްނި އީތަން އިރުޝާދުދިނެވެ. ފޯނު ހިފައިގެން އެހެން މީހަކު ހުރީ ނޫންކަަމަށް އުންމީދުކުރެވުނެވެ. އެކަން ކުރި މީހަކު އީތަަންއަށް ގުޅިނަމަ ވާހަކަ ނުދައްކާ ހުރުމުގެ ސަބަބެއްވެސް ނެތްތާއެވެ. އަލީޝާ އިނގިލިން ދެ ފަހަރު ޖަަހައިލި އަޑު އިވިފައި އީތަން ފުން ނޭވާއެއް ދޫކޮށްލިއެވެ.\n“ގެއެއްގަތަ ތީނީ؟” އީތަންގެ ސުވާލަށް އަލީޝާ ދެ ފަހަރު ޖަހައިލިއެވެ. “ފަޅު ގެއެއް؟” ދެން އީތަަން ކުރި ސުވާލަށް އަލީޝާ ޖަހައިލީ ތިން ފަހަރުއެވެ. “އިނގޭތަ ކޮން ތަނެއްކަން؟” އަލީޝާ އާނއެކޭ ބުނުމުގެގޮތުން ދެފަހަރު ޖަހައިލިއެވެ. “ކަލޭ ދަންނަ މީހެއްގެ ގެތަ؟” އަނެއްކާވެސް ދެ ފަހަރު ޖަހައިލި އަޑު އިވުނެވެ. “މަ ދަންނަ މީހެއްތަ؟” މިފަހަރުވެސް އަލީޝާ ޖަހައިިލީ ދެ ފަހަރުއެވެ. އޭރު އީތަން މިސްރާބެއްނެތި ހިނގަންފަށައިފިއެވެ. ސްކޫލު ކުއްޖެއްހޭ އެހުމުން އަލީޝާ ދެފަހަރު ޖަހައިލިއެވެ. ” ފޯނު ނުބާއްވާތި އިނގޭ މަ ވާހަކަދައްކާނަން. މީހަކު އަންނަންޏާ ހަތަރު ފަހަރު ޖަހާފަ ނޭންގޭ ކަމަށް ހަދައިގެން އިންނާނީ.” އީތަން އެހެން ބުނުމާއިއެކުހެން އަލީޝާ ފޯނުގައި ޖަހަން ފަށައިފިއެވެ. އީތަން ހީކުރީ އަލީޝާ އާނއެކޭ ބުނަން އުޅުނީ ކަމަށެވެ. ނަމަވެސް ޖެހީ ހަތަރު ފަހަރުއެވެ. އީތަންއަށް ނޭވާ ހިފަހައްޓައިލެވުނީ އެ އައި މީހަކަށް ފޯނުން ނޭވާގެ އަޑުވެސް އިވިދާންހެންނެވެ.\nދިހަ މިނެޓު ކުރި –\nގަޔަށް ސެންޓު ބުރުވާލާފައި އަލީޝާ ނުކުތީ އެކުވެރިންނާއިއެކު ބާބަކިއުއަކަށް ދިއުމަށެވެ. ގެއިން ނުކުތީ މުޅިން އާ އަލީޝާއެކެވެ. ހުރިހާ ނުތަވަސްކަމެއް ހަނދާންނައްތާލައިފައި، ހިތް ފުރެންދެން ސަކަރާތްނެގުމަށް ނިންމައިގެންނެވެ. މަޑުމަޑުން ލަވައެއް ކިޔަމުން ދިޔައިރު، މީހަކު އޭނާއަށް ފާރަލަމުންދިޔަކަން ނޭންގެއެވެ. އަނދިރި މަގަކުން ހިނގާފައި ދަނިކޮށް އަލީޝާ ސިހުނީ މީހަކު ފަހަތުން ކޮނޑުގައި އަތް ބާާއްވައިލުމުންނެވެ. އެނބުރި ބަލައިލިއިރު އެއީ އިބްރާހިމްއެވެ.\n“އަލީޝާ… ކޮންތާކަށް ތި ދަނީ؟” އިބްރާހިމް އެއްސެވެ.\n“ކިހިނެތްވީ؟ ކަމެއް ބޭނުންވީތަ؟” އިބްރާހިމްގެ ސުވާލަށް ޖަވާބުދިނުމުގެ ބަދަލުގަައި އަލީޝާވެސް ކޮށްލީ ސުވާލެކެވެ.\n“އާާނ… މިއައީ އެކަމާ ވިސްނައިފިންތޯ އަހަން.” އިބްރާހިމްގެ އަޑުގައި ކުރަކިކަމެއްވިއެވެ. ދެލޯ ހުރީ ރަތް އަރާފައެވެ. އަލީޝާގެ މޫނަށް ވައްތަރެއްޖައްސައިލެވުނެވެ. މީ ކިހާ ބޮޑުވެއްޖެ ކަަމެއްހޭ ހިތަށްއެރިއެވެ.\n“ފަހުން ދޯ ތިވާާހަކަދައްކާނީ. މިހާރު މިއުޅެނީ ތަނަކަށް ދާން ލަސްވެގެން.” އަވަހަށް ބަޗަންވެގެން އަލީޝާ ދޮގެއް ހަދައިލިއެވެ. ތާޒާކޮށް ހުރި މޫޑު ހަރާބުވާން އުޅޭހެން ހީވާތީއެވެ. ރީތިކޮށް ތަކުރާރު ކުރުމުންވެސް އިބްރާހިމްއަށް ނުވިސްނުނީތީއެވެ. އިބްރާހިމްއަށް އިތުރު އެއްޗެކޭ ބުނެވުމުގެ ކުރިން އަލީޝާ ހިނގައިގަތެވެ. ނަމަވެސް ތިން ފިޔަވަޅު އެޅުމުގެ ކުރިން ބޮލުގައި އެއްޗަކުން ވަރަށް ބާރަށް ޖެހުނު އިހުސާސެއް ކުރެވި، އެރި ތޫނު ތަދަކާއިއެކު މޫނު މައްޗަށް އަނދިރިވެއްޖެއެވެ.\nލޯ ހުޅުވައިލެވުނުއިރު އަލީޝާއަށް އޮވެވުނީ ކޮޓަރިއެއްގައެވެ. ހަތަރެސްފައި ބަނދެވިފައި، ބިންމަތީގައި އެއް އަރިއަކަށެވެ. ކޮޓަރީގައި އެނދަކާއި ކަބަޑަކާއި އެއްޗެހި ހުރުމުން އެއީ މީހަކު ދިރިއުޅޭ ތަނެއްކަން އިނގެއެވެެ. ގުޑިލި ގޮތަކުން ފަހަތަށް ވާގޮތަށް ޓޭޕުގަނޑަކުން އޮޅާފައި އޮތް ދެއަތުގައި ޖެހުނީ ޖިންސުގެ ފުރަގަސް ޖީބުން އެއްބައި ނުކުމެފައި އޮތް ފޯނެވެ. ފޯނު ނެގޭތޯ އަތް އިތިކޮށްލިތަނާ ކުރަން އުޅުނު މަސައްކަތް ހުއްޓައިލަންޖެހުނީ މީހަކު ދޮރު ހުޅުވައިލިމުންނެވެ. ހުޅުވުނު ދޮރުން ވަދެގެން އައި އިބްރާހިމް ފެނިފައި އަލީޝާ ހައިރާނެއްނުވިއެވެ.\n“ކޮބާ މިހާރު ވިސްނޭނެތަ؟” ކުޑަކަކޫމައްޗަށް ތިރިވެފައި އަލީޝާއަށް އިޝްގީ ނަޒަރަކުން ބަލައިލި އިބްރާހިމް ބުންޏެވެ. އަލީޝާ އޮތީ އެއްވެސް އަސަރެއް ނެތް މޫނަކުންް ސީދާ އިބްރާހިމްގެ ލޮލަށް ކަޅި ހުއްޓާލައިގެންނެވެ. އިބްރާހިމް އަލީޝާގެ އަނގަމަތީ ތަތްކޮށްފައިވީ ޓޭޕުގަނޑު ނައްޓައިލިއެވެ. އަދި ސުވާލަށް ޖަވާބުދޭށޭ ބުނާފަދައިން ނިތްއަރުވައިލިއެވެ. އެ އޮތްގޮތަށް އޮތް އަލީޝާގެ އަނގައިން ނުކުތީ އެންމެ ބަހެކެވެ. ހަޑި ހުތުރު ބަހެކެވެ. އިބްރާހިމްއަށް އަނެއްފަޅިއަށް މޫނު އަނބުރައިލެވުނެވެ. އައި ރުޅިގަނޑު ހިފަހައްޓައިލަން ޖެހުނީ ދަތްކުނޑިވިކައިލަންށެވެ. އިބްރާހިމްއަށް އިތުރު އެއްޗެކޭ ބުނެވުމުގެ ކުރިން ގޭތެރެއިން ކޮންމެވެސް އަޑެއް އިވުނު އަޑަށް އޭނާ ސިހުނެވެ. ވަރަށް ހާސްވެފައި އަވަސްއަރުވާލައިގެން އަލީޝާގެ އަނގަމަތީ ޓޭޕުގަނޑު ތަތްކޮށްޕައި ކޮޓަރިން ނުކުތެވެ.\nއަލީޝާ އޭނާ ކުރަންއުޅުނު މަސައްކަތާއިގެން ކުރިއަށްދިޔައެެވެ. ދެ އަތުގެ އުޅަނބޮށިން އަތް ބަނޑިކޮށް، އަތް މައްޗަށް ގެންދިޔުމަށްފަހު ޝަހާދަތް އިނގިއްޔާއި މެދު އިނގިލިން ފޯނުގައި ހިފައި މަޑުމަޑުން ޖީބުން ނެރުނެވެ. ބިންމަތީ އުއްޑުން ފޯނު ބޭއްވުމުން ވަރަށް ހާލުން ހިތުލަފަޔަށް ކޮންޓެކްޓްސްއަށް ވަނެވެ. އަދި ސްކްރީނުގެ މެދުން ވާތް ފަޅިއަށް ސްވައިޕްކޮށްލީ ވަކީ މީހެއްގެ ނަންބަރެއްކަން ފެނިގެންނެއް ނޫނެވެ. ތިން ފަހަރު ރިންގުވުމަށްފަހު ފޯނު ނަގައި ޖަވާބުދިނީ އީތަންއެވެ. މުޅި ކޮންޓެކްޓް ލިސްޓުންވެސް ގުޅެން އިނގުނީ އީތަންއަށެެވެ. އަލީޝާއަށް ކުރެވުނުހާވެސް ކަމަކީ ޓޭޕުގަނޑުގެ ދަށުން ނެރެވުނުހާ ބާރު އަޑެއް ނެރުމެވެ. އީތަންއަށް ހާލަތު ދެނެގަނެވުނުލެއް އަވަސްކަމުން އަލީޝާއަށް ހިތުގެ އަޑިން ޝުކުރުކުރެވުނެވެ. އީތަންގެ އިރުޝާދުގެ ދަށުން އޭނާގެ ސުވާލުތަަކަށް ޖަވާބުދިން ނަމަވެސް ކަނޑައެޅިގެން އެއީ ކޮންތަނެއްކަން އަންގައިދެވޭނެ ގޮތެއް ނެތެވެ. އީތަންގެ އަޑުގައިވީ ކަންބޮޑުވުމާއި، ހިތްހެޔޮކަމެއް އެކުލެވުގެންވީ ރާގުން އަލީޝާއަށް ހިތްހަމަޖެހުމެއް ލިބުނެވެ. އީތަން އޭނާ އެ ހާލަށް ދޫކޮށް ނުލާނެކަމަށާއި، ކޮންމެ ހާލެއްގައިވެސް ހޯދާނެކަމަށް ގަބޫލުކުރެވުނެވެ.\nފޯނުން މުއާމަލާތް ފެށިތަނާހެން އަނެއްކާވެސް އިބްރާހިމް ކޮޓަރި ތަޅުގައި ހިފި އަޑު އިވުނެވެ. ދޮރު ހުރީ ބޭރުން ތަޅުލާފައެވެ. ދޮރު ހުޅުވީ ތަޅުދަނޑިންނެވެ. މިފަހަރު އެތެރެއަށް ވަދެފައިވެސް ތަޅުލިއެވެ. އަލީޝާގެ ކުރިމައްޗަށް ވާގޮތަށް ހުރި އެނދުގައި އޭނާ އިށީނެވެ. އަލީޝާ އޮތީ އިބްރާހިިމްއަށް ބަލަހައްޓައިގެންނެވެ. ކުރިން ނުފެނުނުކަހަލަ ހާސްކަމެއް އަލީޝާގެ ލޮލުން ފެނުނީ އޭނާއާއި ފާރާއި ދެމެދުގައި އޮތް ފޯނު ފެނިދާނެތީއެވެ.\n“ސޮރީ. އަހަންނާ ރައްޓެހިވާން ގަބޫލުނުވާހާ ހިނދަކު ދުލެއް ނުކުރާނަން. އަހަރެންގެ ކެތްތެރިކަން ކޮޅުންލައި، އަހަރެންވެސް ކުރަން ބޭނުންނުވާ ކަމެއް ކުރަން މަޖުބޫރުވުމުގެ ކުރިން އަވަސްކުރާތި.” އިބްރާހިމް ލޯބިން ފުރިގެންވީ އަޑަކުން އިންޒާރުދިނެވެ.\n“އެއީ ކާކު؟” އީތަންއަށް ފޯނުން އިބްރާހިމްގެ އަޑު އިވުމުން ހިތަށްްއެރިއެވެ. އަލީޝާ ބުނި ގޮތުން އެއީ އޭނާވެސް ދަންނަ މީހެކެވެ. އެ އަޑު އިވުނު ހަދާނެއްވެސް އީތަންއަކަށް ނުވިއެވެ.\n“މާ ރަނގަޅަށް ދަންނަ މީހެއް ނޫންކަން ޔަގީން. ކޮންމެސް އިރެއްގަ އަލީޝާއާ އެއްކޮށް ހުރި ގަޑިއެއްގަ ދިމާވީމަކަންނެ އެ ބުނީ މަ ދަންނާނެއޭ. ނޫނީ އަސްލަށްވެސް މަ ދަންނަ މީހެއްތަ؟ އެހެންވިއއްޔާ ކާކު؟ މަ ނޫނީ ކާކު އަލީޝާއާ ޖައްސާލައިގެން އުޅޭނީ؟” އީތަން ހަނދާންކުރަން މަސައްކަތްކުރިއެވެ. އެންމެ ފުރަތަމަވެސް ސިކުނޑިއަށް އައީ ރާއިންއެވެ. ރާއިިންއަކީ އެ ފާޑުގެ ކުއްޖެއް ނޫންކަން އިނގޭއިރުވެސް އަލީޝާ ރިޖެކްޓްކުރުމުން މޮޔަބޮލަށް އެރީކަަމަށް ވެދާނެތީއެވެ. ނަމަވެސް އެއީ ރާއިންގެ އަޑު ނޫންކަން ޔަގީންވިއެވެ. “ޖިނާހު؟ ރާފިއު؟ ނޫން ނޫން އެ މީހުންގެ އަޑެއްވެސް ނޫން!” އީތަންގެ ސިކުނޑީގައި ދެ އަޑެއް ވި ކަހަލައެވެ. އެންމެނަށް ޝައްކުކުރާ އަޑަކާއި، ވިސްނުންތެރި އަޑެކެވެ.\n“އަނެއްކާ އަލީޝާ އުޅެނީ އެ އީތަންއާ ރައްޓެހިވެގެންތަ؟ އެއީ ތަ މި ވާ އެއްޗަކީ؟” އިބްރާހިމް ބުނެލި އަޑު އީތަންއަށް އިވި ސަމާލުކަން ދެވުނެވެ. “އޭނަޔާ ހެދިތަ އެ ބީރައްޓެހި ގޮލާވެސް ރިޖެކްޓުކުރީ މިއަދު؟”\n“މީނަ އަލީޝާއަށް ފާރަލީތަ؟” އީތަން ހިތާއިހިތުން ކިޔައިލިއެވެ.\n“އަހަރެން ދުވަހަކުވެސް އޭނަ މަތިން ހަނދާންނުނެތޭނެ! އެންމެ ފުރަތަމަ ދުވަހުވެސް އޭނަ އަހަރުމެން ދެ މީހުން ދެމެދަށްވަނީ. އެ ދުވަހު އޭނާ ދެމެދަށް ނުވަތްނަމަ އަލީޝާ ތަންކޮޅެއް ބޮޑަށް އަހަންނާ ދޭތެރޭ ވިސްނާލީސްކަން ޔަގީން.” މިހާރު އިބްރާހިމް ވާހަކަދައްކަމުންދިޔައީ ވަރަށް މަޑުމަޑުންނެވެ. ހީވަނީ އަމިއްލަނަފްސާއި ވާހަކަދައްކާހެންނެވެ. އެ އަޑުގައި ނުރައްކާތެރިކަމެއްވިއެވެ.\nއިބްރާހިމްގެ ބަސްތަކުން މާނައެއް ދޭހަވޭތޯ އީތަން މަސައްކަތްކުރިއެވެ. އޭނާގެ ހަނދާނަށް އައީ ސަސްޕެންޑު ކުރުމަށްފަހު އެންމެ ފުރަތަމަ އޭނާ ސްކޫލަށް ނުކުތް ދުވަސް މަތިންނެވެ. ޕްލޭގްރައުންޑްއިން އަލީޝާއަށް ކުއްޖަކު ލޯބި ހުށައަޅާތަން ފެނުމުން އީތަންއަށް އިހުތިޔާކާއި ނުލައި އަޑުއަހަން މަޑުކޮށްލެވުނީ، އޭނާގެ ބަދަލުހިފުމުގެ ޕްލޭނަށް ބޭނުންހިފޭނެ ކަމެއް އަތުވެދާނެތީއެވެ. އިބްރާހިމްގެ ކިބައިން އަލީޝާއަށްޓަކައި ނުރައްކަލެއް ފެނުމުން، އީތަން ދެމެދަށްވަނީ މަޖަލަކަށެވެ. އަލީޝާއަށް އީތަން އޭނާ ސަލާމަތްކޮށްދިނީއޭ ހިތަށް އެރުމުން ދަށްވިކަމަށް އިހުސާސުވާނެކަން އިނގޭތީއެވެ. އެއީ އިބްރާހިމްކަން އީތަންއަށް ޔަގީންވިއެވެ. އެއީ އޭރު އޭނާއަށް އިވުނު އިބްރާހިމްގެ އަޑެވެ. އަވަހަށް ދުއްވައިގަތީ އިބްރާހިމްގެ ގެ ހޯދުމަށެވެ.\n“މި ދަނީ ހަމަ މިހާރު އޭނަ މަރާލަން! އިބްރާހިމް ތެދުވެ ކަބަޑުން ނެގި ކަޓަރެއް ހިފައިގެން ނުކުތީ އަލީޝާގެ ހަޅޭކަށް ސަމާލުކަމެއްނުދީއެވެ. އެއޮށްހާއިރު ހަމަޖެހިގެން އޮތް އަލީޝާގެ މޭގަނޑު ނެގިނެގިފައި ޖެހެންފަށައިފިއެވެ. އިބްރާހިމް އެ ދިޔައީ ސަމާސާއެއްކޮށްފަހެނެއް ހިއެއްނުވިއެވެ. ދޮރު ލައްޕައި ބޭރުން ތަޅުލުމުން، އަލީޝާ އަވަސްއަވަހަށް ޝަހާދަތް އިނގިލިން ފޯނުގެ ސްކްރީނުގައި ތަޅައިގަތެވެ.\n“ސާބަހޭ ހަމަޖެހިބަލަ. މަ ނޫޅެން އޭނަ އަތުން މަރުވާކަށް.” އީތަން އަލީޝާ ހިތް ހަމަޖައްސައިދިނުމުގެ ގޮތުން ބުންޏެވެ. އަލީޝާ އޭނާއަށްޓަކައި ކަންބޮޑުވިކަން އިހުސާސުވުމުން އެފަދަ ދަނޑިވަޅެއްގައިވެސް އުފާވުން އެއީ އޭނާގެ ބާރުގެދަށުގައި އޮތްކަމެއްނޫނެވެ. “ނުވައެއްގަ އުޅޭ އިބްރާހިމް ދޯ އެއީ.” އީތަން ޔަގީންކޮށްލުމުގެ ގޮތުން އަހައިލިއެވެ. އަލީޝާ ދެ ފަހަރު ޖަހައިލިއެވެ. މީނަ ހީކުރިހާ ގަމާރެއްވެސް ނޫންދޯއޭ އަލީޝާގެ ހިތަށްއެރިއެވެ.\nމީހުންްގާތު އަހައި އޮޅުންފިލުވައިގެން އީތަންއަށް އިބްރާހިމްގެ ގެއާއި ހަމަޔަށް ފޯރައިފިއެވެ. ސިމެންތިވެސް ނުޖަހައި ހުރި ބާ ގެގަނޑެކެވެ. މާހައުލަށް ވެރިވެފައިވަނީ މަރުފަދަ ހިމޭންކަމެކެވެ. ދެ ފަރާތުން ވައު އޮތުމުންކަންނޭންގެއެވެ. ގޭގެ ފުރަގަހަށް ގޮސް ފާރުބުރިމަތިން އަރައިގެން ކުޑަދޮރަކުން ފެންޑާތެރެއަށް ބަލައިލިއެވެ.\nއީތަން ހޯދަން ދުވި އިބްރާހިމްއަށް އީތަން އޭނާގެ ގެ ހޯދާ ހަބަރު ލިބުމުން ދެ ލޯ ބޮޑުވިއެވެ. އެޅުނު ޅަ އެއްޗަކީ އަލީޝާގެ ފޯނުމަތިން ހަނދާން ނައްތައިލެވުންކަން ވަގުތުން ރޭކައިލިއިއެވެ. ފައިގައި ހުރި ބާރެއްލާފައި ދުއްވައިގަތީ ގެއާއި ދިމާއަށެވެ.\nފެންޑާގެ މެދުގައި ހުރި ބާ ސޯފާގަނޑުގައި އިނީ މެދު އުމުރުގެ ޝަކީބެވެ. ކުރިމަތީ ހުރި އަޅި އަޅާ ތަށި ފުރާ ހުރީ ހުސްކޮށްފައި ހުރި ސިނގެރޭޓެވެ. އީތަން ބަލަން ހުއްޓައި ކުނޑި ޕެކެޓަކުން ވަސް ދަމައިލިއިރުވެސް އޭނާ އިނީ ހަމަޔަކު ނޫނެވެ.\nކުއްލިއަކަށް ގޭގެ މައި ދޮރު ބާރަކަށް ހުޅުވި އަޑަށް އީތަންވެސް، އަދި ޝަކީބުވެސް ދިޔައީ ސިއްސައިގެންނެވެ. ފެންޑާ ދޮރުމައްޗަށް އަރާފައި އެ އައި މީހަކު ދޮރުގައި ތަޅައިގަތެެވެ. ޝަކީބު އަވަސްއަވަހަށް އަތުގައި އޮތް ޕެކެޓު ސޯފާ ދަށަށް ދުއްވާލާފައި މޫނު ފޮހެލައިގެން ގޮސް ދޮރު ހުޅުވައިލިއެވެ. ދޮރުމަތީ މާނޭވާލެވިފައި ހުރީ އިބްރާހިމްއެވެ.\n“ހޭބަލިވެގެންތަ ތި އުޅެނީ؟” ޝަކީބު އިބްރާހިމްއާއި ދިމާއަށް ބަވައިގެތެވެ. ޝަކީބުގެ ހަރުކަށި އަޑަށް އިބްރާހިމް އިސްޖެހިއެވެ. އޭނާގެ ކިބައިން ފެނުނީ އާދަޔާހިލާފު ކިޔަމަންތެރިކަމެކެވެ. “ކޮންތާކުން ތި އައީ؟” ޝަކީބު އެއްސެވެ.\n“ބޭރުން…” އިބްރާހިމް އިސްޖަހައިގެން ހުރެ މަޑުމަޑުން ބުނެލިއެވެ.\n“މަށަށް ފެނެއޭ ކަލޭ ބޭރުންކަން އައީ!” ޝަކީބު ހަޅޭއްލަވައިގަތުމަށްފަހު އިބްރާހިމްގެ މޫނުމައްޗަށް އެތިފަހަރެއް ވީއްލައިލިއެވެ. ހީވީ އަތް އިސްކުރާނެ ދަނޑިވަޅެއް ނުފެނިފައި ހުރިހެންނެވެ. އިބްރާހިމް ރަނގަޅު ޖަވާބެއް ދިން ނަމަވެސް އޭނާ ޖެހީސްކަން ޔަގީނެވެ. އެ ހަމަލާގައި، އޭނާ ޖަހަން ބޭނުންވުން ނޫން އެހެން ސަބަބެއް، މާނައެއް ނެތެވެ. އިބްރާހިމް އަދިވެސް ހުރީ އިސްދަށަށް ޖަހައިގެންނެވެ. ޝަކީބު އެނބުރި ގޮސް ސޯފާގައި އިށީންދެފައި ސިނގެރޭޓެއް ރޯކޮށްލިއެވެ. އިބްރާހިމް މަޑުމަޑުން ދޮރު ލައްޕައި ތަޅުލިއެވެ. އަދި ޝަކީބާއި ދިމާއަށް އިސްއުފުލައި ބަލައިލިއެވެ.\n“ބައްޕާ… ތި ވަރަށް ސިނގެރެޓު ބޯކަށް ނުވާނެ.” އިބްރާހިމް ބުނެލިއެވެ. ޝަކީބު ދެން އިބްރާހިމްއަށް ބަލައިލީ ވަލު ޖަނަވާރެއް އޭގެ ޝިކާރައަށް ބަލައިލާ ފަދައަކުންނެވެ. މި ބުނެވުނީ ރަނގަޅު އެއްޗެއް ނޫންކަން އިބްރާހިމްއަށް ނޭންގެނީކީ ނޫނެވެ. އެކަމަކުވެސް ހަމަ ބުނީއެވެ. އޭނާ ޝަކީބު ރުޅިއެރުވީ ގަސްތުގައެވެ. ޝަކީބުގޮސް ގޮވުނުހާ ނުބައި އެއްޗެއް ގޮވަމުން އިބްރާހިމް ގައިގައި ތަޅައިގަތެވެ. އެތަށް ފަހަރަކު އެތައް ތަނެއްގައި އަނިޔާވެރިގޮތަކަށް ތެޅުނު ފަހުން ކުއްލިއަކަށް އީތަންއަށް ފެނުނީ ޝަކީބު ހުއްޓުންއެރި ތަނެވެ. އަލީޝާ ކައިރީ ފޯނު ބާއްވަނީއޭ ބުނެފައި ފުލުހުންނަށް ގުޅައި ވާނުވާ އެންގުމަށް ނެގި ވަގުތުކޮޅުތެރޭ ހިނގި ކަންތައް އީތަންއަކަށް ނުފެނުނެވެ. އީތަންއަށް ފުރަގަސްދީގެން ހުރި ޝަކީބު އަމިއްލަ ކަރުގައި އަތް އަޅައިގެން އީތަން ހުރި ފަޅިއަށް އެނބުރުނުއިރު އޭނާގެ ކަރުން ލޭތައް ފައިބަނީއެވެ. އޭނާގެ ފަހަތުގައި މިހާރު ހުރި އިބްރާހިމް އަތުގައި އޮތީ ލެއިން ފޯވެފައި އޮތް ކަޓަރެކެވެ. އިބްރާހިމްގެ މޫނަށާއި ގަޔަށްވެސް ލޭ ބުރާފައި ހުއްޓެވެ. އޭނާ ޝަކީބަށް ހަމަލާދޭން އެ ނެގީ ސިކުންތުކޮޅެކެވެ. ޝަކީބު ބިންމައްޗަށް ވެއްޓި ތެޅިތެޅިފައި އެންމެ ފަހު ނޭވާ ދޫކޮށްލިތަން ބަލަން އިބްރާހިމް ހުރިއިރު މޫނުމަތީ އަސަރެއް ނެތެވެ. ހަމްދަރްދީގެ ކަންފުޅެއް ނެތެވެ. ފަނަރަ އަހަރު ވަންދެން އިހާނެތިކޮށް ހިތި ކަމުގެ ބަދަލު އެންމެ ފަހުން ދެވުނީތީ އޭނާ ހުރީ ހިތްހަމަޖެހިފައެވެ. ޝަކީބުގެ ފުރާނަ ނެތް މަސްގަނޑު ދަމާ ކޫއްތާފައި ކޮޓަރިއަކަށް ގެންގޮސް ވެއްދިއެވެ. އިރުކޮޅެއް ފަހުން ނުކުތްއިރު އޭނާގެ މޫނާއި، އަތުގައި އޮތް ކަޓަރުގައި ހުރި ލޭތައް ހުރީ ސާފުކޮށްފައެވެ. ދެން އޭނާ ގޮސް ވަނީ ޖެހިގެން ހުރި ކޮޓަރިއަށެވެ. އެ ކޮޓަރީގައި އަލީޝާ އޮތްކަމަށް އީތަންގެ ހަވަނަ ހިއްސު ގޮވިއެވެ. ގޭގެ ފުރަގަހުން ލާފައި ގޮސް އެ ކޮޓަރިއާއި ދިމާއަށް ހުއްޓުނުއިރު ކުޑަދޮރެއް ނެތެވެ. އެތެރެއަށް ވަންނާނެ، ނުވަތަ އެތެރެ ފެންނާނެ މަގެއް ނެތެވެ.\nއީތަން ކުއްލިއަކަށް ފޯނު ކަނޑައިލުމުން އަލީޝާ އޮތީ ހިތް ނުތަނަވަސްވެފައެވެ. ދެ އަތުގައި ނުވަަތަ ދެ ފައިގައިވެސް އޮޅާފައިވީ ޓޭޕުގަނޑު ދަމާދަމައި ނެއްޓެން ހިތަށްވެސް ނޭރިއެވެ. ކޮޓަރިއަށް ވަދެގެން އައި އިބްރާހިމްގެ ޓީޝާޓުގައި ހުރި ލޭ ފެނިފައި އަލީޝާގެ ދެލޯ ތަންމިނަށް ބޮޑުވިއެވެ. އޭނާ ހީކުރީ އެއީ އީތަންގެ ލޭ ކަމަށެވެ. ފެންކަޅިވާނެ ފުރުސަތެއްވެސް ނުދީ އިބްރާހިމް އައި ގޮތަށް އައިސްް އަލީޝާ ކޮނޑަށް ނަގައިގެން އެ ކޮޓަރިން ނުކުތެވެ. ފުލުހުން އާދޭތޯ ބަލަން މައިދޮރު ކައިރިއަށް އީތަންއަށް ބޯ ދިއްކޮށްލެވުނީ އެ ވަގުތަށް ކަމުން އެތަން ނުފެނެއެވެ. ނަމަވެސް އިބްރާހިމްގެ ކޮނޑުމަތީ އޮތް އަލީޝާއަށް ބަދިގެ ފާރާތުން ހުރަސްކޮށްލި އީތަން ފެނުނެވެ. ފެނުނުއިރު މާ ލަސްވެއްޖެއެވެ. ހަޅޭއްލަވައިގަތުމުގެ ކުރިން އިބްރާހިމް އަލީޝާގެ މޫނު ކުރިމަތިން، ދެން ވަތް ކޮޓަރީގެ ދޮރު ހުރަސްކޮށްފިއެވެ.\nHaadha lahun mihaaru thi up kohlanee.ehenve v foohi. Ekamaku vaahaka v reethi.\nvvvv reeethi sissy ekam thankolheh lahyy upkohdheyle\nHey Jinni brw..??????????.. kihineh tha u alhe????????..vrh vrh ufaa vejje mi prt up kohladhinyma..u r so gud..masha allah..mi part vx vrh vrh awsm?????????????????????❣ ❣..vrh lwbi vey koyaa??\nVara vara reethi??? waiting\nވަކިވީ އަސަރާ މަންޒަރު